text:
Photopea.com ཟེར་བའི་དྲ་གནས་འདི་ནི་དྲ་ཐོག་པར་བཟོའི་མཉེན་ཆས་ཤིག་ཡིན་པ་དང་། ལས་ཀ་བྱེད་པའི་སྐབས photoshop ནང་བྱས་པ་དང་གཅིག་མཚུངས་འདུག །བདུན་ཕྲག་གཉིས་སྔོན་ཚོད་ལྟ་བྱས་པའི་སྐབས་པར་བཟོའི་ལས་ཀ་སྟབས་པོ་ཡོང་ཐུབ་པ་དང། photoshop སྦྱོང་མཁན་དང་བེད་སྤྱོད་བྱེད་མཁན་རྣམས་ལ་ཧ་ཅང་ཕན་ཐོགས་ཆེན་པོ་ཞིག་ཏུ་མཐོང་། མཉེན་ཆས་འདིས་ PSD, PDF དེ་བཞིན་པར་རིགས་ཀྱི་ཡིག་ཆ་སྣ་ཚོགས་ཁ་ཕྱེ་ཐུབ་པ་དང་བཟོ་སྒྲིག་བྱེད་ཐུབ། Photoshop ནང་ཡོད་པའི་ལག་ཆ་དང layer, effects, blend mode, Mask, Filter སོགས་གལ་ཆེའི་ལག་ཆ་དེ་དག་ཀྱང་ལྡན་འདུག མུ་མཐུད་ཀློག བོད་འགྱུར་བྱས་ཟིན་པའི Photoshop གཉིས་པ Photopea
ཀུ་ཤུའི་ཁ་པར iPhone གསར་པ་སྣ་གསུམ་ཡོངས་བསྒྲགས་བྱས་པ།
བོད་ཡིག་བརྡ་འཕྲིན་ལག་རྩལ་དྲ་བའི་འཕྲིན། པེ་ཅིང་གི་དུས་ཚོད་སྤྱི་ཟླ 9 པའི་ཚེས 13 ཉིན་གྱི་ནམ་གུང་ཆུ་ཚོད 1 སྟེང་དུ། ཀུ་ཤུ་སྤྱི་གཉེར་ཁང་གིས་ཨ་རི་ནས་ཀུ་ཤུའི་ཁ་པར iPhone གསར་པ་སྣ་གསུམ་དང་རབས་བཞི་བའི Apple Watch ཡོངས་བསྒྲགས་བྱས་པ་དང་། ཀུ་ཤུའི་ཁ་པར iPhone གསར་པ་སྣ་གསུམ་གྱི་རྒྱལ་ནང་གི་ཚོང་རའི་རིན་གོང་ནི་དམའ་ཤོས་དེ་དམངས་སྒོར 6499 ནས་མགོ་བརྩམས་ཏེ་མཐོ་ཤོས་ནི་དམངས་སྒོར 12799 ཡིན་པ་རེད། མུ་མཐུད་ཀློག ཀུ་ཤུའི་ཁ་པར iPhone གསར་པ་སྣ་གསུམ་ཡོངས་བསྒྲགས་བྱས་པ།
བོད་ཀྱི་ལཉྫ་དང་ཝརྟུའི་གློག་རྡུལ་ཡིག་གཟུགས་ལེགས་འགྲུབ་བྱུང་བའི་གནས་ཚུལ།
ཀན་ལྷོ་ནས་འབྱོར་བའི་འཕྲིན་ལྟར། ཟླ4ཚེས26ཉིན། ཀན་སུའུ་མི་རིགས་དགེ་འོས་སློབ་ཆེན་དུ་བོད་ཀྱི་ལཉྫ་དང་ཝརྟུའི་གློག་རྡུལ་ཡིག་གཟུགས་འགྲེམ་སྤེལ་བྱས་འདུག མུ་མཐུད་ཀློག བོད་ཀྱི་ལཉྫ་དང་ཝརྟུའི་གློག་རྡུལ་ཡིག་གཟུགས་ལེགས་འགྲུབ་བྱུང་བའི་གནས་ཚུལ།
སོའུ་གོའུ (Sougou) ཁ་པར་གཏག་ཐབས་ཁྲོད་དུ་བོད་ཡིག་མཐེབ་གཞོང་བསྣན་པའི་གནས་ཚུལ།
ཉེ་ཆར། སོའུ་གོའུ (Sougou) ཁ་པར་གཏག་ཐབས་ཁྲོད་དུ་བོད་ཡིག་མཐེབ་གཞོང་བསྣན་པའི་གནས་ཚུལ་ཐོན་འདུག
སོའུ་གོའུ (Sougou) གཏག་ཐབས་ཀྱི་གཞུང་ཕྱོགས་དྲ་ཚིགས་ཀྱིས་ངོ་སྤྲོད་བྱས་པ་ལྟར་ན། ཨན་གྲོལ (Android) ཁ་པར་ཁྲོད་དུ་སོའུ་གོའུ་གཏག་ཐབས་ཀྱི་ཐོན་རིམ 8.18 འགྲེམ་སྤེལ་བྱས་པའི་ནང་ལ་བོད་ཡིག་དང་ཡུ་གུར་གྱི་མཐེབ་གཞོང་ཁ་སྣོན་བྱས་ཡོད་པ་རེད། མུ་མཐུད་ཀློག སོའུ་གོའུ (Sougou) ཁ་པར་གཏག་ཐབས་ཁྲོད་དུ་བོད་ཡིག་མཐེབ་གཞོང་བསྣན་པའི་གནས་ཚུལ།
བོད་རྒྱ་ཚིག་མཛོད། ༡.༠ ཕབ་ལེན།
སྐར་ཁུང་གློག་ཀླད་དུ།
བོད་རྒྱ་ཚིག་མཛོད། ༡.༠ འདི་ཉིད་Windows 7 /win 8 /win 10 བཅས་ཀྱི་ནང་བཀོལ་སྤྱོད་ལེགས་པར་བྱ་ཐུབ། འཇུག་སྟངས་དང་བེད་སྤྱོད་གཏོང་སྟངས་མ་ཤེས་ན་རོགས་འདེགས་ནང་གཟིགས་རོགས། མུ་མཐུད་ཀློག བོད་རྒྱ་ཚིག་མཛོད། ༡.༠ ཕབ་ལེན།
བོད་རྒྱ་ཚིག་མཛོད་དངོས་སུ་འགྲེམ་སྤེལ་བྱས་པ།
ཐའེ་ཝན་རྒྱལ་སྤྱིའི་བོད་བརྒྱུད་ནང་བསྟན་ཞིབ་འཇུག་ཚོགས་པ་དང་། སྨོན་ལམ་བརྡ་འཕྲིན་ཞིབ་འཇུག་ཁང་གཉིས་མཉམ་འབྲེལ་གྱིས་བསྒྲུབས་པའི་བོད་རྒྱ་ཚིག་མཛོད་མཉེན་ཆས་འདི་ཉིད། ཕྱི་ལོ་ ༢༠༡༨ ལོའི་ཟླ་ ༡ ཚེས་ ༢༦ ཉིན། ཐའེ་པེ་གྲོང་ཁྱེར་དུ་ཐའེ་ཝན་རྒྱལ་སྤྱིའི་བོད་བརྒྱུད་ནང་བསྟན་ཞིབ་འཇུག་ཚོགས་པས་གོ་སྒྲིག་འོག་དངོས་སུ་འགྲེམ་སྤེལ་གྱི་མཛད་སྒོ་བསྐོང་འཚོགས་བྱས། ཚོགས་ཐོག་ཏུ་ཐའེ་ཝན་རྒྱལ་སྤྱིའི་བོད་བརྒྱུད་ནང་བསྟན་ཞིབ་འཇུག་ཚོགས་པའི་འགན་འཛིན་གཙོའི་ལས་བྱེད་དང་ཚོགས་མི། སྨོན་ལམ་བརྡ་འཕྲིན་ཞིབ་འཇུག་ཁང་གི་འགན་འཛིན་སེར་སྨད་དགེ་བཤེས་བློ་བཟང་སྨོན་ལམ། ཐའེ་ཝན་དུ་གནས་བཞུགས་བླ་སྤྲུལ་མཁན་པོ་དང་དགེ་བཤེས་གྲྭ་བཙུན་བཅས་མཉམ་བཞུགས་གནང་ཡོད། མུ་མཐུད་ཀློག བོད་རྒྱ་ཚིག་མཛོད་དངོས་སུ་འགྲེམ་སྤེལ་བྱས་པ།
རྩིས་འཁོར་རིག་པ། – རྒྱ་བོད་དབྱིན་གསུམ་ཤན་སྦྱར། [PDFཕབ་ལེན།]
འབྱུང་རྩིས་ཨུཏྤལ་སྔོན་པོའི་མཉེན་ཆས་དབུ་འབྱེད་མཛད་སྒོ་གནང་བ།
འདི་ག་བོད་ཡིག་བརྡ་འཕྲིན་ལག་རྩལ་དྲ་བར་འཕྲིན་ཡིག་འབྱོར་གསལ། ཉེ་ཆར་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གིས་གསར་དུ་བཟོས་པའི་འབྱུང་རྩིས་ཨུཏྤལ་སྔོན་པོ་ཞེས་པའི་མཉེན་ཆས་དབུ་འབྱེད་ཀྱི་མཛད་སྒོ་གནས་མཆོག་རྡོ་རྗེ་གདན་དུ་ཚུགས། མུ་མཐུད་ཀློག འབྱུང་རྩིས་ཨུཏྤལ་སྔོན་པོའི་མཉེན་ཆས་དབུ་འབྱེད་མཛད་སྒོ་གནང་བ།
པའེ་ཏུའུ་ཁ་པར་གཏག་ཐབས་ཁྲོད་དུ་བོད་ཡིག་བསྣན་པའི་སྐོར་གྱི་གནས་ཚུལ།
མིག་སྔར་ཨན་གྲོལ་ཁ་པར་ནང་དུ་བོད་ཡིག་ལ་རྒྱབ་སྐྱོར་ཐོབ་པའི་གཏག་ཐབས་སྣ་ཚོགས་ཅི་རིགས་ཐོན་ཡོད་པ་དང་། དེའི་ཁྲོད་དུ་ཕྱི་རྒྱལ་ནས་ཐོན་པའི་སྐོར་ཞིག་དང་རྒྱལ་ནང་ནས་ཐོན་པའི་སྐོར་ཞིག་ཡོད་ལ། བོད་ཡིག་བརྡ་འཕྲིན་ལག་རྩལ་དྲ་བས་ཀྱང་ཁ་ཤས་ཤིག་ངོ་སྤྲོད་བྱས་མྱོང་པ་རེད། མུ་མཐུད་ཀློག པའེ་ཏུའུ་ཁ་པར་གཏག་ཐབས་ཁྲོད་དུ་བོད་ཡིག་བསྣན་པའི་སྐོར་གྱི་གནས་ཚུལ།
བོད་ཀྱི་དཔེ་མཛོད་འཛིན་སྐྱོང་མ་ལག་མཉེན་ཆས་འགྲེམས་སྤེལ་བྱས་པ།
ཉེ་ཆར། སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་འགན་འཛིན་དགེ་བཤེས་བློ་བཟང་སྨོན་ལམ་ལགས་ཀྱིས་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་དང་སྤྲུལ་སྐུ་མཐུ་སྟོབས་རིན་པོ་ཆེ་ཟུང་འབྲེལ་གྱིས་སྒྲུབ་པའི་བོད་ཀྱི་དཔེ་མཛོད་འཛིན་སྐྱོང་མ་ལག་མཉེན་ཆས་ཐོག་དང་པོར་ངོ་སྤྲོད་བྱས་པ་རེད། མུ་མཐུད་ཀློག བོད་ཀྱི་དཔེ་མཛོད་འཛིན་སྐྱོང་མ་ལག་མཉེན་ཆས་འགྲེམས་སྤེལ་བྱས་པ།


c: text/html

text:
བཞི། མི་འདང་ས་ཁ་གསབ་བྱས་ནས་ཞིང་ཕྱུགས་ལས་འཕེལ་རྒྱས་ཀྱི་འདེགས་སྐྱོར་ནུས་པ་ཇེ་མཐོར་གཏང་དགོས།
རྨང་གཞི་ཞན་པ་ནི་རང་ཞིང་གི་ཞིང་ཕྱུགས་ལས་འཕེལ་རྒྱས་ཐད་ཀྱི“མི་འདང་ས་གཙོ་བོ”ཡིན་པས། ངེས་པར་དུ་འཆར་འགོད་ཀྱིས་སྣེ་ཁྲིད་པར་ཤུགས་སྣོན་པ་དང་། རོང་འབྲོག་ཁུལ་གྱི་རྨང་གཞིའི་སྒྲིག་བཀོད་འཐུས་ཚང་དུ་གཏོང་བ། རོང་འབྲོག་ཁུལ་གྱི་གཞི་རྩའི་སྤྱི་པའི་ཞབས་ཞུའི་ཆུ་ཚད་ཇེ་མཐོར་གཏོང་བ། རོང་འབྲོག་ཁུལ་གྱི་མི་སྡོད་ཁོར་ཡུག་ལེགས་བཅོས་བྱས་ནས། སྲིད་གཞུང་གིས་གཙོ་ཁྲིད་དང་ཕྱོགས་མང་པོ་ཞུགས་པ། གྲོང་ཁྱེར་དང་གྲོང་གསེབ་གཞི་གཅིག་ཏུ་སྦྲེལ་བའི་རྨང་གཞིའི་སྒྲིག་བཀོད་འཛུགས་སྐྲུན་གྱི་འདེགས་སྐྱོར་མ་ལག་མྱུར་དུ་ཆགས་སུ་འཇུག་དགོས།
16. གཞི་རྩའི་ཞིང་ས་འཛུགས་སྐྲུན་ལ་མུ་མཐུད་དུ་ཤུགས་བསྣན་དགོས། གཏན་འཇགས་ཅན་གྱི་གཞི་རྩའི་ཞིང་ས་མྱུར་དུ་དབྱེ་མཚམས་བཅད་དེ་ཆེས་ནན་མོ་ཡིན་པའི་གཞི་རྩའི་ཞིང་ས་སྲུང་སྐྱོབ་སྲིད་ཇུས་ལག་ཏུ་བསྟར་བ་དང་། ཐོན་ཚད་དམའ་འབྲིང་གི་ཞིང་ས་ཤུགས་ཆེན་པོས་ལེགས་བཅོས་བྱེད་པ་དང་། ཚད་གཞི་མཐོ་བའི་ཞིང་ས་མྱུར་དུ་འཛུགས་སྐྲུན་བཅས་བྱས་ཏེ། ཞིང་ལས་འཕྲུལ་ཆས་ཀྱི་ཆུ་ཚད་ཇེ་མཐོར་གཏང་དགོས། རྨོ་ཞིང་གི་སྤུས་ཀ་སྲུང་སྐྱོབ་དང་མཐོར་འདེགས་ཆུ་ཚད་ཇེ་མཐོར་གཏོང་བ་དང་། ལས་གྲྭ་སྐྲུན་པའི་ཐབས་དང་སྐྱེ་དངོས་ཀྱི་ཐབས་གཉིས་ཀ་ཟུང་དུ་སྦྲེལ་བའི་བྱེད་ཐབས་སྤྱད་དེ་རྨོ་ཞིང་གི་སྤུས་ཀ་ཇེ་མཐོར་གཏང་དགོས། ས་ཞིང་ཆུ་བེད་ཐད་ཕྱོགས་མང་པོའི་མ་དངུལ་གཏོང་བའི་རྐྱེན་སྲོལ་མྱུར་དུ་གསར་སྐྲུན་བྱེད་པ་དང་། མུ་མཐུད་དུ་ཞིང་སའི་ཆུ་བེད་ལས་གྲྭ་ཆུང་རིགས་ཀྱི་ཁྱད་ཆོས་དང་མཐུན་པའི་འཛུགས་སྐྲུན་དཔེ་དབྱིབས་ཁྱབ་གདལ་དུ་བཏང་ནས། ཧུར་ཐག་གིས་བྱ་དགས་ཁ་གསབ་ཀྱི་ཚབ་བྱེད་པ་དང་། སྔོན་ལ་འཛུགས་སྐྲུན་དང་རྗེས་སུ་ཁ་གསབ་བྱེད་པ། དམངས་ཀྱིས་སྒྲུབ་ཅིང་གཞུང་གིས་རོགས་བྱེད་པ་སོགས་སྤྱོད་གོ་ཆོག་པའི་བྱེད་ཐབས་ཁྱབ་གདལ་དུ་གཏང་དགོས། ཞིང་པ་ཁྱིམ་ཚང་དང་གསར་བྱུང་གི་ཞིང་ལས་གཉེར་མཁན་གཙོ་བོ་སོགས་ཀྱི་ཞིང་སའི་ཆུ་བེད་འཛུགས་སྐྲུན་བྱེད་པའི་བརྩོན་སེམས་སྐུལ་སློང་བྱ་དགོས། ཆུ་མཛོད་དང་ཆུ་རྐ། ཞིང་ཆུ་གཏོང་ཡུལ་བཅས་ཀྱི་ཆུ་བེད་ལས་གྲྭ་འཛུགས་སྐྲུན་ཁྱབ་གདལ་དུ་གཏོང་བ་དང་། ཞིང་ཆུ་གཏོང་ཡུལ་ཆེ་འབྲིང་ཁུལ་གྱི་མཐུད་སྐྲུན་ཆ་སྡེབ་དང་ཆུ་གྲོན་ཆུང་ཅན་དུ་སྒྱུར་བཀོད་བྱེད་ཅིང་། ཞིང་ལས་ཆུང་བར་ཆུ་འདྲེན་པའི་གཙོ་གནད་ལས་གཞིའི་འཛུགས་སྐྲུན་ལེགས་འཛིན་དང་། ཆུས་གཏོར་བརླག་དང་གནོད་སྐྱོན་བཟོས་པའི་ཆུ་བེད་ལས་གྲྭ་བྲེལ་མྱུར་གྱིས་ཞིག་གསོ་བྱ་དགོས། སྟོབས་ཤུགས་གཅིག་བསྡུས་སྒོས་གནོད་སྐྱོན་ཐེབས་རྗེས་ཀྱི་ཆུ་བེད་མྱུར་དུ་འཛུགས་སྐྲུན་བྱེད་པ་དང། ཞིང་ཁའི་ཆུ་རྐའི་ཆ་སྡེབ་བྱ་བ་དང“ཆུ་བེད་ཆུང་བ་ལྔ”ཡི་ལས་གྲྭ་འཛུགས་སྐྲུན་ལེགས་འཛིན་བྱས་ནས། ཞིང་ཁའི་ཆུ་བེད་ཀྱི་རྨང་གཞི་བརྟན་པོར་འདིང་དགོས། ཞིང་ལས་ཐད་བཀོལ་བའི་ཆུའི་བསྡོམས་འབོར་ཚོད་འཛིན་ནན་མོ་བྱས་ཏེ། ཕན་ནུས་མཐོ་བའི་ཆུ་གྲོན་ཆུང་བྱེད་པའི་ཆུ་གཏོང་ལས་གྲྭ་ལེགས་སྒྱུར་བྱེད་དགོས་ཤིང་ཤུགས་ཆེན་པོས་ས་ཁོངས་གཞི་ཁྱོན་ཅན་དང་ཕན་ནུས་མཐོ་བའི་ཆུ་གྲོན་ཆུང་བྱེད་པའི་ཆུ་གཏོང་གོང་དུ་སྤེལ་དགོས།
17.ཕྱིར་རང་ཡུལ་དུ་ལོག་པ་དང་གཞི་རིམ་དུ་སོང་བའི་མི་སྣས་ལས་ཀ་གསར་སྐྲུན་གསར་གཏོད་བྱེད་པར་སྐུལ་མ་གཏང་དགོས། ཞིང་པ་ལས་མི་དང་འབྲིང་རིམ་དང་མཐོ་རིམ་སློབ་གྲྭའི་མཐར་ཕྱིན་སློབ་མ། དམག་ཁོངས་ནས་ཕྱིར་ལོག་པའི་དམག་མི་བཅས་དང་ཚན་རྩལ་མི་སྣ་སོགས་ཕྱིར་རང་ཡུལ་དུ་ལོག་པ་དང་གཞི་རིམ་དུ་སོང་བའི་མི་སྣ་རོང་འབྲོག་ཁུལ་དུ་སོང་ནས་ལས་སྐྲུན་གསར་གཏོད་བྱེད་པར་རྒྱབ་སྐྱོར་བྱ་དགོས། མཁར་གྲོང་གི་ངལ་རྩོལ་པ་འདྲ་མཉམ་སྒོས་ལས་ཀར་ཞུགས་པའི་ལམ་ལུགས་ལག་བསྟར་ནན་མོ་བྱས་ཏེ། ཞིང་སྡེའི་ངལ་རྩོལ་ནུས་ཤུགས་སྤོ་སྒྱུར་ལས་ཞུགས་བྱེད་པར་ཞབས་འདེགས་ཞུ་བའི་མ་ལག་འཛུགས་པ་དང་འཐུས་ཚང་དུ་གཏང་དགོས། ཐབས་ལམ་མང་པོ་ནས་ལས་ཀར་ཞུགས་པར་སྐུལ་མ་བཏང་ནས། གཙོ་བོ་གསར་ཐོན་དུས་རབས་དང་ལས་རིགས་ཀྱི་རྐྱེན་ནད་ཐེབས་པ་སོགས་ཀྱི་ཞིང་པ་ལས་མིར་འཕྲད་པའི་གནད་དོན་ཐག་བཅད་དེ། ཞིང་པ་ལས་མིའི་ཁྲིམས་མཐུན་ཁེ་དབང་ལ་དངོས་གནས་འགན་སྲུང་བྱ་དགོས། རོང་འབྲོག་ཁུལ་གྱིས་ལས་སྐྲུན་གསར་གཏོད་བྱེད་པའི་ཚོང་རར་ཞུགས་ཆོག་པ་དང་།ནོར་སྲིད་ཁྲལ་བསྡུ། དངུལ་རྩའི་ཞབས་ཞུ། བཀོལ་ཞིང་དང་གློག ལས་སྐྲུན་གསོ་སྦྱོང་། སྤྱི་ཚོགས་འགན་སྲུང་ལ་སོགས་པར་རྒྱབ་སྐྱོར་བྱེད་པའི་ཐད་ཀྱི་གཟིགས་སྐྱོང་སྲིད་ཇུས་ཧྲག་སྡེབ་དང་དངོས་འབེབས་བྱ་དགོས། ས་ཁུལ་སོ་སོས་རང་ཡུལ་དུ་ཕྱིར་ལོག་པ་དང་གཞི་རིམ་དུ་སོང་བའི་མི་སྣས་གསར་སྐྲུན་གསར་གཏོད་ར་བ་དང་ལས་སྐྲུན་སྒོང་རུམ་རྟེན་གཞི། གསར་གཏོད་མཁན་ལ་ཞབས་ཞུ་བྱེད་པའི་སྟེགས་བུ་བཅས་འཛུགས་པར་སྐུལ་མ་གཏང་དགོས། སྒོ་འབྱེད་ཅན་གྱི་ཞབས་ཞུའི་སྒེའུ་ཁུང་བཙུགས་ནས། ས་ཚིགས་གཅིག་ནས་འགྲོ་ལུགས་སྒྲུབ་ཐུབ་པའི་ཞབས་ཞུ་འདོན་སྤྲོད་བྱ་དགོས། རྩོལ་ལས་དཔལ་འབྱོར་ཤུགས་ཆེན་པོས་གོང་དུ་སྤེལ་ནས། མུ་མཐུད་དུ“མཚོ་སྔོན་གྱི་འཐེན་ཐུག”སོགས་རྩོལ་ལས་ཆས་རྟགས་སྐྱེད་སྲིང་དང་རྒྱ་སྐྱེད་དུ་གཏང་དགོས། གྲོང་ཁྱེར་དུ་ཁྱིམ་ཐོ་བཟོས་པའི་རོང་འབྲོག་པའི་ཞིང་ས་འགན་ལེན་དབང་ཆ་དང་ཁང་པའི་གཞིས་ས་བེད་སྤྱོད་པའི་དབང་ཆ། ཐུན་མོང་གི་ཡོང་སྒོ་བགོ་བཤའ་རྒྱག་པའི་དབང་ཆ་བཅས་སྲུང་སྐྱོབ་བྱས་ཏེ། རོང་འབྲོག་པས་སྤོ་སྒྱུར་ལས་ཞུགས་ལས་སྐྲུན་བྱེད་པར་སྐུལ་སྤེལ་གཏང་དགོས།
18.ཞིང་ཕྱུགས་ལས་ཀྱི་ཚན་རྩལ་གསར་སྐྲུན་ལ་སྐུལ་ཁྲིད་བྱེད་ཤུགས་ཇེ་དྲག་ཏུ་གཏང་དགོས། ཞིང་ལས་ཚན་རྩལ་ར་བ་དང་རྒྱལ་ཁབ་ཞིང་སྡེའི་ཆ་འཕྲིན་ཅན་གྱི་དཔེ་སྟོན་ཞིང་ཆེན་བསྐྲུན་པ་གནད་ཆེ་ས་བྱས་ཏེ། “1020”སྐྱེ་ཁམས་ཞིང་ཕྱུགས་ལས་གནད་ཆེའི་ཚན་རྩལ་འདེགས་སྐྱོར་ལས་གྲྭ་ལག་བསྟར་ནན་མོ་བྱ་དགོས། སྲིད་གཞུང་གིས་ཚན་རྩལ་ཞབས་འདེགས་ཉོ་བའི་རྐྱེན་སྲོལ་འཚོལ་ཞིབ་བྱེད་པ་དང་། ཚན་རིག་ཞིབ་འཇུག་འབྲས་བུའི་ཁེ་དབང་གི་བགོ་སྤྱོད་རྐྱེན་སྲོལ་འཐུས་ཚང་དུ་བཏང་ནས། ཞིང་ཕྱུགས་ལས་ཐད་ཀྱི་ཚན་རྩལ་མི་འདང་ས་ལ་ཐོག་མར་ཁ་གསབ་བྱ་དགོས། ཞིང་ཕྱུགས་ལས་ཐད་ཀྱི་ཚན་རྩལ་གསར་གཏོད་རིམ་པ་གསུམ་གྱི་སྟེགས་བུའི་སྣེ་ཁྲིད་དང་འདེགས་སྐྱོར་ནུས་པ་འདོན་སྤེལ་གང་ལེགས་བྱས་ནས། ཞིང་ཕྱུགས་ལས་ཐད་ཀྱི་ཚན་རྩལ་གསར་གཏོད་ལས་གྲྭ་ལག་ཏུ་བསྟར་དགོས། ཞིང་ཕྱུགས་ལས་ཀྱི་སྒྲིག་གཞི་ལེགས་སྒྲིག་དང་བྱེད་སྟངས་སྒྱུར་བའི་བླང་བྱར་འཕྲོད་མཐུན་བྱས་ཏེ། ཐོན་ལས་དང་སློབ་གྲྭ། ཞིབ་འཇུག་བཅས་གསུམ་ཕན་ཚུན་ཟུང་སྦྲེལ་དང་ཞིབ་འཇུག་དང་ཁྱབ་གདལ། བེད་སྤྱོད་བཅས་གསུམ་ཕུང་གཅིག་ཅན་དུ་འགྱུར་བར་དམིགས་ནས། ཞིང་ཕྱུགས་ལས་ཐད་ཀྱི་ཚན་རྩལ་གསར་གཏོད་ཁ་ཕྱོགས་དང་གནས་ཆེ་ས་ལེགས་སྒྲིག་དང་། དེང་རབས་ཞིང་ཕྱུགས་ལས་ཐོན་ལས་ཀྱི་ལག་རྩལ་མ་ལག་གསར་གཏོད་བྱ་དགོས། སོན་རིགས་ཐོན་ཁུངས་སྲུང་སྐྱོབ་དང་གསར་སྤེལ་བེད་སྤྱོད་བྱེད་པ་ནན་འཛིན་བྱས་ཏེ། འབྲོག་ལུག་ཕན་ནུས་མཐོ་བར་གསོ་སྤེལ་དང་ནོར་གནག་ནོར་རྒྱུད་སླར་གསོ་བྱེད་པ། ནོར་ལུག་ཚད་གཞི་ཅན་དུ་ལག་གསོ། གཟན་ཆས་དང་གཟན་རྩྭ་ལས་སྣོན་གསོག་ཉར་བེད་སྤྱོད། སྲོག་ཆགས་དང་རྩི་ཤིང་གི་འབུ་གནོད་འགོག་བཅོས། འབྲིང་མཐོའི་ཞིང་ཕྱུགས་ལས་ཐོན་རྫས་གསར་སྤེལ་ཟབ་མོ་དང་ཞིབ་མོ་བྱེད་པ། ཐོན་ཚད་དམའ་འབྲིང་གི་ཞིང་ཁ་ལེགས་བཅོས། སྐྱེ་ཁམས་ཁོར་ཡུག་སྲུང་སྐྱོབ། ཞིང་ལས་འཕྲུལ་ཆས་སྒྲིག་སྦྱོར། ཁྱད་ལྡན་ནགས་ལས་ཐོན་རྫས་ཐོན་ཁུངས་གསོ་སྐྱོང་། གསོག་ཉར་ཟོང་དབོར་སོགས་དངོས་སྤྱོད་ལག་རྩལ་སྐོར་ཞིག་ཞིབ་འཇུག་དང་གསར་སྤེལ། དཔེ་སྟོན། ཁྱབ་གདལ་བཅས་བྱེད་དུ་འཇུག་དགོས། ལྗང་མདོག་དང་ཐོན་ཚད་མཐོ་བ། ཕན་ནུས་མཐོ་བའི་གསར་སྐྲུན་ཁྱབ་གདལ་དུ་བཏང་ནས། གཙོ་བོ་སྤུས་ཀ་ལེགས་ཤིང་ཆེད་དུ་སྤྱོད་པའི་རིགས་སྣ་དང་མ་གནས་གྲོན་ཆུང་དང་འཛད་གྲོན་དམའ་རུ་གཏོང་བའི་འཁོར་རྒྱུག་བེད་སྤྱོད་ལག་རྩལ་གྱི་དཔེ་དབྱིབས་ཁྱབ་གདལ་དུ་གཏང་དགོས།
19. རོང་འབྲོག་པའི་ཡོང་སྒོ་བསྟུད་མར་འཕར་སྣོན་ཡོང་བར་སྐུལ་འདེད་གཏང་དགོས། ཞིང་ཕྱུགས་སྲིད་ཇུས་དངོས་འབེབས་བྱེད་པ་དང་། ཞིང་ཕྱུགས་ལས་ལ་རྒྱབ་སྐྱོར་དང་སྲུང་སྐྱོབ་བྱེད་པའི་ལམ་ལུགས་འཐུས་ཚང་དུ་བཏང་ནས། ཞིང་ཕྱུགས་ལས་ཀྱི་སྤུས་ཀ་ཇེ་མཐོ་དང་ཕན་འབྲས་ཇེ་ལེགས་སུ་གཏང་དགོས། གཙོ་བོར་བདག་གཉེར་རང་བཞིན་གྱི་ཡོང་སྒོ་འཕར་བའི་མངོན་མེད་ནུས་ཤུགས་སྔོག་འདོན་དང་། ཁྱིམ་ཚང་གི་བདག་གཉེར་རང་བཞིན་གྱི་ཡོང་སྒོ་འཕར་སྣོན་བྱས་ཏེ། ལས་ཞུགས་ལས་སྐྲུན་གྱི་རྒྱབ་སྐྱོར་སྲིད་ཇུས་ཇེ་དྲག་ཏུ་གཏང་དགོས། རོང་འབྲོག་པའི་ཡོང་སྒོ་འཕར་བའི་ཐབས་ལམ་གྱི་རྒྱ་བསྐྱེད་དེ། འབད་བརྩོན་སྒོས་ལས་ཞུགས་ལས་རྐང་དང་ལས་སྐྲུན་གོ་སྐབས་འཕར་སྣོན་བྱ་དགོས། ཡོང་སྒོ་འཕར་སྣོན་བྱེད་པའི་ཐབས་ལམ་གསར་པ་བསྐྲུན་ནས་ཟླ་ཕོགས་རང་བཞིན་གྱི་ཡོང་སྒོ་བརྟན་བརླིང་ངང་འཕར་སྣོན་བྱ་དགོས། བཟོ་ལས་ཅན་དང་གྲོང་རྡལ་ཅན། ཆ་འཕྲིན་ཅན་བཅས་འཛུགས་སྐྲུན་བྱེད་པ་ཇེ་མགྱོགས་སུ་གཏོང་བའི་ཁྲོད་ཕུང་གཅིག་ཅན་དུ་འཕེལ་བའི་ཡུན་ཕན་རྐྱེན་སྲོལ་འཛུགས་པ་དང་། རོང་འབྲོག་ཁུལ་གྱི་རྒྱུ་ནོར་ཐོན་ཁུངས་ཀྱི་གསོན་ཤུགས་ལ་སྐུལ་སློང་བྱས་ཏེ། ནོར་སྲིད་མ་དངུལ་ཞིང་ཕྱུགས་ལས་དང་རོང་འབྲོག་ཁུལ་དུ་བཏང་ནས་ཆགས་པའི་བདག་གཉེར་རང་བཞིན་གྱི་རྒྱུ་ནོར་དང་། ས་ཁུལ་སོ་སོས་མ་རྐང་དབང་ཆ་སྡེ་བ་དང་ཁྱིམ་ཚང་ལ་བགོ་ཐབས་འཚོལ་ཞིབ་བྱེད་པར་སྐུལ་མ་གཏོང་བ་དེ་སྡེ་བའི་ཐུན་མོང་དང་ཡང་ན་རོང་འབྲོག་ཁྱིམ་ཚང་གི་མ་རྐང་དབང་ཆར་བརྩིས་ཏེ། རོང་འབྲོག་པར་ཡུན་རིང་པོར་ཁེ་ཕན་ཐོབ་ཏུ་འཇུག་དགོས། རོང་འབྲོག་པའི་ཡོང་སྒོ་འཕར་སྣོན་བྱེད་པའི་འགུལ་ནུས་གསར་པ་འགྲོལ་བ་དང་སྤོ་སྒྱུར་རང་བཞིན་གྱི་ཡོང་སྒོ་འཕར་བའི་བར་སྟོང་གི་རྒྱ་སྐྱེད་པ། རྒྱུ་ནོར་རང་བཞིན་གྱི་ཡོང་སྒོ་འཕར་བའི་ཁེ་སྤོགས་གློད་འགྲོལ་བྱེད་པ་བཅས་ཀྱི་སྒོ་ནས་རོང་འབྲོག་པའི་ཡོང་སྒོ་བརྟན་བརླིང་ངང་འཕར་སྣོན་བྱ་དགོས།
20.དེང་རབས་སོན་འདེབས་ལས་རིགས་གོང་དུ་འཕེལ་བར་མགྱོགས་མྱུར་ངང་སྐུལ་འདེད་གཏང་དགོས། “གསོ་སྤེལ་དང་རྒྱུད་སྤེལ། ཁྱབ་གདལ”བཅས་གཞི་གཅིག་ཅན་གྱི་སོན་འདེབས་ཁེ་ལས་གསོ་སྐྱོང་བྱས་ཏེ། ས་བོན་གསོ་སྤེལ་གསར་སྐྲུན་དང་སོན་བཟང་འདོན་སྤྲོད་ནུས་པ་ཇེ་ཆེར་གཏང་དགོས། མུ་མཐུད་དུ་ས་བོན་ལས་གྲྭ་ལག་བསྟར་བྱེད་པ་དང་། དུག་སེལ་ཞོག་ཁོག་དང་ནས། དཔྱིད་ཀའི་ལོག་དཀར་བཅས་གསོ་སྤེལ་དང་སོན་བཟོ(གསོ་སྤེལ)རྟེན་གཞིའི་འཛུགས་སྐྲུན་ལ་སྐུལ་སྤེལ་གཏང་དགོས། ཞིང་ལས་ལོ་ཏོག་གི་ས་བོན་རྟེན་གཞིའི་འཛུགས་སྐྲུན་བྱེད་ཤུགས་ཇེ་ཆེར་བཏང་ནས། མཐོ་སྒང་ས་ཆར་དམིགས་བསལ་དུ་ཡོད་པའི་ལོ་ཏོག་གི་རིགས་གསར་པ་དང་། སྐྱེ་ཁམས་དཔལ་ཡོན་འཛུགས་སྐྲུན་ལ་ཞབས་འདེགས་ཞུ་བའི་སྤུས་ལེགས་ཕྱུགས་རྩྭ་དང་ཁྱད་ལྡན་དཔལ་འབྱོར་ནགས་ཚལ་གྱི་རིགས་བཅས་སྐོར་ཞིག་གསོ་སྐྱོང་བྱ་དགོས། མཐོ་སྒང་ས་ཆར་དམིགས་བསལ་དུ་ཡོད་པའི་ཕྱུགས་བྱའི་རིགས་དང་ཉ་རིགས་སོགས་ཀྱི་རྒྱུད་སྤེལ་ཁྱབ་གདལ་དང་སྲུང་སྐྱོབ་བྱེད་པའི་ཤུགས་ཚད་ཇེ་ཆེར་གཏང་དགོས། སོན་བཟང་གི་ཚན་རིག་ཞིབ་འཇུག་ལས་གཞི་གལ་ཆེན་ལ་མཉམ་འབྲེལ་འགག་སྒྲོལ་བྱེད་པ་ཕྱོགས་ཡོངས་ནས་སྐུལ་འདེད་གཏང་དགོས། འབྲུ་རིགས་ལོ་ཏོག་གཙོ་བོའི་རེས་གསར་པའི་གསར་སྒྱུར་ཐོན་བརྗེ་ཇེ་མགྱོགས་སུ་གཏང་དགོས། འཕྲུལ་ཆས་ཅན་གྱིས་ཐོན་སྐྱེད་བྱེད་ཐུབ་པ་དང་སྤུས་ལེགས་ཐོན་མཐོ། གནོད་འགོག་བྱེད་ཤུགས་ཆེ་ཞིང་འདེབས་རྒྱ་ཆེ་བའི་རིགས་གསར་པ་གསོ་སྐྱོང་དང་ཁྱབ་གདལ་དུ་གཏང་དགོས། དེང་རབས་འདེབས་འཛུགས་ལས་རིགས་ཀྱི་འཛུགས་སྐྲུན་ལས་གྲྭ་དང་འདེབས་འཛུགས་ལས་རིགས་ཀྱི་རང་བདག་ལས་སྐྲུན་ལས་གྲྭ་གལ་ཆེན་ལག་ཏུ་བསྟར་དགོས། ཁེ་ལས་ཀྱི་ས་བོན་གསར་གཏོད་བྱེད་པའི་གོ་གནས་གཙོ་བོར་ཤུགས་བསྣན་ནས། རྒྱལ་ནང་དུ་མིང་གྲགས་ངེས་ཅན་ཞིག་ཡོད་པའི་དེང་རབས་འདེབས་འཛུགས་ཁེ་ལས་མྱུར་དུ་གསོ་སྐྱོང་བྱ་དགོས།
21.རོང་འབྲོག་ཁུལ་གྱི་སྤྱི་ཚོགས་ཅན་གྱི་ཞབས་ཕྱིའི་མ་ལག་འཐུས་ཚང་དུ་གཏང་དགོས། སྲིད་གཞུང་གིས་གཙོ་ཁྲིད་དང་ཚོང་ར་ཅན་དུ་འཁོར་རྒྱུག་བྱེད་པ། སྤྱི་ཚོགས་ཀྱི་སྟོབས་ཤུགས་ཞུགས་པ། འབྲེལ་མཐུད་གོ་རིམ་ཡོད་པའི་སྣེ་མང་ཅན་གྱི་ཞིང་ཕྱུགས་ལས་སྤྱི་ཚོགས་ཅན་གྱི་ཞབས་ཕྱིའི་མ་ལག་མྱུར་དུ་བསྐྲུན་པ་དང་། ཁེ་ཕན་འབྲེལ་མཐུད་དང་མཉམ་སྤྱོད་རྐྱེན་སྲོལ་འཐུས་ཚང་དུ་གཏོང་བ་དང་། ཞབས་ཞུ་སྤུས་ཀ་དང་ལས་ཆོད་ཇེ་མཐོར་གཏང་དགོས། ཞིང་ཕྱུགས་ལས་ཐོན་སྐྱེད་ཀྱི་གོ་རིམ་ཧྲིལ་པོར་སྤྱི་ཚོགས་ཅན་གྱི་ཞབས་ཕྱི་སྒྲུབ་པའི་རྐྱེན་སྲོལ་གསར་སྐྲུན་བྱས་ཏེ། གཙོ་བོ་རོང་འབྲོག་ཁྱིམ་ཚང་ལ་ཚབ་རྨོ་དང་ཕྱུགས་ཟོག་ཚབ་འཚོ་བྱེད་པ། གཅིག་གྱུར་གྱིས་འགོག་བཅོས་བྱེད་པ། གསོག་ཉར་འཁོར་རྒྱུག་སོགས་ཀྱི་ཞབས་ཕྱིར་རྒྱབ་སྐྱོར་བྱ་དགོས། གཞི་རིམ་གྱི་ཞིང་ལས་ལག་རྩལ་ཁྱབ་གདལ་སོགས་སྤྱི་ཕན་རང་བཞིན་གྱི་ཞབས་ཞུ་ལས་ཁུངས་བརྟན་བརླིང་དང་ཇེ་དྲག་ཏུ་གཏོང་བ། འགྲོ་གྲོན་འགན་སྲུང་དང་བྱ་དགའ་གནང་བའི་རྐྱེན་སྲོལ་འཐུས་ཚང་དུ་གཏོང་བ། གཞི་རིམ་གྱི་ཞིང་ལས་ལག་རྩལ་ཁྱབ་གདལ་མི་སྣའི་བྱ་བ་དང་འཚོ་བའི་ཆ་རྐྱེན་ལེགས་བཅོས་བྱ་དགོས། ཞིང་ཕྱུགས་ལས་སྤྱི་ཚོགས་ཅན་གྱི་ཞབས་ཞུ་འདེགས་སྐྱོར་ལས་གྲྭ་ལག་བསྟར་བྱེད་པ་དང་བདག་གཉེར་རང་བཞིན་གྱི་ཞབས་ཞུ་རྩ་འཛུགས་སྐྱེད་སྲིང་བྱེད་པ། ཞིང་ཕྱུགས་ལས་ཐོན་སྐྱེད་དོ་དམ་གྱི་གོ་རིམ་ཧྲིལ་པོར་སྤྱི་ཚོགས་ཅན་གྱི་ཞབས་ཕྱི་སྒྲུབ་པའི་གསར་སྐྲུན་ཚོད་ལྟ་དང་སྲིད་གཞུང་གིས་སྤྱི་ཕན་རང་བཞིན་གྱི་ཞབས་ཕྱི་ཉོ་བའི་རྐྱེན་སྲོལ་གསར་སྐྲུན་ཚོད་ལྟ་བྱེད་པའི་ཁྱབ་ཁོངས་ཆེར་བསྐྱེད་ཅིང་། རྣམ་པ་སྣ་ཚོགས་པའི་ཞིང་ཕྱུགས་ལས་ཐོན་སྐྱེད་རང་བཞིན་གྱི་ཞབས་ཞབས་ཕྱི་བསྒྲུབ་དགོས། ཞབས་ཕྱི་སྒྲུབ་ཐབས་གསར་སྐྲུན་དང་ཞབས་ཞུ་ཁྱབ་ཁོངས་ཆེར་སྐྱེད་པ། དྲ་འབྲེལ་ལག་རྩལ་སྤྱད་དེ་ཞིང་ཕྱུགས་ལས་སྤྱི་ཚོགས་ཅན་གྱི་ཞབས་ཕྱི་བསྒྲུབ་དགོས། གནམ་གཤིས་ཀྱིས་ཞིང་ལས་ལ་ཞབས་ཕྱི་སྒྲུབ་པའི་ནུས་པ་དང་མ་ལག་གི་འཛུགས་སྐྲུན་ཐད་ཤུགས་བསྣན་དགོས།
ལྔ། གནད་ལ་ཁེལ་བར་དབུལ་ཕོངས་ལས་སྒྲོལ་བ་དང་། དབུལ་སྒྲོལ་འགག་གཏོར་གྱི་གནད་སའི་ལས་གྲྭ་ནན་ཏན་སྒོས་བསྐྲུན་དགོས།
དབུལ་སྒྲོལ་འགག་གཏོར་བྱེད་པ་ནི་ཞིང་ཕྱུགས་ལས་འདོན་སྤྲོད་ཕྱོགས་ཀྱི་སྒྲིག་གཞི་རང་བཞིན་གྱི་བཅོས་སྒྱུར་ལས་འགན་གལ་ཆེན་གྲས་ཀྱི་གཅིག་ཡིན་ཕྱིར། ངེས་པར་གནད་ཁེལ་དབུལ་སྐྱོར་དང་གནད་ཁེལ་དབུལ་སྒྲོལ་གྱི་ཐབས་ཇུས་རྒྱུན་འཁྱོངས་བྱེད་དགོས་ཤིང་སྲིད་ཇུས་མ་ལག་འཐུས་ཚང་དུ་གཏོང་བ་དང་། བྱ་བའི་བྱེད་ཐབས་སྔར་ལས་ཇེ་དྲག་ཏུ་གཏོང་བ། འགན་སྲུང་བྱེད་པའི་རྐྱེན་སྲོལ་འཛུགས་པ། རོགས་སྐྱོར་དཔེ་དབྱིབས་གསར་སྐྲུན་བྱེད་པ་བཅས་ཀྱིས“རྫོང11གི་དབུལ་ཕོངས་ཞྭ་མོ་ཕུད་པ་དང་། དབུལ་ཕོངས་སྡེ་བ500དང་དབུལ་ཕོངས་མི་གྲངས་ཁྲི14དབུལ་ཕོངས་ལས་སྒྲོལ་བའི”ལོ་འཁོར་མོའི་དམིགས་འབེན་ལས་འགན་འགྲུབ་པར་ཁག་ཐེག་བྱ་དགོས།
22.གནད་ཁེལ་དབུལ་སྒྲོལ་གྱི་སྲིད་ཇུས་མ་ལག་འཐུས་ཚང་དུ་གཏོང་བ། “བྱེད་ཐབས་གཉིས་གཅིག་ཏུ་སྒྲིལ་བ”ཡི་བྱ་བ་གཏིང་ཟབ་ཏུ་སྤེལ་ནས། དབུལ་སྐྱོར་དང་མ་མཐའི་འཚོ་བའི་འགན་སྲུང་གི་ལམ་ལུགས་གཉིས་བར་མེད་དུ་སྦྲེལ་དགོས། བྱེད་ཐབས་སྣ་མང་སྤྱད་དེ་དབུལ་ཕོངས་ཅན་གྱི་བསམ་བློ་དང་འགུལ་སྐྱོད་གཅིག་གྱུར་ཡོང་བར་སྣེ་ཁྲིད་དགོས། དབུལ་ཐར་ཕྱུག་བསྒྱུར་གྱི་བརྩོན་སེམས་དང་རང་འགུལ་རང་བཞིན་སྐུལ་སློང་བྱེད་པ་དང་བརྟན་བརླིང་ངང་དབུལ་ཐར་གྱི་ཡུན་ཕན་རྐྱེན་སྲོལ་འཛུགས་པ་དང་འཐུས་ཚང་དུ་གཏང་དགོས། ནོར་སྲིད་ཕྱོགས་ཀྱི་ཞིང་ལས་དང་འབྲེལ་བའི་མ་དངུལ་གཅིག་གྱུར་གྱིས་བཀོད་སྒྲིག་དང་ཧྲག་སྡེབ་བཀོལ་སྤྱོད་བྱེད་པའི་རྐྱེན་སྲོལ་འཛུགས་པ་དང་འཐུས་ཚང་་དུ་གཏང་དགོས། ཐོན་ལས་ཀྱིས་དབུལ་སྐྱོར་བྱེད་པའི་ཐད་ཀྱི་སྐྱེད་སྤྲོད་སྲིད་ཇུས་བཟོ་བཅོས་བྱ་དགོས། ཉེན་འགོག་ལས་རིགས་ཀྱིས་གནད་ཁེལ་དབུལ་སྐྱོར་བྱེད་པའི་མཛུབ་སྟོན་བསམ་འཆར་གཏན་འཁེལ་བྱ་དགོས། དབུལ་ཕོངས་རྫོང་གི་དབུལ་ཕོངས་ཞྭ་མོ་ཕུད་པ་དང་དབུལ་ཕོངས་སྡེ་བ་དང་། དབུལ་ཕོངས་ཁྱིམ་ཚང་དབུལ་ཕོངས་ལས་ཐར་བ་བཅས་ཀྱི་རྗེས་མཐུད་དབུལ་སྐྱོར་སྲིད་ཇུས་ཞིབ་འཇུག་བྱས་ནས་གཏན་འཁེལ་བྱ་དགོས།
23. གནད་ཁེལ་དབུལ་སྒྲོལ་གྱི་རྐྱེན་སྲོལ་འགན་སྲུང་བྱེད་ཤུགས་ཇེ་དྲག་ཏུ་གཏང་དགོས། འགུལ་རྣམ་ལྟར་དབུལ་ཕོངས་དོ་དམ་བྱེད་པའི་རྐྱེན་སྲོལ་འཐུས་ཚང་དུ་གཏང་དགོས། ཡིག་ཚགས་དང་བྱང་བུ་བཟོས་པའི་དབུལ་ཕོངས་མི་འབོར་ལ་འགུལ་རྣམ་ལྟར་དོ་དམ་བྱེད་པ་དང་མ་མཐའི་འཚོ་བར་འགན་སྲུང་དང་ཚད་མཐའ་སྲུང་བའི་འགན་སྲུང་ནུས་པ་འདོན་སྤེལ་བྱས་ནས། འགན་སྲུང་ནང་ཚུད་པ་དང་ཕྱིར་ཕུད་པ། འགན་སྲུང་བྱེད་དགོས་པ་ཚང་མར་འགན་སྲུང་བྱེད་པ། ཚད་ལྡན་ཡིན་ལ་གོ་རིམ་ཡོད་པ་ཞིག་མངོན་འགྱུར་བྱ་དགོས། རྫོང་རིམ་པའི་དབུལ་ཐར་འགག་སྒྲོལ་ལས་གཞིའི་མཛོད་འཛུགས་པ་ཇེ་མགྱོགས་སུ་གཏང་དགོས། ཞིང་ཆེན་དང་གྲོང་ཁྱེར། རྫོང་། ཤང་། སྡེ་བ་བཅས་རིམ་པ་ལྔ་ཡི་ཏང་རྩ་འཛུགས་ཀྱི་ཧྲུའུ་ཅིས་དབུལ་ཕོངས་བྱ་བ་འཛིན་པའི་འགན་འཁྲི་གཙོ་བོ་ཇེ་དྲག་ཏུ་གཏོང་བ་དང་། བྱ་བ་སྒྲུབ་ཚུལ་ཡར་ཞུ་བྱེད་པའི་ལམ་ལུགས་དངོས་འབེབས་ནན་ཏན་བྱ་དགོས། དབུལ་སྐྱོར་སྡེ་སྡོད་ཀྱི“123”རོགས་སྐྱོར་བྱ་བའི་རྐྱེན་སྲོལ་ཁྱོན་ཡོངས་ནས་དངོས་འབེབས་བྱེད་ཅིང་ཧྲུའུ་ཅི་དང་པོ་དང་སྡེ་བར་སྡོད་པའི་བྱ་བའི་རུ་ཁག་གི་ནུས་པ་འདོན་སྤེལ་གང་ལེགས་བྱེད་པ། “འབྲེལ་གཏུག་པ་དང་པོ”ཡི་འགན་འཁྲི་དངོས་འབེབངས་ནན་ཏན་བྱེད་ཅིང“རོགས་སྐྱོར་གཉིས”ཀྱི་སྤུས་ཀ་ཇེ་མཐོར་བཏང་ནས“བཅོས་སྐྱོང་གསུམ”གྱི་དམིགས་འབེན་མངོན་འགྱུར་བྱ་དགོས། ནོར་སྲིད་ཀྱིས་དབུལ་སྐྱོར་བྱེད་པའི་མ་དངུལ་དོ་དམ་ལམ་ལུགས་དངོས་འབེབས་ནན་ཏན་བྱ་དགོས། རྒྱལ་ཁབ་ཀྱི་ཡུན་ཐུང་ལས་རིགས་སློབ་གསོ་དང་རྩལ་ནུས་གསོ་སྦྱོང་སྲིད་ཇུས་དངོས་འབེབས་བྱེད་པ་དང་། “གཞོན་ནུའི་ལས་སྐྲུན་དང་དབུལ་སྐྱོར་འགུལ་སྐྱོད”མུ་མཐུད་དུ་ལག་བསྟར་བྱེད་པ། དབུལ་ཕོངས་སློབ་ཆེན་པས་ལས་སྐྲུན་ལས་ཞུགས་བྱེད་པར་རོགས་སྐྱོར་བྱེད་ཅིང་དབུལ་ཕོངས་ཅན་གསོ་སྦྱོང་བྱེད་པའི་ཤུགས་ཚད་ཇེ་དྲག་ཏུ་གཏང་དགོས། གནས་སྤོ་དབུལ་སྐྱོར་གྱི་ཤུགས་ཚད་ཇེ་དྲག་ཏུ་གཏོང་བ་དང་རྗེས་མཐུད་ཐོན་ལས་འཕེལ་རྒྱས་བྱ་བ་ལེགས་པར་བསྒྲུབ་དགོས། གནད་ཁེལ་དབུལ་ཐར་བྱེད་པའི་རོགས་སྐྱོར་དཔེ་དབྱིབས་གསར་སྐྲུན་བྱེད་ཅིང་། ཆ་བསྒྲིགས་སློབ་རོགས་དང“ཁེ་ལས་བརྒྱ་ཡིས་སྡེ་བ་བརྒྱ་ལ་རོགས་སྐྱོར་དང་ཁེ་ལས་བརྒྱ་ཡིས་ཁྱིམ་ཚང་བརྒྱ་ལ་འབྲེལ་གཏུག་བྱེད་པ”སོགས་བྱ་འགུལ་སྤེལ་དགོས།
24.ཐོན་ལས་ཀྱིས་དབུལ་སྐྱོར་བྱེད་ཤུགས་ཇེ་དྲག་ཏུ་གཏང་དགོས། དབུལ་ཕོངས་ས་ཁུལ་གྱི་ཁྱད་ཆོས་ལྡན་པའི་ཐོན་ལས་འཕེལ་བའི་འཆར་འགོད་ལག་བསྟར་བྱེད་པ་དང་། དབུལ་ཕོངས་ཐོན་ལས་ར་བ་དང་ཞིང་སྡེའི་ཡུལ་སྐོར། འོད་ཧྥུ་ལས་གྲྭ་སོགས་དབུལ་སྐྱོར་ལས་གཞི་དང་དབུལ་ཕོངས་ས་ཁུལ་གྱི་ཆུ་གློག་དང་གཏེར་ཁ་སོགས་ཐོན་ཁུངས་གསར་སྤེལ་ལ་དམིགས་ནས། རྒྱུ་ནོར་ཡོང་སྒོ་ལེན་པའི་དཔེ་དབྱིབས་གསར་པ་འཚོལ་ཞིབ་བྱ་དགོས། དབུལ་ཕོངས་ཁྱིམ་ཚང་དེང་རབས་ཞིང་ཕྱུགས་ལས་ཐོན་ལས་འཕེལ་བའི་མ་ལག་ནང་ཚུད་དུ་འཇུག་ཅིང། “ཁྱིམ་ཚང་གཅིག་ལ་བྱེད་ཐབས་གཅིག”དང“སྡེ་བ་གཅིག་ལ་སྲིད་ཇུས་གཅིག”ལག་བསྟར་བྱ་དགོས། རོང་འབྲོག་པའི་ཆེད་ལས་མཉམ་ལས་ཁང་དང་སྣེ་ཁྲིད་ཁེ་ལས་ཀྱིས་ཁྱད་ཆོས་ལྡན་པའི་འདེབས་གསོ་དང་མི་རིགས་ལག་བཟོ། ཞིང་སྡེའི་ཡུལ་སྐོར། ཁྱད་ཆོས་ལྡན་པའི་རིག་གནས་སོགས་ལེགས་ཆ་ལྡན་པའི་ཐོན་ལས་སྤེལ་བར་རོགས་སྐྱོར་བྱས་ཏེ་དབུལ་ཕོངས་ཁྱིམ་ཚང་བར་གྱི་ཕན་ཁེ་འབྲེལ་བ་ཇེ་དམ་དུ་གཏང་དགོས། ངལ་རྩོལ་པ་ཕྱིར་གཏོང་ས་ཁུལ་དང་ནང་འདྲེན་ས་ཁུལ་གཉིས་བར་གྱི་གནད་ཁེལ་འབྲེལ་མཐུད་བྱེད་པའི་རྐྱེན་སྲོལ་འཛུགས་པ་དང་འཐུས་ཚང་དུ་བཏང་ནས་དབུལ་ཕོངས་མི་འབོར་བརྟན་བརླིང་ངང་ལས་ཀར་ཞུགས་པ་མངོན་འགྱུར་བྱ་དགོས། དབུལ་ཕོངས་ས་ཁུལ་གྱི་ཞིང་ཕྱུགས་ཐོན་རྫས་གྲགས་ཅན་མཚམས་སྦྱོར་ཚོང་གཉེར་བྱེད་པའི་ཐད་རོགས་སྐྱོར་བྱེད་པའི་ཤུགས་ཚད་ཇེ་དྲག་ཏུ་གཏང་དགོས། ཆ་རྐྱེན་ཡོད་པའི་རྫོང(གྲོང་ཁྱེར་དང་ཆུས)གིས་དབུལ་སྐྱོར་ཐོན་ལས་ར་བ་འཛུགས་ཅི་ཐུབ་བྱས་ནས། དབུལ་ཕོངས་མི་འབོར་ཞུགས་ཚད་མཐོ་ཞིང་ཁྱད་ཆོས་ལྡན་པའི་ཞིང་ནགས་ཕྱུགས་ལས་ཐོན་སྐྱེད་རྟེན་གཞི་སྐོར་ཞིག་འཛུགས་རྒྱུར་རོགས་སྐྱོར་བྱེད་ཅིང་། དབུལ་ཕོངས་ས་ཁུལ་དང་དབུལ་ཕོངས་ཁྱིམ་ཚང་གིས་ཐོན་ལས་ཀྱི་རྒྱུན་བསྲིང་བའི་ཐད་སྐུལ་ཁྲིད་བྱས་ཏེ་ཟུར་སྣོན་རིན་ཐང་ཇེ་མཐོར་གཏང་དགོས། ས་ཁུལ་བརྒལ་ནས་དབུལ་སྐྱོར་ཐོན་ལས་སྤེལ་བར་འཚོལ་ཞིབ་ཅི་ཐུབ་བྱ་དགོས། དབུལ་ཕོངས་རྫོང་སོ་སོས་དོན་དངོས་དང་སྦྲེལ་ནས་རང་བདག་གིས་གྲངས་ཀ་ངེས་ཅན་ལྡན་ལ་སྤྱི་ཕན་རང་བཞིན་ལྡན་པའི་ལས་རྐང་གསར་སྤེལ་བྱས་ཏེ་དབུལ་ཕོངས་མི་འབོར་ལ་སྤྲོད་པ་དང་། གསར་དུ་སྣོན་པའི་སྤྱི་ཕན་རང་བཞིན་གྱི་བདག་སྐྱོང་པ་ཚང་མ་དབུལ་ཕོངས་མི་འབོར་ནང་ནས་གདན་ཞུ་བྱ་དགོས། དངུལ་རྩ་ཡིས་དབུལ་སྐྱོར་བྱེད་པའི་ཤུགས་ཚད་ཇེ་དྲག་ཏུ་བཏང་ནས་རྫོང་རིམ་པའི་དབུལ་སྐྱོར་གསར་སྤེལ་མ་དངུལ་གཏོང་བ་དང་རུབ་བསྡུ་བྱེད་པའི་ལས་སྟེགས་འཛུགས་ཚད་ཇེ་མགྱོགས་སུ་གཏང་དགོས།

robotstxt: allowed

filter: keep


text:
རྫོགས་ཆེན་སྐུ་ཕྲེང་བཞི་པ་མི་འགྱུར་ནམ་མཁའི་རྡོ་རྗེ།
༈ རྫོགས་ཆེན་མཆོག་སྤྲུལ་བཞི་པ་འཇིགས་མེད་མཁྱེན་བརྩེའི་དབང་ཕྱུག་ཕྲིན་ལས་རྣམ་རྒྱལ་རྡོ་རྗེའམ་ནམ་མཁའི་རྡོ་རྗེ་ཚེ་དབང་གྲུབ་པ་རྩལ་ནི། སྤྱིར་ལོངས་སྤྱོད་རྫོགས་པའི་སྐུ་རྣམས་ཡེ་ཤེས་རང་སྣང་གི་སྐུ་དང་ཞིང་ཁམས་ལས་ནམ་ཡང་གཡོ་བ་མེད་པ་ཞིག་སྤྲུལ་པ་གྲངས་མེད་སྟོན་པ་ལྟར།
བདག་ཉིད་ཆེན་པོ་འདི་རྒྱལ་བའི་དཀྱིལ་འཁོར་མ་ལུས་པའི་དབང་ཕྱུག་ཁྱབ་བདག་གདོད་མའི་མགོན་པོ་དང་ངོ་བོ་ཐ་དད་མེད་ཀྱང་། ཚུར་མཐོང་གི་འགྲོ་བ་ལ་ཐུགས་ལྷག་པར་བརྩེ་བ་དང་། རྒྱལ་བསྟན་སྤྱི་དང་བྱེ་བྲག་གསང་ཆེན་བླ་ན་མེད་པ་འོད་གསལ་རྫོགས་པ་ཆེན་པོའི་རིང་ལུགས་གོང་འཕེལ་དུ་རྒྱས་པའི་ཆེད། གདན་ས་ཆེན་པོ་རུ་དམ་ཨོ་རྒྱན་བསམ་གཏན་ཆོས་གླིང་གི་ནུབ་ཕྱོགས་ཉིན་ཞག་གསུམ་གྱི་ས་ཆ། དབང་བཅུ་མངའ་བའི་རྫུ་འཕྲུལ་གྱི་ཆོ་འཕྲུལ་རྣམ་པར་རོལ་བས་བོད་ཆེན་པོའི་ལྗོངས་ཀྱི་བྱེ་བྲག །སྔོན་ཡིག་མཁན་ལྡན་མ་རྩེ་མང་གིས་བདག་གིར་མཛད་ཅིང་། གཞན་ཡང་པཎ་ཆེན་སྨྲྀ་ཏི་ཛྙཱ་ན་དང་། འབྲོམ་སྟོན་རྒྱལ་བའི་འབྱུང་གནས་སོགས་འཕགས་བོད་ཀྱི་དམ་པ་དུ་མས་ཞབས་ཀྱིས་བཅགས་ཤིང་བྱིན་གྱིས་བརླབས་པའི་འདན་ཡུལ་ཞེས་ཡུལ་གྱི་དགེ་བཅུའི་དཔྱད་པ་ཡོངས་སུ་རྫོགས་པའི་ནོར་འཛིན་གྱི་ཐིག་ལེ། ས་གཞིའི་བདག་པོ་གངས་མཆེད་བརྒྱད་ཀྱིས་སྐྱོང་བ་གངས་རི་ཞེས་པའི་ས་མཚམས། གནས་ཆེན་སེང་གེ་གནམ་རྫོང་དང་། མཐའ་འདུལ་གྱི་གཙུག་ལག་ཁང་ཁམས་ཀྱི་གླིང་ཐང་སྒྲོལ་མ་ཞེས་གྲགས་པའི་ཕྱོགས། རི་བོ་དགེ་ལྡན་པའི་རང་ལུགས་འཛིན་པ་ཐུབ་བསྟན་ཆོས་འཁོར་གླིང་གི་ཉེ་འགྲམ། གསེར་ལྡན་འབྲི་ཆུ་དལ་གྱིས་འབབས་པའི་གཡས་ཟུར་ཡུལ་དེའི་མི་རྗེ་ར་ཁོ་དཔོན་ཚང་ཞེས་ཆེ་བཙན་གྱི་རིགས་རྒྱུད་མ་ཉམས་ཤིང་། དམ་པའི་སྐྱེས་བུ་བརྒྱུད་མར་བྱོན་པའི་གནས་ལྕང་མའི་ལྡོང་པོ་ཆེན་པོ་གདུགས་ལྟར་མཛེས་པའི་དཔལ་གྱི་ཁང་ཁྱིམ་དུ། གོང་དུ་ནམ་མཁའ་ཚེ་དབང་མཆོག་གྲུབ་པའི་རྣམ་ཐར་ལས་བྱུང་བ་བཞིན་ཀུན་མཁྱེན་འཇིགས་མེད་གླིང་པའི་རྡོ་རྗེའི་གསང་ལུང་དང་། གཞན་ཡང་ས་སྐྱ་གོང་མ་སོགས་ལྷ་བླ་ཚང་མ་ཞལ་མཐུན་པ་དང་། སྐུ་གོང་མ་ངེས་དོན་བསྟན་འཛིན་བཟང་པོའི་ཞལ་ནས་ཀྱང་། ཁོ་བོ་ཡུན་རིང་དུ་འཚོ་དཀའང་། སྤྲུལ་པ་གསུམ་འབྱུང་བའི་གཉིས་མངའ་རིས་དང་དབུས་ཕྱོགས། གཅིག་འདི་ཕྱོགས་དང་མི་རིང་བའི་ས། ཤིང་སྡོང་ཆེན་པོ་ཡོད་པ་ཞིག་གི་རྩར་འཁྲུངས། དེས་བསྟན་པ་ལ་ཕན་པར་འོང་ཞེས་ཞབས་གྲས་ནང་མ་རྣམས་ལ་གསུང་འཕྲོས་སུ་བསྩལ་བ་དང་། གཞན་ཡང་གྲུབ་དབང་ཆོས་ཀྱི་རྡོ་རྗེས་གཡུ་སྒྲ་སྙིང་པོའི་སྐྱེ་མཐའ་ཡིན་ཚུལ་དང་བཅས་ཀུན་མཁྱེན་རིན་པོ་ཆེའི་གསུང་དང་མཚུངས་པའི་གསང་ལུང་གསལ་པོ་དང་། ཕྱིས་སུ་ཆོས་གླིང་བཅུ་གསུམ་པ་སྤུ་བོ་གཏེར་ཆེན་འཆི་མེད་རྡོ་རྗེའམ་ཀུན་བཟང་འོད་ཟེར་གྱིས་བཻ་རོའི་སྤྲུལ་པར་ལུང་བསྟན་པ་དང་། ས་སྐྱ་པ་འགྲོ་མགོན་དབང་སྡུད་སྙིང་པོའི་གཟིགས་སྣང་དང་། གླིང་གཏེར་ཆེན་པདྨ་འགྲོ་འདུལ་རྩལ་གྱི་ལུང་བྱང་ལས་ཨོ་རྒྱན་ཉིད་ཀྱི་སྤྲུལ་པར་གསུངས་ཤིང་། ཟུར་མཁར་གཏེར་ཆེན་ཟླ་བའི་འོད་ཟེར་གྱི་གཏེར་ལུང་ལས་རྡོ་རྗེ་བདུད་འཇོམས། ནགས་ཤོད་གཏེར་ཆེན་ཀློང་ཆེན་རོལ་པ་རྩལ་དང་། སྤྲུལ་པའི་གཏེར་འབྱིན་ཡོངས་ཀྱི་འཁོར་ལོས་སྒྱུར་བ་མཆོག་གྱུར་བདེ་ཆེན་གླིང་པའི་གཏེར་ལུང་ལས་བི་མ་ལ་མི་ཏྲ། དྭགས་གཏེར་བདེ་ཆེན་རྡོ་རྗེའི་གཏེར་ལུང་ལས་གནུབས་སངས་རྒྱས་ཡེ་ཤེས་ཀྱི་སྤྲུལ་པར་བསྔགས་པ་སོགས་དངོས་གཅིག་དུ་མའི་ཚུལ་དུ་རྣམ་པར་འཕྲུལ་པ་འཕགས་པའི་ས་ཆེན་པོ་ལ་བཞུགས་པ་རྣམས་ཀྱི་ཆོས་ཉིད་ལྟར་འགལ་བར་མི་འདུ་ལ། དེ་ལྟ་བའི་རིག་འཛིན་རྒྱལ་བའི་སྤྱི་གཟུགས་དམ་པ་གང་ཉིད་ཡབ་བསོད་ནམས་རབ་བརྟན་དང་། ཡུམ་ནམ་མཁའ་ནོར་འཛིན་དབང་མོའི་སྲས་སུ་རབ་བྱུང་བཅུ་གསུམ་པའི་ནང་ཚན་ཆུ་མོ་གླིང་གི་ལོ། སྤྱི་ལོ་ ༡༧༩༣ ལ་ཡབ་ཡུམ་ལ་མནལ་ལྟས་ངོ་མཚར་ཅན་དུ་མ་དང་བཅས་སྐུ་བལྟམས། སྐུ་འཁྲུངས་ནས་རིང་པོར་མ་ལོན་པར་ཞལ་ནས་རྫོགས་ཆེན་རྫོགས་ཆེན་ཞེས་ཡང་ཡང་གསུངས། རྔ་བོ་ཆེ་ཞིག་ཡོད་པ་བརྡུང་ཞིང་བཛྲ་གུ་རུའི་ཛབ་སྒྲ་སྒྲོགས་པ་དང་དབང་སྐུར་དང་ཆོས་འཆད་སོགས་དམ་པའི་བག་ཆགས་གསལ་བར་སད། དགུང་ལོ་ལྔའི་སྐབས། ཆེ་ཡོས་རིག་འཛིན་ཆེན་པོ་དཔའ་བོ་ལས་རབ་རྩལ་འདན་ལོ་ཆུང་ནང་དུ་སྡེ་དགེ་གཉེར་ཆེན་གཤེན་རབ་སྟག་རྒྱལ་གྱིས་གདན་དྲངས། ཉི་གྲགས་གཏེར་ཁ་ཚེ་སྒྲུབ་བདུད་བཞི་རྣམས་རྒྱལ་གྱི་སྒྲུབ་ཆེན་མཛད་སྐབས། རིག་འཛིན་ཆེན་པོས། ད་རེས་ར་ཁོ་དཔོན་ཚང་གི་བུ་ཆུང་དེ་འདིར་མ་བྱོན་ཀ་མེད་ཡོད་ཅེས་གསུང་ནན་གྱིས་ཕེབས་སྐབས་ཚེ་སྒྲུབ་ཀྱི་དབང་རྒྱས་པ་སྐུ་རྐྱང་ལ་བསྩལ། ཚེ་སྒྲུབ་ཀྱི་དཔེ་ཞིག་ཀྱང་གནང་ནས་ལྗགས་ཀློག་མཁྱེན་པ་དང་ཐུགས་འཛིན་གྱི་ཞལ་འདོན་གནང་དགོས་ཚུལ་སོགས་ཐུགས་ཤིན་ཏུ་དགྱེས་པས་དོན་གྱིས་ངོས་འཛིན་གསལ་བར་མཛད། དགུང་ལོ་བདུན་བཞེས་པ་ས་ལུག་གི་ལོར་རྫོགས་ཆེན་གདན་ཚབ་སྤྲུལ་སྐུ་ནམ་མཁའ་ཚེ་དབང་མཆོག་གྲུབ་དང་། སྡེ་དགེ་ཆོས་རྒྱལ་ཆེན་པོ་སོགས་མཆོད་ཡོན་རྣམས་ཀྱི་བཀའ་དགོངས་ལྟར། རྒྱལ་རོང་དབོན་སྤྲུལ་བསྟན་ཉི། དབོན་ཨོ་རྒྱན་བསམ་འགྲུབ། བླ་མ་རིག་འཛིན་བཟང་པོ་སོགས་དབུ་ཆེ་རགས་རིམ་དཔོན་སློབ་སུམ་ཅུ་སྐོར་ཡབ་གཞིས་སུ་བྱོན་པ་ན། སྤྲུལ་པའི་སྐུ་སྔོན་གནས་རྗེས་དྲན་དང་། དགྱེས་པའི་རྣམ་འགྱུར་དུ་མ་མཛད་པས་བླ་གྲྭ་ཀུན་ཡིད་ཆེས་དང་ངེས་ཤེས་ཐོབ། ཡབ་ཡུམ། སྐུ་རྒྱབ་མཁན་པོ། ས་དབང་སྡེ་དགེའི་ཆིབས་ཁ་བ་སོགས་དཔོན་འཁོར་རྣམས་འབྲི་ཆུ་གསེར་ལྡན་ལས་བརྒལ་ཏེ་དལ་འགྲོས་ཀྱིས་ཆུ་སྟོད་ཟླ་བའི་ཚེས་བཅུའི་སྔ་ཆར་ཆིབས་བསུ་རིང་ཐུང་དགོན་སྡེ་ཁག་བླ་ཆེན་དཔོན་རིགས་མི་འདྲ་བ་ཆིག་སྟོང་ལས་བརྒལ་བའི་སྐྱ་སེར་ས་གཞི་མི་མངོན་པ་ཙམ་གྱིས་སེར་ཕྲེང་བཀོད་བཤམས་རོལ་བསུ་སོགས་བློའི་ར་བ་ལས་འདས་པའི་ལྷ་མིའི་དཔལ་གྱིས་འབྱོར་བ་རྟགས་མཚན་བཟང་དགུ་ཕུན་ཚོགས་ལྔ་ལྡན་གྱི་ངོ་མཚར་འབྱམས་སུ་ཀླས་པས། གོང་མའི་གདན་ས་རུ་དམ་ཨོ་རྒྱན་བསམ་གཏན་ཆོས་གླིང་གི་གཙུག་ལག་ཁང་ཆེན་པོར་འཇིགས་མེད་སེང་གེའི་ཁྲི་ལ་བཀོད་རྗེས། གཙང་ཁང་ཐུབ་ཆེན་གྱི་སྤྱན་སྔར་མཁས་གྲུབ་ཆེན་པོ་ནམ་མཁའ་ཚེ་དབང་མཆོག་གྲུབ་ཀྱིས་གཙུག་ཕུད་བཞེས་ཏེ། མཚན་འཇིགས་མེད་མཁྱེན་བརྩེའི་དབང་ཕྱུག་རྣམ་རྒྱལ་རྡོ་རྗེ་ཞེས་གསོལ།
སླར་གསེར་ཁྲིར་ཞབས་པད་བཀོད་པ་དང་ཆབས་ཅིག་ཚེ་སྒྲུབ་འཆི་མེད་ཡང་སྙིང་གི་བརྟན་བཞུགས་དང་འབྲེལ་རྫོགས་ཆེན་གཞུང་གི་ཁྲི་འབུལ་དང་། སྡེ་དགེ་ཆོས་རྒྱལ་ཆེན་པོའི་སྐུ་ཚབ་ཤུག་རྩ་གཉེར་ཆེན་དངོས་གྲུབ་རྣམ་གཉིས་ཆེད་མངགས་ཀྱིས་ཁྲི་འབུལ། དེ་རྗེས་ཡིད་ལྷུང་ལྷ་རི་དགོན་སྡེ། རྒྱལ་རོང་། གཡག་ཟེ། ཨོ་གུར་ཡུལ་དགོན་ཐམས་ཅད་ནས་ཁྲི་འབུལ་དང་སྦྲགས། རྒྱལ་རོང་དཔོན་བསམ་འགྲུབ་ནས་གསུང་བཤད་ཁྲོམ་ཐོག་ཆོད་པར་མཛད། ཕྱི་ཉིན་ཞེ་ཆེན་རིག་འཛིན་དཔལ་འབྱོར་རྒྱ་མཚོ་དབུ་བཞུགས་ཀྱིས་ཚེ་ཆོག་དང་འབྲེལ་ཞབས་བརྟན་ལེགས་འབུལ་རྒྱ་ཆེར་སྤྲོས་པ་དང་། ཆབས་ཅིག་དབོན་སྤྲུལ་མཐུ་སྟོབས་རྣམས་རྒྱལ་དགུང་ལོ་བཅུ་གསུམ་དུ་སོན་པས་ཕུན་ཚོགས་ལྔ་ལྡན་གྱི་ལྗགས་བཤད་རྒྱ་ཆེར་སྤྲོས། རྒྱལ་ཚབ་པདྨ་གསང་སྔགས་བསྟན་འཛིན་གྱིས་སྔ་འགྱུར་བསྟན་པའི་བབས་ལུགས་སོགས་ཀྱིས་དབུ་དྲངས་ཏེ་སྐབས་སུ་བབས་པའི་འབེལ་གཏམ་འབྱམས་ཀླས་པ་གནང་། དེ་འབྲེལ་སྟག་དགོན་གདན་ས་ནས་དབོན་སྤྲུལ་ཨོ་རྒྱན་ཉི་མ་སོགས་དང་། ཁང་དམར་སྤྲུལ་སྐུ་སོགས་རྫོགས་ཆེན་ཕྱོགས་ཀྱི་ཡུལ་དགོན་དང་། གཞན་ཡང་གྲུབ་མཐའ་རིས་མེད་འབྲེལ་ཅན། གླིང་ཚང་རྒྱལ་པོ་སོགས་ལྷ་སྡེ་མི་སྡེ་ཀུན་གྱིས་ཁྲི་སྟོན་དཔང་བསྟོད་དེ་ཕུལ། ཉིན་གསུམ་པར་སུ་རུ་ཏོ་བཅུ་དྲུག་གི་མཆོད་གར་སོགས་དགའ་སྟོན་མཐའ་རྒྱས་མཛད། ཡབ་ཚང་ལ་བླུ་ཡོན་དངུལ་སྲང་ཉིས་བརྒྱས་གཙོས་རྣམ་གྲངས་སུམ་བརྒྱ་ལྷག་པ་དང་། སྟོན་ཆེན་གྱིས་གཙོས་ཕྱོགས་འབྱོར་ལྷ་མིའི་སྡེ་ཚོགས་ཀུན་ལ་གསོལ་སྟོན་འབུལ་གནང་རིགས་རྒྱ་ཆེན་བསྩལ། དེ་ནས་སློབ་དཔོན་དབོན་ཆོས་གྲགས་བཟང་པོས་མཛད་དེ་གྲངས་བྱ་བཞི་པར་ཡི་གེའི་ཕྱི་མོ་སོགས་ནས་བཟུང་བསླབ་སྦྱང་མཛད་པས་མཁས་པར་མཁྱེན། དབང་ལུང་གསན་བཞེས་དང་བསྙེན་སྒྲུབ་སོགས་ཀྱང་ཅི་རིགས་པར་མཛད།
དགུང་ལོ་བཅུ་གཅིག་པར་གོང་སློབ་ཞི་བར་གཤེགས་ནས་ཚབ་མཁས་དབང་ཐུགས་རྗེ་བཀྲ་ཤིས་བཞུགས། སོ་དེར་རྒྱལ་རོང་དུ་ཆིབས་བསྐྱོད་ནས་ཉི་སྤྲུལ་གསུམ་པ་མི་འགྱུར་ཕན་བདེ་རྒྱ་མཚོ་ལས། ལྷ་བཙུན་རིག་འཛིན་སྲོག་སྒྲུབ། ལྔ་པའི་རྒྱ་ཅན་ཉེར་ལྔ། གཏེར་ཆེན་བརྒྱ་རྩའི་ནང་ནས་ཉི་མ་ལྟ་བུ་ཉི་གྲགས་ཀྱི་གཏེར་ཆོས་ཡོངས་རྫོགས་པུ་སྟི་ཀཿ བཅུ་གསུམ། ཐུགས་མཆོག་རྡོ་རྗེའི་ནཱ་ག་རཀྴ། ཀུན་མཁྱེན་འཇིགས་མེད་གླིང་པའི་སྙིང་ཐིག་རྩ་པོད་གཉིས་སོགས་བཀའ་འབུམ་ཡོངས་རྫོགས་པོད་དགུ་སོགས་ཀྱི་དབང་ལུང་ཁྲིད་གསུམ་མ་ལུས་པར་གསན། གཡག་ཟེ་བླ་མ་སོག་རུ་ཀུན་བཟང་ལས་ཕྱག་བྲིས་བཞེས། དགུང་ལོ་བཅུ་གཉིས་པར་ལོ་གསར་ཆོ་འཕྲུལ་གྱི་ཟླ་བར་དཀོན་མཆོག་སྤྱི་འདུས་ཀྱི་བུམ་སྒྲུབ་ཚེས་བཅུའི་ཚོགས་དབུར་ཕེབས། ཕྱི་ནང་གི་ཞལ་བཀོད་སྟོང་ཐུན་ཐུགས་ཐོག་ནས་གནང་བར་བླ་གྲྭ་མཁན་སྤྲུལ་འདུས་སྡེ་ཚང་མས་བསྔགས་བརྗོད་ཀྱི་མེ་ཏོག་ཐོར།
དེ་ནས་སྐུ་ཚེའི་རིང་མཚམས་སྒྲུབ་བཅད་རྒྱ་སོགས་དམིགས་བསལ་སྐབས་མ་གཏོགས་ལོ་ལྟར་དུས་མཆོད་ཐམས་ཅད་ལ་བྱོན་ནས་བཅའ་སྒྲིགས་ཀུན་སྤྱོད་ཕྱག་བཞེས་འཁྲུལ་མེད་ཡིད་ཆེས་ཁུངས་བཙུན་ངོ་མཚར་གྱི་དཔལ་དུ་འབར་བས་བློ་ལྡན་ཐམས་ཅད་དད་པའི་པདྨོ་རྒྱ་པར་མཛད། གདོད་མིའི་མགོན་པོ་རྒྱ་རོང་ནམ་མཁའ་ཚེ་དབང་མཆོག་གྲུབ་ལས་མཁའ་འགྲོ་སྙིང་ཐིག གསང་བ་སྙིང་ཐིག །རྡོར་སེམས་སྙིང་ཐིག་རྣམས་ཀྱི་ཉམས་ཁྲིད་གསན་ནས་སྔོན་འགྲོའི་ཐུགས་སྦྱོང་མཛད་པས་དད་པ་དང་ངེས་འབྱུང་བྱང་སེམས་རྣམས་བཅོས་མིན་ཐུགས་སུ་འཁྲུངས། ཁྱད་པར་གྱི་སྔོན་འགྲོ་འཁོར་འདས་རུ་ཤན་དབྱེ་བ་དང་སྒོ་གསུམ་སྦྱོང་བ་སོགས་རྡོ་རུས་འཕྲོད་པ་སྔོན་དུ་འགྲོ་བས་སེམས་རིག་ལ་ཤན་དབྱེ་བས་རིག་སྟོང་རྗེན་པ་རང་ངོ་འཕྲོད་པར་དྲན་པ་བརྟེན་ཚུལ་སོགས་ཞལ་ཁྲིད་གནད་སྨིན་མཛད་པས་ཀུན་བཟང་གདོད་མའི་རྒྱལ་ཐབས་སུ་དབང་བསྒྱུར་ནས་མདོ་ཁམས་རྫོགས་ཆེན་པ་ཞེས་མཚན་དོན་དང་ལྡན་པར་མཛད། གཞན་ཡང་གོང་གསལ་སྙིང་ཐིག་རྣམས་གསུམ་གྱི་དབང་ལུང་ཡོངས་རྫོགས་དང་། ཉང་གཏེར་རྟ་ནག །མགོན་པོ་ཕྱག་བཞི་སོགས་ཉང་གཏེར་དང་། རྡོར་གླིང་རྫོགས་ཆེན་ལྟ་བ་ཀློང་ཡངས། ཀར་གླིང་ཞི་ཁྲོ། ཞང་ཁྲོམ་གྱི་གཤིན་རྗེ་ཁྲོ་ཆུ། སངས་གླིང་བླ་མ་དགོངས་འདུས། རཏྣའི་ཕུར་པ། ཉི་གྲགས་ཟབ་ཆོས་ཕལ་ཆེར། དཔའ་བོ་ལས་རབ་རྩལ་གྱི་ཐུགས་གཏེར། གར་དབང་འཆི་མེད་གླིང་པའི་འཆི་མེད་ཐུག་ཏིག །ཐེག་གླིང་དང་། གླིང་གཏེར་ཆེན་པདྨ་འགྲོ་འདུལ་རྩལ་གྱི་ཟབ་གཏེར་ཕལ་ཆེར་སོགས་རྒྱུན་དཀོན་རིགས་རྣམས་དང་། མཁན་རིག་འཛིན་བཟང་པོའི་མདུན་ནས་ཉང་གཏེར་བཀའ་བརྒྱད། དགེ་རྩེ་བླ་མ་བསོད་ནམས་བསྟན་འཛིན་ལས་འདུས་མདོའི་དབང་དང་། སྙིང་ཐིག་བཀའ་གཏེར་སྐོར། གཡག་ཟེ་པ་གཤིན་རྗེ་ཚེ་བདག་གྲུབ་བརྙེས་སྐྱ་ཡས་སྒྱུ་འཕྲུལ་རྡོ་རྗེ་ལས་གཤིན་སྐོར། ཞེ་ཆེན་རབ་འབྱམས་དང་རྒྱལ་ཚབ་མཁན་སློབ་ལས་བཀའ་གཏེར་གྱི་དབང་ལུང་རྒྱ་ཆེར་གསན་བཞེས་དང་། ཤིང་བྱི་ནས་བཟུང་ལྕགས་རྟའི་བར་ལོ་བདུན་གྱི་རིང་རྣམ་གཡེང་རིགས་ཀྱིས་མ་གོས་པར། ལོ་རེ་བཞིན་ཟླ་བ་དྲུག་ཉུང་མཐར་བྱས་ཏེ་སྐུ་མཚམས་གང་དམ་གྱིས་གོང་མའི་ཐུགས་དམ་ལྷ་ཡི་གཙོས་རྩ་གསུམ་རབ་འབྱམས་ཀྱི་བསྙེན་སྒྲུབ་ཤིན་ཏུ་གནད་སྨིན་དང་། བར་སྐབས་རྣམས་སུ་ཕྱོགས་ཕྱོགས་ནས་སྔ་འགྱུར་གྱི་རིག་འཛིན་ཆེན་པོ་རྣམས་ཆེད་དུ་གདན་དྲངས་ནས་དབང་ལུང་སྨིན་ཁྲིད་གསན་པའི་མཚན་གྲངས་ཙམ་བརྗོད་དཀའ་བའི་གནས་བསམ་མཆོག་ཏུ་གྱུར་པ་སོགས་གསན་ཡིག་ཆེན་མོ་ཞེས་པའི་པོད་ཆེན་རྣམས་ལས་ཤེས། འདི་དག་གི་ཞབས་བསྐུལ་དང་དོ་དམ་རྗེ་བླ་མ་ནམ་མཁའ་ཚེ་དབང་མཆོག་གྲུབ་ཀྱིས་མཛད། བྱ་བ་ལས་ཀྱི་འཁོར་ལོ་ཡང་རྗེ་བླ་མ་དང་དབོན་སྤྲུལ་སྐུ་མཆེད་ནས་ཐུགས་གཉེར་མཛད་དེ་ལོ་ལྟར་དུས་མཆོད་བུམ་སྒྲུབ་ཆེན་མོ་དང་། བླ་མ་གསང་བ་འདུས་པའི་སྒོ་ནས་གུ་རུ་ཆོས་དབང་གི་དག་སྣང་ཚེས་བཅུ་གར་འཆམ་དང་བཅས་པ་རྒྱུན་འཛུགས་གནང་། གངས་ར་ཉེར་ལྔའི་ནང་ཚན་ཡོན་ཏན་གནས་ཀྱི་གཙོ་བོ་རུ་དམ་གངས་ཀྱི་ར་བའི་གནས་སྒོ་ཕྱེས། འདུ་ཁང་མ་གཏོགས་བླ་བྲང་ཉམས་གསོ་གསར་བསྐྲུན་ཡིད་ཅན་མིག་གི་བདུ་རྩིར་སྤེལ། དགུང་གྲངས་བཅོ་ལྔ་པར་མཁས་གྲུབ་མཚུངས་མེད་དཔོན་གུར་བླ་མ་ངག་དབང་བློ་གྲོས་གདན་དྲངས་ནས་བཀའ་བརྒྱད་གསང་རྫོགས། ཚེ་བདག་ལྕགས་འདྲ་ལྕགས་སྡིག །རྫོགས་ཆེན་སྙན་བརྒྱུད། པད་གླིང་བླ་མ་པདྨ་ནོར་རྒྱམ། དྲི་མེད་ལྷུན་པོའི་དོན་ཏིག་སོགས་དབང་ལུང་རྒྱུན་དཀོན་རིགས་མང་བར་གསན། ལོ་དེར་ཞེ་ཆེན་རབ་འབྱམས་གསུམ་པ་རིག་འཛིན་དཔལ་འབྱོར་རྒྱ་མཚོ་ལས་དགེ་ཚུལ་གྱི་སྡོམ་པ་བཞེས། རིག་འཛིན་འགྱུར་མེད་ཀུན་བཟང་ཐེག་མཆོག་བསྟན་འཛིན་དཔལ་བཟང་པོ་ཞེས་མཚན་འབུལ་སྦྲགས་སྟོན་མཆོག་ཤཱཀྱ་སེངྒེའི་རྒྱལ་ཚབ་ཏུ་མངའ་གསོལ། གུང་ཚིགས་སོགས་འདུལ་བའི་ཕྱག་ལེན་སོར་བཞག་མཛད། མེ་ཡོས་ལོར་བྱང་འབྲོག་རྫ་ཆུ་ཁར་གདུལ་བྱར་ཕེབས། བསྙེན་བཀུར་ཕུལ་ནོད་རྒྱ་ཆེ་རྟེན་བཞེངས་གྲུབ་མཆོད་སོགས་ཀྱི་རྩ་བར་ཆུད་མི་ཟ་བར་མཛད།
དགུང་གྲངས་ཉེར་གཅིག་ཆུ་བྱ་ལོར་སྔར་ནས་དབང་ལུང་ཁྲིད་གསུམ་རྒྱ་ཆེར་གསན་པ་ལྟར། གྲུབ་དབང་འཇིགས་མེད་འཕྲིན་ལས་འོད་ཟེར་གྱི་མདུན་ཆེད་ཕེབས་ཀྱིས་ཀུན་མཁྱེན་ཡབ་སྲས་ཀྱི་བཀའ་གཏེར་དག་སྣང་བསྟན་བཅོས་སྐོར་དང་། སྙན་བརྒྱུད་རྡོ་རྗེ་ཟམ་པ་སོགས་ཀྱི་དབང་ལུང་ཁྲིད་གསུམ་རྒྱ་ཆེར་གསན། ཁྱད་པར་རྫོགས་ཆེན་མན་ངག་སྙིང་ཐིག་གི་དགོངས་པ་ཐུན་མིན་དོན་བརྒྱུད་བྱིན་རླབས་འཕོ་བའི་སྟོབས་ཀྱིས་ཆོས་ཉིད་རིག་སྟོང་རྗེན་པ་ས་དང་པོ་མཐོང་ལམ་གྱི་རྟོགས་པ་མངོན་དུ་མཛད་དེ། རྗེ་ནམ་མཁའ་ཚེ་དབང་མཆོག་གྲུབ་དང་རྡོ་གྲུབ་ཆེན་གཉིས་བཀའ་དྲིན་ཁྱད་པར་མེད་ཅིང་རྩ་བའི་བླ་མ་ཐུན་མིན་གྱི་དད་གུས་དམ་པར་མཛད། ཤིང་ཁྱི་དགུང་གྲངས་ཉེར་གཉིས་པར་དབུས་ཕྱོགས་སུ་ཆིབས་བསྐྱོད་གནང་། རྩེ་ཤོད་ཆོས་འཁོར་གསུམ་དང་རྡོ་སྨིན་སོགས་སུ་མཆོད་སྤྲིན་རྒྱས་སྤྲོས་དང་། རྒྱལ་དབང་དགུ་པ་ལུང་རྟོགས་རྒྱ་མཚོ་ལྡན་ཡུལ་དུ་འཁྲུངས། ར་ཁོ་ཚང་སྐུ་རིགས་གཅིག་པའི་དབོན་དུ་སོང་བས་རྒྱལ་བས་ནང་བརྩེས་གཟིགས་གསོས་ཚད་མེད་དང་། བོད་སྐྱོང་རྒྱལ་ཚབ་དེ་མོ་ནས་ཀྱང་མཐོང་བཀུར་ཚད་མེད་མཛད། གཏེར་ཆེན་ཀློང་ཆེན་རོལ་པ་རྩལ་གྱིས་རང་གཏེར་པདྨ་རྒྱལ་པོའི་ཆོས་སྐོར་ཤིན་ཏུ་ཟབ་པ་གཙོ་བོར་གྱུར་པའི་སྨིན་གྲོལ་གྱི་གདམས་པ་བསྩལ་ཞིང་། ལྷག་པར་རྫོགས་ཆེན་སྙིང་ཐིག་གི་ཐུན་མོང་མ་ཡིན་པའི་ཁྱད་ཆོས་ཐོད་རྒལ་གྱི་ཉམས་ཁྲིད་བསྩལ་བ་ཐུགས་ཉམས་སུ་བཞེས་པས། རིག་པ་ཚད་ཕེབས་ཀྱི་རྟགས་སྣང་མངོན་དུ་གྱུར། ཟུར་ཕུ་ལྷ་ལྡིང་གཏེར་ཆེན་ཟླ་བའི་འོད་ཟེར་ལས་རང་གཏེར་རིག་འཛིན་བདེ་འདུས་ཀྱི་སྨིན་གྲོལ་རྫོགས་པར་གསན་ཞིང་ཆོས་ཀྱི་བདག་པོར་དབུགས་དབྱུང་། མཁར་རྡོ་གྲུབ་དབང་ཆོས་ཀྱི་རྡོ་རྗེ་ལས་ཀྱང་ཆོས་འབྲེལ་གསན་ཅིང་ཆོས་བདག་ཏུ་ངོས་འཛིན་མཛད། རྡོ་རྗེ་བྲག་ཏུ་རིག་འཛིན་ཀུན་བཟང་ཞིང་གཟིགས་པས་མི་བཞུགས་ཀྱང་། རྒྱལ་ཚབ་ལྕགས་ལའི་ཐུགས་སྲས་མཇལ་ཞིང་ཚེ་དབང་གསན། འབུལ་ནོད་རྒྱ་ཆེར་མཛད། ཨོ་རྒྱན་སྨིན་གྲོལ་གླིང་དུ་ཟླ་འཁོར་ལྷག་ཙམ་དུ། ཁྲི་ཆེན་པདྨ་རྣམ་རྒྱལ་ལས། བཀའ་མའི་དབང་ལུང་དང་གཏེར་བདག་གླིང་པའི་ཟབ་གཏེར་གྱི་སྨིན་གྲོལ་རྒྱ་ཆེར་གསན་བཞེས་དང་། ཐུགས་ཡིད་གཅིག་འདྲེས་ཀྱིས་མཐོང་བཀུར་ཚད་མེད་གནང་། འབུལ་ནོད་དང་འདུས་སྡེར་བསྙེན་བཀུར་ཤིན་ཏུ་ཟབ་རྒྱས་སྤྲོས། ལྕགས་ཟམ་མཆོག་སྤྲུལ་ལས་བཀའ་ཁྲིད་ཙམ་གསན། སླར་ལྷ་ལྡན་དུ་ཕེབས། མཁན་ཆེན་ཞི་བ་མཚོའི་རྣམ་སྤྲུལ་རྒྱལ་ཚབ་དེ་མོ་ཧོ་ཐོག་ཐུ་བློ་བཟང་ཐུབ་བསྟན་རྒྱལ་མཚན་སོགས་དད་པའི་དགེ་འདུན་གྲངས་ཚང་བས་བསྙེན་པར་རྫོགས་ཏེ་མཁན་ཆེན་ནས་ཀྱང་བཀུར་གཟོ་གཟེངས་བསྟོད་དཔེ་དང་བྲལ་བ་གནང་། སྨོན་ལམ་ཚོགས་དབུས་སུ་རྒྱལ་དབང་དགུ་པ་ཡས་སྲས་ལྷན་རྒྱས་སྤྱན་དྲངས་ནས་མཆོད་སྤྲིན་ཤིན་ཏུ་རྒྱས་པར་སྤྲོས། མཎྜལ་གྱི་བཤད་པ་རྗེ་ཉིད་ཀྱིས་མཛད་པས་ངུར་སྨིག་འཛིན་པའི་འདུས་པ་ཐམས་ཅད་ཐུགས་ཡིད་འཕྲོག །ཚོགས་ཆེན་ལ་ཚོགས་འགྱེད་མང་ཇ་སོགས་ཁྱད་དུ་འཕགས་པ་གནང་བས་གྲགས་པའི་རྔ་ཆེན་གྱིས་ཕྱོགས་ཀུན་ཏུ་ཁྱབ། དེ་ནས་ཁམས་ཕྱོགས་སུ་ཞལ་ཕྱོགས་ནས་རང་དགོན་དུ་གེགས་མེད་ཀྱི་ཕེབས་བསུའི་བཀོད་བཤམས་རྒྱ་ཆེ་དང་བཅས་ཏེ་ཕེབས། ལུགས་གཉིས་དགའ་སྟོན་གྱིས་ཕུན་སུམ་ཚོགས་ཅིང་ཀུན་ཀྱང་རྗེས་སུ་ཡི་རངས། གླིང་གཏེར་པདྨ་འགྲོ་འདུལ་རྩལ་ཡང་ཕེབས་ནས་ཐུགས་ཡིད་གཅིག་ཏུ་འདྲེས་ཤིང་རྟེན་འབྲེལ་གྱི་ལེགས་ཚོགས་རྒྱས། མེ་གླང་ལོར་སྡེ་དགེ་ལྕང་རའི་བུམ་སྒྲུབ་ཆེན་མོར་སྔར་སྲོལ་ལྟར་གདན་དྲངས་ཤིང་འགྲོ་ཕན་རྒྱ་ཆེར་སྤེལ། དེ་ནས་བཟུང་ལོ་གསུམ་རེ་ཙམ་གྱི་མཚམས་སུ་བུམ་སྒྲུབ་ལ་བསྟར་ཆགས་སུ་ཕེབས་པས་མཚོན་ཆོས་རྒྱལ་ཆེན་པོས་དད་གུས་ཚད་མེད་པས་མཆོད་ཅིང་དབུའི་ཅོད་པཎ་གཅིག་པུར་གྱུར། དེ་ལྟ་བུའི་མཛད་པས་མཚོན་ལོ་ལྟར་རྫ་རྒྱུད་ཡིད་ལྷུང་ལྷ་རི་སོགས་ལ་རེས་མོས་ཀྱིས་འགྲོ་དོན་དང་། བར་སྐབས་སུ་ཐུགས་དམ་གྱི་གཙོ་བོ་བཀའ་བརྒྱད་དྲག་པོ་དཔལ་ཆེན་འདུས་པ། རྗེ་དྲུང་དགོངས་གཏེར་པདྨ་རྒྱལ་པོ། ཟུར་ཕུ་གཏེར་ཆེན་ཟླ་བའི་འོད་ཟེར་དང་ཀློང་ཆེན་རོལ་པ་རྩལ་གྱི་གཏེར་གསར་རྣམས་ཀྱིས་གཙོས་བཀའ་གཏེར་ཚད་ལྡན་བླ་མ་ཡི་དམ་གྱི་བསྙེན་སྒྲུབ་དཔག་ཏུ་མེད་པ་མཛད། སྐུ་གེགས་འཚུབ་འགྱུར་གྱི་རིགས་ཀྱང་དགོངས་པའི་རྩལ་དང་ཞབས་བརྟན་རྒྱ་ཆེར་བསྒྲུབས་པས་ཅུང་ཟད་ཀྱང་མ་གོས་པར་སྐུ་ཚེ་དང་འཕྲིན་ལས་མཐར་ཕྱིན་པ་སྙིགས་མིའི་དུས་ཀྱི་བསྟན་འཛིན་ཆེན་པོ་ཞིག་ལ་འགྲན་ཟླ་དང་བྲལ་ཞིང་། སྐུ་ཚེ་རིལ་པོར་ཐུགས་དམ་སྐབས་སུ་ཞུ་མཁན་སུ་ཡོད་ལ་སྔ་འགྱུར་བཀའ་གཏེར་གྱི་དབང་ལུང་ཁྲིད་གསུམ་རྒྱ་ཆེར་ཆད་མེད་དུ་དགྱེས་བཞིན་གནང་བས་བསྟན་པའི་སྲོག་མཐུད། བྱ་བ་ལས་ཀྱི་འཁོར་ལོ་ཡང་སྐུ་ན་ཕྲ་མོའི་དུས་སུ་མཁན་སློབ་ཆོས་གསུམ་གྱི་སྣང་བརྙན་གསེར་ཟངས་ལས་ཐོག་ཚད་བཞེངས་པ་ནས་བཟུང་རྟེན་བཞེངས་དང་། སྒྲུབ་ཁག་རྣམས་ཀྱི་ཞལ་ཐང་དང་ཡོ་བྱད་སོགས་བར་མ་ཆད་པར་བཞེངས་ཤིང་། ལྷག་པར་དུ་དགུང་གྲངས་ལྔ་བཅུར་ཕེབས་པ་ཆུ་སྟག་དབྱུག་ཟླའི་ཚེས་དྲུག་གི་ནམ་ལངས་སྐབས་བསྟན་པའི་གེགས་ཆག་སྟོབས་སུ་བདོ་བས་ཧོར་ཁོག་ནས་བརྩམས་ཏེ་ས་གཡོས་ཀྱི་འཇིགས་པ་ཆེན་པོས་དགོན་གནས་ཀྱང་རྨེག་མེད་དུ་གྱུར་པ་རྗེ་ཉིད་སྡེ་དགེའི་རྒྱལ་ཁབ་ཏུ་བཞུགས་སྐབས་ཇི་བཞིན་གཟིགས་ཏེ། སྔོན་ནས་དེ་ལྟར་འབྱུང་བའི་ལུང་བསྟན་པ་མངོན་དུ་གྱུར་པས་ཐུགས་དབྱུང་སྟེ་བྱ་བཏང་སྤོང་བ་པའི་བརྟུལ་ཞུགས་ལ་ཐུགས་གཏད་སྐབས་སྡེ་དགེ་ཆོས་རྒྱལ་དམ་ཚིག་རྡོ་རྗེས་ཐུགས་གསོ་རྒྱ་ཆེར་སྤྲོ་བ་དང་སྦྲགས་དེ་འདྲའི་དགོངས་པ་མི་བཞེས་པར་ཉམས་གསོ་གསར་བཞེངས་སྔར་ལྟར་སོར་ཆུད་མ་མཛད་ཐབས་མེད་ཀྱི་ཞུ་བ་ནན་དུ་ཕུལ། དེའི་ཞབས་འདེགས་གང་དགོས་ཆོས་རྒྱལ་རང་གིས་རྩེ་གཅིག་ཏུ་སྒྲུབ་པར་ཞལ་གྱིས་བཞེས་ཤིང་། རྩ་བདག་ཞལ་ཙམ་མིན་པར་ལས་འགོ་ཚུགས་པ་ནས་མཐར་མ་མཕྱིན་བར་རྒྱལ་ཚབ་དད་ལྡན་པ་མཁྱེན་ཡངས་ཤར་སྐལ་བཟང་རྣམ་རྒྱལ་རིང་བསྐོས་པ་དང་། ཤིང་བཟོ་རུ་བ་ཡུལ་དགོན་སྡེ་ཤོག་རེ་མོས་དང་། ཤིང་ཆ་སོགས་དགོས་འདོད་ལྷུག་པར་བསྩལ་ཞིང་། གཙོ་ཆེར་རྗེ་ཉིད་ཀྱི་ཐུགས་བཞེད་ལྟར་ཆེས་རྨད་དུ་བྱུང་བ་དང་། གཞན་དགོན་སྡེ་དང་འབྱོར་ལྡན་རྣམས་ཀྱིས་ཞལ་འདེབས་ཀྱི་གཏོང་སྒོ་རྒྱ་ཆེས་མཚམས་སྦྱར། བསྟན་པ་རིན་པོ་ཆེ་རྫོགས་ལྡན་གསར་དུ་འཆར་བའི་ཐུགས་བསྐྱེད་དང་སྨོན་ལམ་གྱི་མཐུ་གྲུབ་པས་རྗེ་རྒྱལ་བའི་སྲས་པོ་གཞན་ཕན་མཐའ་ཡས་ཀྱིས་ཞིབ་པར་གཟིགས་པ་དང་། རྗེས་སུ་ལྟོ་རི་བླ་མ་འགྱུར་མེད་བསྟན་འཕེལ་གྱིས་ཞབས་འདེགས་འཕྲོ་མཐུད་བཅས་རྟེན་བརྟེན་པར་བཅས་པའི་ཐུབ་བསྟན་སོངས་འདུས་དགའ་ཚལ་གྱི་གཙུག་ལག་ཁང་ཆེན་བླ་བྲང་དང་བཅས་སྔར་ལས་ཆེས་ཆེར་ལྷག་པའི་བཞེངས་བཀོད་དང་། ཉམས་གསོ་འགྲན་བྲལ་དུ་བཀའ་དྲིན་བསྐྱངས་པས་མཚོན་བསམ་གྱིས་མི་ཁྱབ་པའི་འཕྲིན་ལས་རྒྱས། ལྷག་པར་ཀློག་པ་ཐོས་བསམ་གྱི་འཁོར་ལོ་ཀུན་མཁྱེན་བླ་མ་གཞན་ཕན་མཐའ་ཡས་དང་བཀའ་བགྲོས་ཏེ། གངས་ལྗོངས་མཁས་གྲུབ་བྱེད་བའི་བསྟི་གནས། དཔལ་སེང་གེ་རིའི་ལྔ་རིག་ཆོས་གྲྭ་ཆེན་མོའི་གཙུག་ལག་ཁང་། གྲྭ་ཁང་བརྒྱ། རྒྱལ་སྲས་གཞན་ཕན་མཐའ་ཡས་པའི་གཟིམས་ཁང་བླ་བྲང་དང་བཅས་པ་གསར་བསྐྲུན་དང་།
མདོ་སྨད་འདིར་མཉམ་མེད་ཤཱཀྱ་སེངྒེའི་རིང་ལུགས་རྨད་དུ་བྱུང་བ་དམ་ཆོས་འདུལ་བའི་ཕྱག་བཞེས་ཕྲ་ཞིབ་ཏུ་གཏན་ལ་ཕབ་ནས་ལས་བརྒྱ་རྩ་གཅིག་ལས་ཕྲན་དང་བཅས་པ་གཞི་གསུམ་གྱི་ཕྱག་བཞེས་གསར་དུ་སྒོ་ཕྱེས་ཤིང་མིང་ཙམ་དུ་མ་སོང་བ་འཕགས་ཡུལ་གཉིས་པ་ཇི་བཞིན་གསར་འཛུགས་འགྲན་ཟླ་དང་བྲལ་བར་མཛད། སོར་མདོ། མདོ་རྩ། ཀཱ་རི་ཀ །ཀུན་མཁྱེན་པྲ་ཛྙཱ་རསྨྲིའི་གསུང་རབ་མདོ་སྔགས་སྨོན་ལམ། སུམ་རྟགས་སོགས་འཆད་པས་བློ་གྲོས་ཀྱི་སྒོ་ཕྱེས། སྤོབས་པའི་གཏེར་བརྒྱད་གྲོལ་ཏེ། ཀུན་མཁྱེན་ཆོས་ཀྱི་རྒྱལ་པོ་དང་། རིག་འཛིན་འཇིགས་མེད་གླིང་པ་ཡབ་སྲས་གཉིས་ཀྱི་གསུང་རབ་མཛོད་བདུན། ཡ་བཞི། ངལ་གསོ་སྐོར་གསུམ། རང་གྲོལ་སྐོར་གསུམ། ཡོན་ཏན་མཛོད་རྩ་འགྲེལ། མངའ་རིས་པའི་སྡོམ་གསུམ་རྣམ་ངེས་རྩ་འགྲེལ་སོགས་ཉེར་མཁོའི་གཞུང་སྙིང་པོར་དྲིལ་བ་དང་། དཔལ་སྒྱུ་འཕྲུལ་གསང་བ་སྙིང་པོ་སོགས་མདོ་སྔགས་ཀྱི་འཆད་ཉན་རྒྱ་ཆེན་པོ་དར་ཞིང་། དེ་དག་གི་གསུང་རྒྱུན་དཔལ་སྤྲུལ་འཇིགས་མེད་ཆོས་ཀྱི་དབང་པོ་དང་། མཁན་ཆེན་པདྨ་རྡོ་རྗེ་སོགས་ལ་གཉེར་དུ་བསྩལ་ནས། དེ་གཉིས་ཀས་འཇམ་མགོན་མི་ཕམ་རྒྱ་མཚོའི། དབོན་ཨོ་རྒྱན་བསྟན་འཛིན་ནོར་བུ་སོགས་ལ་ཞལ་ནས་སྙན་དུ་བརྒྱུད་དེ་གདམས་པ་མ་ལུས་པ་གནང་ཞིང་། ད་ལྟའི་བར་དུ་མི་ཉམས་གོང་འཕེལ་དུ་གནས་པ་འདི་ཉིད་རྒྱལ་སྲས་གཞན་ཕན་མཐའ་ཡས་དང་། སྤྲུལ་པའི་སྐྱེས་ཆེན་འདི་རྣམ་གཉིས་ཀྱི་ཐུགས་བསྐྱེད་དང་མཛད་པ་རླབས་པོ་ཆེ་དུས་སུ་སྨིན་པ་ལས་བྱུང་བའི་སྙན་གྲགས་ཀྱིས་ས་སྟེང་མ་ལུས་པ་ཁྱབ་པར་མཛད་དོ། དེ་ལྟ་བུའི་གསན་བསམ་སྒོམ་བྱུང་གིས་དཔྱད་གསུམ་དག་པ་མ་རྟོགས་ལོག་རྟོགས་ཕྱོགས་རྟོགས་གསུམ་གྱི་དྲི་མ་ཕྲ་མོས་ཀྱང་མ་གོས་པ་གཙོ་གྱུར་འཁོར་ལོ་གསུམ་གྱི་མཛད་པ་མཐའ་ཡས་པའི་ཐོག་མར་ཟབ་རྒྱས་དམ་ཆོས་རྒྱ་ཆེར་གསན་པའི་ཡོངས་འཛིན་གྱི་གཙོ་བོ་ནི། གོངས་སྨོས་ལྟར་མཁས་གྲུབ་ནམ་མཁའ་ཚེ་དབང་མཆོག་གྲུབ་དང་། ལྷ་སྲས་མཆོག་གྲུབ་རྒྱལ་པོའི་རྣམ་སྤྲུལ་གྲུབ་དབང་འཇིགས་མེད་འཕྲིན་ལས་འོད་ཟེར་ཏེ། བཀའ་དྲིན་འགྲན་ཟླ་དང་བྲལ་བའི་རྩ་བའི་བླ་མ་མཆོག་གི་རྡོ་རྗེ་སློབ་དཔོན་རྣམས་ཉིས་ཀྱིས་གཙོས། རྗེ་རྒྱལ་སྲས་ཀུན་མཁྱེན་བླ་མ་ལོ་ཆེན་བཻ་རོ་ཙ་ནའི་རྣམ་རོལ་ཁྱབ་བདག་བཀའ་འགྱུར་པ་ཆེན་པོ་གཞན་ཕན་མཐའ་ཡས་ལས་བཀའ་འགྱུར་བསྟན་འགྱུར་ལུང་རྒྱུན་གང་ཡོད་དང་། ཁྱད་པར་དུ་སྔ་འགྱུར་རྙིང་མའི་གཞུང་ལུགས་གསུང་བཤད། འཕགས་བོད་ལོ་པཎ་རྣམས་ཀྱི་ཞལ་ཁྲིད་འཁྲུལ་མེད་ཀྱི་དབང་ལུང་གི་རྒྱུན་དང་བཤད་རྒྱུན་རྒྱ་ཆེར་གསན་ཅིང་། གྲུབ་དབང་དཔོན་སློབ་རིན་པོ་ཆེ་པདྨ་མདོ་སྔགས་བསྟན་འཛིན་དང་ཞལ་མཇལ་བྱིན་གྱིས་བརླབས། བླ་མ་ཚེ་དབང་ལས་བཀའ་བརྒྱད་དབང་ཆེན། དགེ་རྩེ་བླ་མ་འཇིགས་མེད་ངོ་མཚར་ལས་འདུས་པ་མདོ་དབང་ཆེན་མོ། ཞེ་ཆེན་རྒྱལ་ཚབ་བསྟན་འཛིན་ཆོས་རྒྱལ་ལས་བཀའ་གཏེར་གྱི་དབང་ལུང་། རབ་འབྱམས་པ་གསུམ་པ་རིག་འཛིན་དཔལ་འབྱོར་རྒྱ་མཚོ་ལས་རབ་ཏུ་བྱུང་ཞིང་དབང་ཆོས་ཆེ་རིགས། ཉི་སྤྲུལ་གསུམ་པ་མི་འགྱུར་ཕན་བདེ་རྒྱ་མཚོ། གླིང་གཏེར་པདྨ་འགྲོ་འདུལ། གཡག་ཟེ་སྐྱ་ཡས་སྒྱུ་འཕྲུལ་རྡོ་རྗེ། འབོ་རོ་དབོན་ཨོ་རྒྱན་རྒྱ་མཚོ། བདུད་འདུལ་གདུང་རྒྱལ་སྲས་པདྨ་རྣམ་རྒྱལ། སྤྲུལ་པའི་གཏེར་ཆེན་གྲུབ་པའི་ཁྱུ་མཆོག་དཔའ་བོ་ལས་རབ་རྩལ་ལམ་ཆོས་དབྱིངས་དྲི་མེད་རྩལ། ཕྱག་ན་པདྨོ་འཇིགས་མེད་རྒྱལ་བའི་མྱུ་གུ །ཇིང་གིར་གནམ་གྱི་གདུང་ལས་ཨ་རིང་རྫོང་ཆེན་བཅོ་བརྒྱད་ཀྱི་བདག་པོ་ཀུན་དགའ་རྡོ་རྗེ་ཞེས་བྱ་བའི་བུ་ཆུང་བ། ཁ་འབར་བས་འབར་ཆུང་དུ་ཐོགས་པ་དེའི་མི་བརྒྱུད་ལས་སྨན་བླ་མགོན། དེའི་བུ་ལ་སྲོག་ཕྲུག་ཐར་པ་དང་། གསེར་རྣ་གཉིས་བྱུང་བའི་ཕྱི་མའི་རྒྱུད་ལས། ཡབ་དཔོན་ཚང་གནམ་ལྷ་ཡག་དང་། ཡུམ་སྒ་ཟ་བདེ་འཛོམས་གཉིས་ཀྱིས་སྲས་སུ་རྨ་ཆུ་རྒྱུད་དང་ཉེ་བ་དར་གྱི་ལྕགས་ཕྲེང་བྱ་བར་ཤིང་རྟ་ལོའི་རྒྱལ་ཟླའི་ཚེས་བཅོ་ལྔར་སྐུ་འཁྲུངས་པ་རིག་འཛིན་གཏེར་བདག་གླིང་པའི་སྐུ་སྐྱེ་འགྱུར་མེད་བཀྲ་ཤིས་རྒྱ་མཚོ་ཞེས་རྫོགས་ཆེན་གཉིས་པའི་ཐུགས་སྲས་ཀྱི་ཐུ་བོ་དེའི་སྐྱེ་སྲིད་གོང་གསལ་རྒྱལ་སྲས་གཞན་ཕན་མཐའ་ཡས། གྲུབ་མཆོག་འཇིགས་མེད་གོ་ཆའི་དབོན་མཁས་གྲུབ་འཕྲིན་ལས་དར་རྒྱས་སོགས་ལས་གསར་རྙིང་བཀའ་གཏེར་དག་སྣང་གི་སྨིན་གྲོལ་ཁྲིད་ལུང་རྒྱ་མཚོ་ལྟ་བུ་གསན། གཞན་ཡང་ཀཿ ཐོག་ཞིང་སྐྱོང་མཆོག་སྤྲུལ་རིག་འཛིན་འཇིགས་མེད་མགོན་པོ། རྨོག་སྟོན་འཇིགས་བྲལ་ཆོས་དབྱིངས་རྡོ་རྗེ། རྒྱ་རོང་དབོན་སྤྲུལ་བསྟན་པའི་ཉི་མ་གོང་འོག །ནམ་སྤྲུལ་གཉིས་པ་ཀུན་བཟང་ཐེག་མཆོག་རྡོ་རྗེ། ཞེ་ཆེན་རབ་འབྱམས་མི་འཇེད་ཞིང་གི་མགོན་པོ། རྒྱལ་ཚབ་ཨོ་རྒྱན་རང་བྱུང་རྡོ་རྗེ་གྲུབ་མཆོག་སོགས་སྔ་འགྱུར་འཛིན་པ་རྣམས་དང་། གསར་མ་གངས་ཅན་གྱི་མགོན་པོ་རྒྱལ་བ་ལུང་རྟོགས་རྒྱ་མཚོ། དེ་མོ་ཧུ་ཐོག་ཐུ་ཡབ་སྲས། མདོ་ཁམས་ལྔ་པ་སྒྲུབ་བརྒྱུད་ཉི་མ། ངོར་ཐར་རྩེ་མཁན་ཆེན་བྱམས་པ་རྣམ་མཁའ་འཆི་མེད། བྱམས་པ་ཀུན་དགའ་བསྟན་འཛིན། རྣལ་འབྱོར་འཇམ་དཔལ་བཟང་པོ། ཕན་ཁང་མཁན་ཀུན་དགའ་བསྟན་པའི་བློ་གྲོས། ཞབས་དྲུང་ཁག །ནཱ་ལེནྡྲའི་གཟིམས་འོག་མཆོག་སྤྲུལ་བྱམས་པ་བསྟན་འཛིན་སྙན་གྲགས་སོགས་ས་དགེའི་ཕྱོགས་དང་། ལྷ་འབྲང་རིག་འཛིན་དཔལ་ལྡན་ཆོས་རྒྱལ། ཁྱད་པར་ཀུན་མཁྱེན་འཇིགས་མེད་གླིང་པའི་རྣམ་སྤྲུལ་འཇིགས་མེད་ཡེ་ཤེས་རྡོ་རྗེ། འཇིགས་མེད་སྐལ་བཟང་། ཕྱིས་སུ་སྤྲུལ་པའི་གཏེར་ཆེན་མཆོག་གྱུར་བདེ་ཆེན་གླིང་པའི་བར་རིས་སུ་མེད་པའི་བསྟན་འཛིན་གྱི་སྐྱེས་བུ་རྣམས་ལས་ཆོས་འབྲེལ་ཅི་རིགས་པར་གསན་པས་གསན་རྒྱ་ཤིན་ཏུ་ཆེ་བ་གསན་ཡིག་པོད་ཆེན་རྣམས་སུ་གསལ་བ་དང་། དེ་ལྟར་གསན་པ་རྣམས་ཀྱང་ཕལ་ཆེར་ལན་མང་དུ་འཆད་སྤེལ་དང་། ཐ་ན་ཡང་ཚར་ཁ་ཤས་མ་འཆད་པ་མེད་པ་ལྟ་བུ་སྐུ་ཚེ་རིལ་པོར་འཆད་ཉན་སྒོམ་སྒྲུབ་རླབས་པོ་ཆེ་གནང་བའི་གྲུབ་འབྲས་བརྒྱུད་འཛིན་གྱི་ཞལ་སློབ་ནམ་མཁའི་སྐར་ཚོགས་ལྟར་ཚད་བཟུང་མད་པ་ལས་རགས་རིམ་ཙམ་ཞིག་སྨོས་ན།
དཔོན་སློབ་སྐུ་ཕྲེང་གསུམ་པ་ནམ་མཁའ་ཆོས་ཀྱི་རྒྱ་མཚོ། བཞི་པ་འཇིགས་མེད་ཆོས་དབྱིངས་འོད་གསལ། སྔ་འགྱུར་བཤད་སྒྲུབ་ཀྱི་བསྟན་པའི་ཤིང་རྟ་ཆེན་པོ་ཀུན་མཁྱེན་རྒྱལ་བའི་སྲས་པོ་གཞན་ཕན་མཐའ་ཡས་འོད་ཟེར་ཏེ་རྒྱལ་ཚབ་ཆེན་པོའི་ས་བརྙེས་པ་གསུམ། གཏེར་ཆེན་ཉི་མ་གྲགས་པའི་སྐུ་རབས་བཞི་པ་དཀོན་མཆོག་འཇིགས་མེད་རྒྱལ་མཚན། རབ་འབྱམས་བཞི་པ་མི་མཇེད་ཞིང་མགོན། རྒྱལ་ཚབ་མི་བསྐྱོད་མཁས་གྲུབ། རྗེ་དབོན་གསུམ་པ་གར་དབང་ཐུགས་མཆོག་རྡོ་རྗེ། ནམ་སྤྲུལ་གཉིས་པ་ཀུན་བཟང་ཐེག་མཆོག་རྡོ་རྗེ་སྟེ་བརྒྱུད་འཛིན་གདམས་པའི་གཏེར་མཛོད་འཛིན་པ་ལྔ། རིག་འཛིན་འཇིགས་མེད་གླིང་པའི་ཐུགས་སྤྲུལ། ཡབ་གཉན་ཆེན་ཐང་ལྷ་དང་ཡུམ་ཤ་ཟ་ཁ་མོ་ཆེའི་སྤྲུལ་པ་ཐབས་ཤེས་རོལ་པར་སྐུ་བལྟམས་པ་མདོ་མཁྱེན་བརྩེ་ཡེ་ཤེས་རྡོ་རྗེ། གླིང་ཚ་གཏེར་སྟོན་པདྨ་འགྲོ་འདུལ། མཆོག་གྱུར་བདེ་ཆེན་གླིང་པ་སྟེ། སྤྲུལ་པའི་གཏེར་སྟོན་རྣམ་གསུམ། འཇིག་རྟེན་དབང་ཕྱུག་མིའི་གཟུགས་སུ་བྱོན་པ་འཇིགས་མེད་རྒྱལ་བའི་མྱུ་གུ་ཞེས་འགྲོ་དོན་འཕྲིན་ལས་མཐའ་ཡས་པའི་ས་ཐོབ་སེམས་དཔའ་ཆེན་པོ་གཅིག །རྡོ་གྲུབ་ཆེན་མཆོག་སྤྲུལ་བསྟན་པའི་རྒྱལ་མཚན། རིག་རྩལ་ཐོགས་མེད་གླིང་པའམ་ཨོ་རྒྱན་འཇིགས་མེད་འཕྲིན་ལས་འགྲོ་འདུལ། མཆོག་སྤྲུལ་པདྨ་བདེ་ཆེན་བཟང་པོ་སྟེ་མཁྱེན་བརྩེ་ནུས་ལྡན་གྱི་བརྒྱུད་འཛིན་གསུམ། མཁས་གྲུབ་འཇིགས་མེད་སྐལ་བཟང་། དཔལ་སྤྲུལ་འཇིགས་མེད་ཆོས་ཀྱི་དབང་པོ་སྟེ་མཁྱེན་རབ་ཟླ་མེད་རྟོགས་པའི་དབང་ཕྱུག་ཀུན་སྤང་ཆེན་པོ་གཉིས། མཁན་ཆེན་སེང་ཕྲུག་པདྨ་འོད་ཟེར་དང་། གླིང་སྤྲུལ་ཐུབ་བསྟན་རྒྱལ་མཚན་གཉིས་ནང་གི་ཐུགས་སྲས་ཐུ་བོ་གཉིས། ཀཿ ཐོག་ཞིང་སྐྱོང་། རྨོག་སྤྲུལ་གོང་འོག་སྟེ་བཀའ་གཏེར་གྱི་བསྟན་འཛིན་ཆེན་པོ་བཞི། རིགས་དབོན་འཇིགས་མེད་སོགས་ཕྱག་བཞེས་ཕྲིན་སྒྲུབ་གྱི་རྒྱལ་ཚབ་རྩེ་མོ་དགུ །ཁམས་སྤྲུལ་སྒྲུབ་བརྒྱུད་ཉི་མ་གོང་འོག་སྟེ་སྒྲུབ་བརྒྱུད་བསྟན་འཛིན་མཆོག་ཟུང་། ཞེ་ཆེན་མ་ཧཱ་པཎ་ཆེན་དབོན་སྤྲུལ་མཐུ་སྟོབས་རྣམ་རྒྱལ་སོགས་བཤེས་གཉེན་ཆེན་པོ་བཅུ། སོག་བླ་མ་ཀུན་བཟང་བསྟན་དར་སོགས་མདོ་སྔགས་འཆད་པའི་བཀའ་བབ་ཆེན་པོ་ཉེར་བདུན། མང་ཟ་བླ་མ་དཔལ་གྱི་སེང་གེ །རོག་ཟ་དཔལ་དགེ་སོགས་སྒྲུབ་པའི་བསྟན་འཛིན་ཀ་དག་ལྷུན་གྲུབ་གྱི་དགོངས་པ་མངོན་གྱུར་སྤོང་བ་པ་ཆེན་པོ་ཉེར་བདུན། མ་གཅིག་མཁའ་འགྲོས་བྱིན་བརླབས་ཤེས་རབ་ཕར་ཕྱིན་ཕྱག་རྒྱ་ཆེན་པོའི་གྲུབ་ཐོབ་གཅོད་པ་པདྨ་ཚེ་རིང་། གཡག་ཟེ་བ་དགོངས་གཅོད་བསོད་ནམས་ནོར་བུ་སོགས་གཅོད་ཡུལ་བཀའ་བབས་ཀྱི་སྐྱེས་བུ་ལུང་ཟིན་བཞི། དགེ་རྒྱས་གཅོད་པ་རྟུལ་ཞུགས་སྤྱོད་པའི་རྣལ་འབྱོར་གྱི་དབང་ཕྱུག་ཆེན་པོ་བརྒྱད། རས་སྤྲུལ་འཁྲུལ་སྣང་རང་གྲོལ། ཁྱུང་ལུང་རས་པ་དམ་ཚིག་རྡོ་རྗེ་སོགས་ཕྱོགས་མེད་འགྲོ་དོན་མཛད་པའི་རྣལ་འབྱོར་པ་དགུ །དཔལ་ནཱ་ལེནྡྲའི་གཟིམས་འོག་ཐམས་ཅད་མཁྱེན་པ་ངག་དབང་བསྟན་འཛིན་སྙན་གྲགས་དང་། འཇིགས་མེད་གླིང་པའི་སྐུ་ཡི་སྤྲུལ་པ་འཇམ་དབྱངས་མཁྱེན་བརྩེའི་དབང་པོ་གཉིས་ལ་དགོངས་བརྒྱུད་བྱིན་རླབས་འཕོས་པའི་ཐུགས་སྲས་ཟླ་མེད་ཉི་ཟླ་ཟུང་གཉིས། རྒྱལ་དབང་པདྨ་ཀཱ་རའི་རྒྱལ་ཚབ་ཆེན་པོ་གཡུ་ཁོག་རྒྱ་སྤྲུལ་རིག་འཛིན་ལུང་རིགས་གླིང་པ། མཐའ་བྲལ་དབུ་མའི་ཤིང་རྟ་ལི་ཐང་དགེ་བཤེས་བྱམས་པ་ཕུན་ཚོགས། མཁས་གྲུབ་ཆེན་པོ་ཀྱི་ལང་ཐུགས་མཆོག་རྡོ་རྗེ། མཛོད་ལྔའི་ཤིང་རྟ་པ་ཀོང་སྤྲུལ་ཡོན་ཏན་རྒྱ་མཚོ་སོགས་ཕྱོགས་མེད་ཀྱི་བསྟན་འཛིན་ཆེན་པོ་བཅུ། ཉི་གྲགས་དབོན་སྤྲུལ། ཞེ་ཆེན་དབོན་སྤྲུལ། དཔལ་སྤུངས་དབོན་སྤྲུལ། རྒྱལ་སྲས་གཞན་ཕན་མཐའ་ཡས་ཀྱི་དབོན་པོ་ཨོ་རྒྱན་བསྟན་འཛིན་ནོར་བུ་སོགས་ས་ཐོབ་ཀྱི་སེམས་དཔའ་ཆེན་པོ་བཅུ། བདུད་འདུལ་གདུང་འཛིན་རྒྱལ་སྲས་སྙན་གྲགས་གྲུབ་མཆོག་རྣམ་བཞི། ཁྲོ་ཟུར་གཏེར་སྟོན་སྐྱེ་ཆེན་རང་གྲོལ། རིག་འཛིན་ཚེ་དབང་ནོར་བུ་མ་ཧཱ་གཏེར་སྟོན། འོད་ལུས་གྲུབ་པ་སྟག་བླ་པདྨ་བདུད་འདུལ་ཏེ་ཟབ་གཏེར་བཀའ་བབས་ལྔ། གྲུབ་ཆེན་རྣམ་སྤྲུལ་དྲི་མེད་གྲགས་པ་དང་། ཀློང་ཆེན་རོལ་པ་རྩལ་གྱི་རྣམ་སྤྲུལ་ཏེ་སྙིང་པོའི་བསྟན་འཛིན་ཟུང་གཅིག །རྒྱལ་སྲས་གཞན་ཕན་མཐའ་ཡས་སྤྲུལ་སྐུ། རབ་འབྱམས་ལྔ་པ། རྒྱལ་རོང་དབོན་སྤྲུལ་ལྔ་པ་སྟེ་རྡོ་རྗེའི་ལུང་གིས་དབུགས་འབྱིན་ཐོབ་པའི་རྣམ་འདྲེན་གསུམ། ཉི་གྲགས་ཡང་སྲིད་དྲུག་པ་ལྷ་རིགས་དམ་པ་དང་། གྲུབ་ཆེན་ཡང་སྲིད་གསུམ་པ། ནོར་གླིང་མཆོག་སྤྲུལ། གླིང་གཏེར་གསུམ་པ། ཨ་འཛོམས་འབྲུག་པ་སྣ་ཚོགས་རང་གྲོལ་ཏེ་ལུང་གིས་ཟིན་ཅིང་བསྔགས་འོས་བསྟན་འཛིན་བཞི། རང་དགོན་འབྲུག་སྤྲུལ་ཅེ་ཆུང་རྣམ་གཉིས་དང་། ཀུན་བཟང་སྤྲུལ་པའི་སྐུ་སྟེ་རྒྱལ་བསྟན་འཛིན་སྤེལ་ལ་བསྔགས་པ་མཆོག་སྤྲུལ་གསུམ། གྲུབ་བརྙེས་རིག་འཛིན་ཆོས་དབྱིངས་སྟོབས་ལྡན་རྡོ་རྗེ་སྐུ་ཕྲེང་དང་པོ་དང་གཉིས་པ་ཨ་ལག་ནམ་མཁའ་རྒྱ་མཚོ་སྟེ་རྡོ་རྗེ་འཛིན་པ་དྲག་སྔགས་བཀའ་བབས་ཆེན་པོ་གསུམ། ཡང་སློབ་སྔགས་ནག་ཕུར་ཐོག་སྟོང་དང་དགུ་བརྒྱ། རིག་འཛིན་ཉི་གྲགས་སྤྲུལ་པར་བསྔགས་པ་ས་སྐྱོང་སྡེ་དགེའི་རྒྱལ་སྲས་བླ་མ། ཡིད་ལྷུང་གཡག་ཟེ་མཆོག་སྤྲུལ་རྣམ་གཉིས། ཨ་གྲོ་བླ་མ། འཇུ་སྤྲུལ་པདྨ་བསྟན་འཛིན། ལེབ་དགོན་སྤྲུལ་སྐུ་སོགས་སྨིན་གྲོལ་ཕྱོགས་བརྒྱར་སྤེལ་བའི་སྤྲུལ་དབོན་ལྔ་བཅུ། དཔལ་ཡུལ་དབོན་སྤྲུལ། ཞེ་ཆེན་སྤྲུལ་སྐུ། མི་ཉག་ཀུན་བསོད། ཛར་ཀ་དབོན་པོ་སོགས་ཕྱོགས་མཐའི་གསར་རྙིང་གི་བཤེས་གཉེན་བཅུ་དྲུག གསེར་ཏོག་དབོན་པོ་ཁུ་དབོན་སྟོང་དཔོན་རྡོ་ལྷུན། ཆོས་སྐོར་ཀློང་གསལ་སོགས་རང་དགོན་མ་ལག་དང་། ཕྱོགས་བྲལ་དུ་བཞུགས་པའི་བླ་མ་བསྟན་འགྲོའི་དགེ་ལེགས་སྤེལ་བ་རྣམ་ཐར་ཆེན་མོར་མཚན་གསོལ་བ་བརྒྱ་རྩ་ལྷག་པ་སོགས་བགྲང་གིས་མི་ལང་པ་མདོར་ན་དུས་དེར་བོད་ཆེན་པའི་སྡེ་དགེ་གཙོར་གྱུར་སྔ་འགྱུར་རིང་ལུགས་འཛིན་པ་དགོན་ཆེན་བརྒྱ་རྩ། དགོན་ཕྲན་སྟོང་རྩ་སོགས་དང་། གསར་རྙིང་བན་དེ་བོན་པོ་རྟིང་ཆེན་སྦྲ་སྤྲུལ། བོན་གཏེར་ཚེ་དབང་གྲགས་པ་སོགས་རིས་བྲལ་གྱི་སྐྱེས་ཆེན་མཆོག་གཟིགས་ཕལ་མོ་ཆེ་ཐམས་ཅད་རྗེ་འདིའི་ཞལ་མཇལ་ཆོས་འབྲེལ་མ་ནོད་པ་འགའ་ཡང་མེད་པ་ལྟ་བུར་གྱུར་པས་འགྲོ་བ་བཞི་ལྡན་གྱི་འཕྲིན་ལས་སྡེ་དགོན་ཡུལ་གྲུབ་རྒྱལ་ཁམས་ཐམས་ཅད་ལ་འཕྲལ་ཡུན་ཀུན་ཏུ་བདེ་སྐྱིད་དཔལ་ཡོན་གྱི་འབྱུང་གནས་བསམ་གྱིས་མི་ཁྱབ་ཅིང་བརྗོད་པའི་ཡུལ་ལས་འདས་པ་དང་།
བསྟན་པ་སྟོབས་ཀྱིས་འདེགས་པའི་སྦྱིན་བདག་ཀྱང་། དཔལ་ཚངས་སྲས་མི་ཡི་དབང་པོ་སྡེ་དགེ་ཆོས་རྒྱལ་ཡབ་སྲས་དབོན་བཅས། ལྕགས་ལ་མི་ཆེན་རྒྱལ་པོ། ཡིད་ལྷུང་ལྷ་རིགས་ཆོས་རྒྱལ། གླིང་ཚང་རྒྱལ་པོ་ཡབ་སྲས་གཙོར་གྱུར་ཐུ་མི་ཁག་སོ་གཉིས། དེམ་ཕྱི་ཉེར་ལྔར་གྲགས་པ་ཕལ་ཆེར་དང་། གཞུང་ས་དགའ་ལྡན་ཕོ་བྲང་པའི་བཀའི་བློན་པོ་ཞབས་པད་ས་དབང་ཕུ་ལུང་པ་སོགས་མི་ཆེན་བཀའ་བློན་ཐམས་ཅད་ཀྱིས་ཀྱང་གུས་པའི་སྤྱི་བོས་བཏུད་ཅིང་མི་ཕྱེད་པའི་དད་པས་བཀུར་མཆོད་སོགས་མདོར་ན་ལུགས་གཉིས་ཀྱི་སྒོ་ནས་ཕྱི་མའི་དུས་འདིར་རྗེ་འདི་ཁོ་ན་འཕྲིན་ལས་རླབས་ཆེ་བའི་མཛད་པ་བསམ་གྱིས་མི་ཁྱབ་པ་འགྲན་ཟླ་དང་བྲལ། ཕྱི་ཚུལ་ལ་སྟོན་པས་ལེགས་པར་གསུངས་པའི་ཆོས་འདུལ་བ་ནས་ཇི་སྐད་བཤད་པའི་བླང་དོར་གྱི་གནས་ཕྲ་མོ་ཙམ་ཡང་བག་ཡངས་སུ་མི་གཏོང་བ་སྡོམ་བརྩོན་སྡེ་སྣོད་འཛིན་པའི་རྒྱལ་པོར་གྱུར་པ་ནི་འཕགས་ཡུལ་གྱི་འདུལ་འཛིན་ཆེན་པོ་ཡོན་ཤཱཀ་གཉིས་དང་མཁན་ཆེན་ཞི་བ་མཚོ་སོགས་ཀྱི་རྣམ་ཐར་ལ་འགྲན་བཟོད། ནང་དུ་སྐྱེ་བ་དུ་མར་བྱང་ཆུབ་སེམས་ཀྱིས་ཐུགས་རྒྱུད་ཡོངས་སུ་དུལ་བ་ལ་གོམས་པས་གཞན་གྱིས་ལོག་སྒྲུབ་བཟོད་པའི་གོ་ཆ་མཆོག་ཏུ་བརྟན་ཞིང་ཐུགས་ནམ་དུ་ཡང་འཁྲུགས་པ་མི་མངའ་བ་བཀའ་གདམས་པའི་དགེ་བའི་བཤེས་གཉེན་རྣམས་ཀྱི་རྣམ་ཐར་དང་ཚུལ་མཚུངས། གསང་བ་བསྐྱེད་རྫོགས་རྫོགས་པ་ཆེན་པོའི་ལམ་ལས་གྲུབ་པའི་ས་མཐོར་གཤེགས་ཤིང་སྣང་སྤྱོད་ཡེ་ཤེས་ཀྱི་རོལ་པ་ཤར་བས་བླ་མ་དང་ལྷག་པའི་ལྷ་དུ་མའི་ཞལ་གཟིགས་ལུང་བསྟན་གྱིས་རྗེས་སུ་བཟུང་ཞིང་ཟབ་ཆོས་གདམ་པའང་དུ་མ་བསྩལ།
བསྟན་པ་ཐམས་ཅད་འགལ་མེད་དུ་རྟོགས་པས་གྲུབ་མཐའི་ཁ་འཛིན་དང་ཕྱོགས་ལྷུང་གི་ཆགས་སྡང་གཏན་ནས་མི་མངའ། འཇིག་རྟེན་ཆོས་བརྒྱད་ཀྱི་འཛིན་པ་ཞིག་ལས་ཆེ་ཐབས་དང་མི་ཆེན་གྱི་ལད་མོ་མི་མཛད། དུས་གསུམ་ས་ལེར་གཟིགས་པས་ལྐོག་གྱུར་གྱི་ཆོས་རྣམས་ནོར་འཁྲུལ་མེད་པར་གཏན་ལ་དབབ་ནུས། དད་ལྡན་ཉམས་ཆུང་རེ་རའི་ཕྱིར་ཡང་ཆོས་བཀའ་གང་འདོད་དུ་བསྩལ་བ་སོགས་ངོ་མཚར་བའི་རྣམ་ཐར་བགྲང་གིས་མི་ལང་། གཞན་ཡང་དེ་དུས་དམ་པ་སུ་གང་གིས་ཀྱང་མ་ཐུལ་བའི་བདུད་རྒྱལ་ཉག་རོང་བུ་ལོང་མ་ཡང་ལྟ་དགོངས་བྱང་ཆུབ་སེམས་ཀྱི་ཟིལ་གྱིས་སྤ་བཀོང་བར་བྱས་ཏེ། དམ་འོག་ཏུ་བཅུག་ནས་སྐྱེ་བ་གཅིག་ལ་ངན་སོང་དུ་མི་གཏོང་བར་གསོལ་བ་བཏབ་པ་བཞིན་ཞལ་བཞེས་གནང་བའང་དེ་ལྟར་གྱུར་པའི་ལོ་རྒྱུས་ཡོད། མཐར་རྫོགས་པ་ཆེན་པོའི་རིག་འཛིན་རྣམ་པ་བཞིའི་གསང་ལམ་མཐར་ཕྱིན་ནས་ཆོས་ཉིད་ཟད་སར་གཤེགས་ཏེ་གདོད་མའི་སངས་རྒྱས་དཔལ་ཀུན་ཏུ་བཟང་པོ་དང་དགོངས་ཀློང་དབྱེར་མེད་པར་མངོན་པར་བྱང་ཆུབ། སྐུ་ཚེ་དང་འགྲོ་དོན་མཐར་ཕྱིན་པའི་སྒོ་ནས་རེ་ཞིག་གདོད་མའི་དབྱིངས་སུ་ཞི་བར་གཟིམས་པའི་ཚུལ་བསྟན་ཏོ། ། །། ཡོང་ཁུངས། རྫོགས་ཆེན་དྲ་བ།


text: ཚེས་7ཉིན་ཀྲུང་ཡོན“ཐན་ཨེན”རྟགས་ཅན་ཟོག་འདྲེན་གྲུ་གཟིངས་ཀྱིས་ཧན་གོའི་ཕུའུ་ཧྲན་མཚོ་ཁོངས་སུ་ཆེད་མངགས་གྲུ་བཀག་ཁུལ་དུ་གྲུ་གཟིངས་བཀག་ནས་འབར་སྣུམ་བླུགས་པ་རེད། དེ་ནི་ད་ཐེངས“ཐན་ཨེན”རྟགས་ཅན་གྲུ་གཟིངས་བྱང་སྣེར་སྐྱོད་སྐབས་ཀྱི་འབར་སྣུམ་བླུག་ཐེངས་གཅིག་པུ་དེ་ཡིན་པ་རེད། ཟླ་8ཚེས་4ཉིན་ནས་བཟུང་ལན་ཡུན་གྲུ་ཁ་ནས་ཐོན་རྗེས“ཐན་ཨེན”གྲུ་གཟིངས་མུ་མཐུད་བྱང་ཕྱོགས་སུ་བསྐྱོད་དེ་པའེ་ལིན་མཚོ་འགག་བརྒྱུད་བྱང་སྣེའི་བྱང་ཤར་ཆུ་ལམ་དུ་ཞུགས་ནས“འཁྱག་ཐོག་དར་གོས་ལམ་བུ”བརྒྱུད་ནུབ་ཡོ་རོབ་ཏུ་བསྐྱོད་རྒྱུ་ཡིན་ཞིང་། འདི་ནི“ཐན་ཨེན”གྲུ་གཟིངས་བྱང་སྣེར་ཐེངས་དང་པོ་སྐྱོད་བཞིན་པ། ཟླ་8ཚེས་7ཉིན། ཧན་གོའི་ཕུའུ་ཧྲན་མཚོ་ཁོངས་སུ་གྲུ་པས་འབར་སྣུམ་བླུག་པའི་ལས་དོན་སྤེལ་བཞིན་ཡོད།


text:
མི་ལས་སྒམ་པོ་པར་རྐུབ་ཆོས་གནང་བཞིན་པ།
ཁ་སང་གཟའ་ཟླ་བའི་བདེ་ཆེན་ཞིང་སྒྲུབ་སྐབས་སུ་ཆོས་བཤད་འདི་འདྲ་ཞིག་བྱས།
ང་ས་གནས་འདིར་འབྱོར་ནས་བཟུང་ཕལ་ཆེར་མི་ལོ་བདུན་མ་ཟིན་ཙམ་འགྲོ་འདུག འབྱོར་མ་ཐག་ནས་ཆོས་བཤད་དང་ལྷག་པར་བདེ་ཆེན་ཞིང་སྒྲུབ་ད་བར་མ་ཆད་པར་མཉམ་དུ་ཉམས་ལེན་བྱས། ཧ་ཅང་ཡག་པོ་བྱུང་། ས་གནས་འདིར་འབྱོར་ནས་མི་རེ་ཟུང་ཞིག་གི་རྒྱུད་ལ་ཕན་ཐོག་དགེ་བའི་ས་བོན་ཕྲན་བུ་རེ་བཏབས་ཐུབ་ཡོད་ཤས་ཆེ། ལར་ནི་འདི་ཕྱོགས་ཀྱི་མི་དེ་རྣམས་འཁོར་བ་དང་འདོད་ཡོན་ལ་གཡེངས་ཆེ་ནས་ཆོས་ཚུལ་བཞིན་སྒྲུབ་པའི་བསྐལ་བ་དམན་པ་ཡིན་པ་བཤད་མ་དགོས་པ་རེད། ཆོས་ལ་བསྟེན་ནས་རང་རྒྱུད་ཉོན་མོངས་དང་ཁ་བྲལ་འདོད་ཡོད་ན་ངེས་པར་དུ་ཉམས་ལེན་ལ་བརྩོན་འགྲུས་བྱེད་རྒྱུ་ཧ་ཅང་ནས་གལ་ཆེ། ཁྱེད་རང་ཉོན་མོངས་མཉམ་དུ་ད་དུང་མུ་མཐུད་ནས་བསྡད་འདོད་ཡོད་ན་གནས་ཚུལ་ཐ་དད་རེད། གང་ཉམས་སུ་ལེན་རྒྱུའི་ཆོས་དེ་ཉིད་ཀྱང་བརྒྱུད་པ་གཙང་མ་ཟིན་དགོས། བརྒྱུད་པ་འཛིན་ཟེར་དུས་ཆོས་ལུགས་ཕན་ཚུན་བར་ལ་ཆགས་སྡང་གི་སྐད་ཆ་མ་རེད། རང་གི་ཆོས་ལུགས་ཀྱི་བརྒྱུད་པ་འཛིན་བཞིན་དུ་གཞན་པའི་ཆོས་ལུགས་ལ་ཞེ་ས་དང་གུས་བཀུར་བྱེད་དགོས། སྤྱིར་གཏང་ཆོས་ཟེར་བ་དེ་རང་སེམས་བཅོས་བསྒྱུར་གཏང་བའི་དོན་ཞིག་ཏུ་ངེས་པར་དུ་གོ་དགོས། རང་སེམས་ལ་འགྱུར་བ་གང་ཡང་མེད་པར་ལོ་དང་ཟླ་བ་མ་ཟད་མི་ཚེ་ཧྲིལ་པོར་ཆོས་སྒྲུབ་ཁུལ་བྱས་ཀྱང་ཕན་ཐོག་གང་ཡང་མེད། སྤྱོད་འཇུག་ལས་ཀྱང་།
བཟླས་བརྗོད་དང་ནི་དཀའ་ཐུབ་ཀུན།
།ཡུན་རིང་དུས་སུ་སྤྱད་བྱས་ཀྱང།
།སེམས་གཞན་གཡེངས་བར་བྱས་པ་ཡིས། །
དེ་དག་དོན་མེད་གྱི་ནར་འཁྱམས།།
ཞེས་གསུངས་ཡོད། སེམས་ངེས་པར་བཅོས་བསྒྱུར་གཏང་འདོད་ཡོད་ན་སྒོམ་རྒྱག་དགོས། ཇི་ཙམ་སྒོམ་རྒྱབ་པ་ཡིན་ན་དེ་ཙམ་གྱིས་སེམས་ལ་ཡར་རྒྱས་གཏོང་ཐུབ། སེམས་ཀྱི་ཡར་རྒྱས་ནི་སངས་མ་རྒྱས་བར་དུ་མཐའ་མེད་པ་ཡིན། ངས་དེ་རིང་འདིར་སྒོམ་རྒྱག་དགོས་པའི་ལོ་རྒྱུས་མདོར་བསྡུས་ཞིག་བཤད་ཀྱི་ཡིན།
(བོད་གངས་ཅན་ལྗོངས་ཀྱི་གྲུབ་ཐོབ་ཀྱི་རྒྱལ་པོ་རྗེ་བཙུན་མི་ལ་རས་པ་ནི་བོད་ཀྱི་ནང་ཆོས་ཀྱི་རྗེས་འཇུག་ཞིག་དང་མ་ཟད་ནང་པ་ཞིག་ཡིན་ནས་བཟུང་སྟེ་མང་པོ་ཞིག་ནས་ལོ་རྒྱུས་བཀླག་མ་མྱོང་ཡང་རྣ་བས་ཐོས་མ་མྱོང་མཁན་ཕལ་ཆེར་མེད། མི་ལ་རས་པའི་སློབ་ཚོགས་ཧ་ཅང་མང་ཡང་ཉི་ཟླ་སྐར་གསུམ་ནང་ནས་ཉི་མ་ལྟ་བུ་སློབ་མ་ཡག་ཤོས་རྗེ་སྒམ་པོ་པ་ཡིན། མི་ལ་རས་པས་སྒམ་པོ་པར་རྡོ་རྗེ་འཆང་ནས་ཏེ་ལོ། ནཱ་རོ། མར་པ་ནས་རིམ་བཞིན་བརྒྱུད་པའི་དྭགས་པོ་བཀའ་བརྒྱུད་ཀྱི་གདམས་ངག་དབང་ལུང་མན་ངག་སོགས་གང་དགོས་ལོ་མང་རིང་གནང་། མ་ཟད་དཔལ་བཀའ་བརྒྱུད་པའི་ལྟ་བ་ཕྱག་རྒྱ་ཆེན་པོ། སྒོམ་པ་ནཱ་རོའི་ཆོས་དྲུག་སོགས་བུམ་པ་གང་བྱོའི་ཚུལ་དུ་ལྷག་ཆད་མེད་པར་གནང་། ཉིན་གཅིག་སྒམ་པོ་པས་མི་ལར་འདི་ལྟར་གསུངས། ཁྱེད་རང་ང་རྩར་ལོ་མང་རིང་བསྡད་ཅིང་ཉམས་རྟོགས་ཀྱི་བརྡར་ཤ་བཅད་ད་བུ་ཁྱེད་རང་སྟོང་ཉིད་རྟོགས་པ་ངོ་འཕྲོད་ཅིང་ཉམས་རྟོགས་ཀྱི་ཡོན་ཏན་རྣམས་ཡར་རྒྱས་སུ་སོང་བས་ད་ནས་བཟུང་སྟེ་གཞན་དོན་བྱེད་པའི་དུས་ཡིན་པས་ཕ་རྒན་ང་རྩར་འདུག་མི་དགོས་པར་འདི་ནས་ལྷོ་སོགས་སུ་སྒམ་པོ་དཔལ་གྱི་རི་བོར་སོང་ནས་གཞན་དོན་གྱིས་ཤིག མ་སོང་བའི་སྔུན་ལ་སུ་གང་ལའང་བསྟེན་མ་བྲ་པའི་མན་ངག་ཞིག་ཡོད་པས་བུ་ཁྱོད་རང་ལ་བསྟེན་གྱི་ཡིན་ཅེས་གསུངས། སྒམ་པོ་པས་བསམ་པར། ཨོ། ཕྱག་རྒྱ་ཆེན་པོའི་ལྟ་སྒོམ་སྤྱོད་གསུམ་གྱི་མན་ངག་དང་མ་ཟད་དབང་ལུང་ཁྲིད་སོགས་མང་པོ་ཞིག་ལོ་མང་རིང་ཞུས་ཤིང་སྟོང་ཉིད་ལ་ངོ་རང་ཐོག་ཏུ་འཕྲོད་ཅིང་། ཐག་གཅིག་ཐོག་ཏུ་བཅད། གདེངས་གྲོལ་ཐོག་ཏུ་བཅའ་བའི་རྣལ་འབྱོར་པ་ང་ལ་སྔར་ལོ་མང་རིང་ཐོབ་མ་མྱོང་བའི་གདམས་ངག་གང་འདྲ་ཞིག་ཡོད་ན་བསམ་པ་རྟག་པར་དྲན་བཞིན་ཡོད། ཉིན་གཅིག་སྒམ་པོ་པ་རང་ཡུལ་དུ་འགྲོ་རན་པའི་སྐྱེལ་མ་རུ་མི་ལའང་མཉམ་དུ་སོང་། བླ་སློབ་ཕན་ཚུན་འབྲལ་མི་ཕོད་པ་ལྟ་བུའི་ཚོར་སྣང་བྱུང་། མི་ལས་སྒམ་པོ་པ་ཆུ་མཚམས་ཞིག་གི་བར་དུ་སྐྱེལ་མ་བྱས། སྒམ་པོ་པ་ཆུ་ཕ་རིར་སླེབས་ཚར་མ་ཐག་སྔར་གཞན་ལ་མ་གནང་བའི་གདམས་ངག་གནང་གསུངས་པ་དེ་གཞི་ནས་དྲན། སྒམ་པོ་པས་ཆུ་ཕ་རི་ནས་ཚུར་ཁ་འཁོར་ནས་སྐད་ཤུགས་ཆེན་པོས་འདི་ལྟར་བོས། ཨེ། ཕ་རྒན་མི་ལ་རས་པ། ཁྱེད་ཀྱིས་ང་ལ་ཐ་མའི་གདམས་ངག་གལ་ཆེན་པོ་ཞིག་གནང་གསུངས་པ་དེ་ང་བརྗེད་འདུག ང་གདམས་ངག་དེ་ཞུ་ལ་ཡོང་གི་ཡིན་ཞུས་པས། མི་ལས་ཨེ་བུ། ཁྱེད་རང་ཚུར་ཡོང་མི་དགོས། ང་ཡི་གདམས་ངག་འདི་ཡིན་ཅེས་ན་བཟའ་ཧྲལ་པོ་རྙིང་པ་དེ་ཡར་ལྡོག་ནས་འཕོང་གི་རྐུབ་དེ་བསྟེན། མཐོང་སོང་བས། ད་དངོས་གནས་མཐོང་བྱུང་བས། ཟེར་བས་སྒམ་པོ་པས་ངས་མཐོང་སོང་། ད་དངོས་གནས་མཐོང་སོང་ཞེས་ལན་བཏབས། མི་ལའི་རྐུབ་ཀྱི་འཕོང་གཉིས་པོ་ལེབ་ལེབ་དང་འཁྲེག་པོ་རྡོ་ནང་བཞིན་ཆགས་ཡོད། རྐུབ་བསྟེན་དགོས་པའི་རྒྱུ་མཚན་ཀྱང་སྟོང་ཉིད་ངོ་འཕྲོད་ཀྱང་སྒོམ་བྱེད་ནས་མཇུག་སྐྱོང་དགོས་པའི་བརྡ་ཡིན། བླ་སློབ་གཉིས་ཆུ་མཚམས་སུ་སླེབས་པ་དེ་བཀའ་བརྒྱུད་པའི་བསྟན་པ་རྣམས་ཆུ་བོའི་རྒྱུན་བཞིན་མ་ཉམས་པའི་རྟེན་འབྲེལ་ཡིན། བླ་སློབ་ཕན་ཚུན་ཆུ་ཕ་རི་དང་ཚུ་རི་ཐ་དད་དུ་སོང་བ་དེས་རྗེས་མར་ཡང་སྐྱར་མི་ཐུག་པའི་རྟེན་འབྲེལ་ཡིན་ཅེས་གསུངས་ཡོད།། )
དེ་རིང་ཆོས་ཐུན་དེར་མི་མང་ཧ་ཅང་དགའ་བོ་བྱས་སོང་།


text:
ཞི་ཅིན་ཕིང་གིས་ཨན་ཀོ་ལའི་ཙུང་ཐུང་ལོ་ལུན་སོ་དང་གྲོས་མོལ་མཛད།
སྤེལ་དུས 2018-10-10
ཡོང་ཁུངས། མཚོ་སྔོན་བོད་སྐད་རླུང་འཕྲིན།
རྩོམ་པ་པོ། སངས་སྐྱབས་ཀྱིས་བསྒྲིགས།
ཟླ10པའི་ཚེས9ཉིན། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་མི་དམངས་ཚོགས་ཁང་ཆེན་མོའི་ནང་ཨན་ཀོ་ལའི་ཙུང་ཐུང་ལོ་ལུན་སོ་དང་གྲོས་མོལ་མཛད། འདི་ནི་ཞི་ཅིན་ཕིང་དང་ལྕམ་མོ་ཕིན་ལིས་ཡོན་གཉིས་ཀྱིས་ལོ་ལུན་སོ་བཟའ་ཟླ་གཉིས་དང་མཉམ་དུ་བསྐྱོན་པའི་པར་རེད།
ཞིན་ཧྭ་གསར་འགྱུར་ཁང་གི་གློག་འཕྲིན་ལྟར། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཚེས9ཉིན་མི་དམངས་ཚོགས་ཁང་ཆེན་མོའི་ནང་ཨན་ཀོ་ལའི་ཙུང་ཐུང་ལོ་ལུན་སོ་དང་གྲོས་མོལ་མཛད།
ཞི་ཅིན་ཕིང་གིས་ལོ་ལུན་སོ་ཀྲུང་གོར་རྒྱལ་དོན་འཚམས་འདྲིར་ཡོང་བར་ དགའ་བསུ་ཞུས་པ་དང་། ཀྲུང་གོ་དང་ཨ་ཧྥེ་རི་ཁའི་མཉམ་ལས་གླེང་སྟེགས་ཀྱི་པེ་ཅིན་མཐོ་རིམ་གྲོས་ཚོགས་གྲོལ་ནས་ཟླ་གཅིག་གི་རྗེས་སུ་ཡང་བསྐྱར་ལོ་ལུན་སོ་དང་འཕྲད་པར་དགའ་སྤྲོ་ཆེན་པོ་སྐྱེས་ཡོད་ཅེས་བསྟན། ཞི་ཅིན་ཕིང་གིས་བསྟན་དོན། པེ་ཅིན་མཐོ་རིམ་གྲོས་ཚོགས་ལེགས་འགྲུབ་བྱུང་བ་དེས་ཀྲུང་གོ་དང་ཨ་ཧྥེ་རི་ཁ་དང་། ཀྲུང་གོ་དང་ཨན་ཀོ་ལའི་འབྲེལ་བ་གོང་འཕེལ་དུ་གཏོང་བར་སྒུལ་ཤུགས་གསར་པ་བསྣན་པ་དང་། གོ་སྐབས་གསར་བ་བསྩལ་ཡོད། ཀྲུང་གོ་ཀྲུང་གོ་དང་ཨན་ཀོ་ལ་རྒྱལ་ཁབ་གཉིས་ཀྱི་མ་འོངས་པའི་མཉམ་ལས་ལ་ཡིད་ཆེས་ཀྱིས་ཁེངས་ཡོད་ཟེར།
ཞི་ཅིན་ཕིང་གིས་ནན་གྱིས་བསྟན་དོན། ཕྱོགས་གཉིས་ཀྱིས་ཆབ་སྲིད་ཐད་ཀྱི་ཡིད་ཆེས་ཇེ་དྲག་ཏུ་གཏོང་བ་དང་། མཐོ་རིམ་འགྲོ་འོང་ཇེ་ཟབ་ཏུ་གཏོང་བ། འཐབ་ཇུས་འབྲེལ་འདྲིས་ལ་ཤུགས་སྣོན་པ་བཅས་བྱས་ཏེ། ཕ་རོལ་བའི་སྲོག་ཤིང་ཁེ་ཕན་དང་དོ་ཁུར་གལ་ཆེན་ལ་རྒྱུས་ལོན་དང་རྒྱབ་སྐྱོར་བྱེད་དགོས། ཀྲུང་གོ་དང་ཨ་ཧྥེ་རི་ཁའི་མཉམ་ལས་གླེང་སྟེགས་ཀྱི་པེ་ཅིན་མཐོ་རིམ་གྲོས་ཚོགས་ཀྱི་གྲུབ་འབྲས་དངོས་འབེབས་བྱས་ཏེ། འགུལ་སྐྱོད་ཆེན་པོ་བརྒྱད་ཀྱི་འབྲེལ་ཡོད་བྱེད་ཐབས་སྔ་མོ་ནས་ལག་ལེན་བྱེད་པ་དང་། རྒྱུད་གཅིག་ལམ་གཅིག་མཉམ་སྐྲུན་བྱེད་པ། འཐབ་ཇུས་འབྲེལ་འདྲིས་གོང་འཕེལ་དུ་གཏོང་བར་ཤུགས་སྣོན་པ། སྲོལ་རྒྱུན་ཁྱབ་ཁོངས་ཀྱི་མཉམ་ལས་ཇེ་དམ་དུ་གཏོང་བ། འཕར་སྣོན་བྱེད་ས་གསར་པ་བསྐྱེད་པ་བཅས་བྱས་ནས། རྒྱལ་ཁབ་གཉིས་ཀྱི་གཉིས་ཕན་མཉམ་ལས་ཐད་གྲུབ་འབྲས་གསར་པ་ལེན་དགོས། མི་སྣ་དང་ས་གནས་ཀྱི་འགྲོ་འོང་རྒྱ་བསྐྱེད་ནས། ཀྲུང་གོ་དང་ཨན་ཀོ་ལའི་ཤེས་རིག་མཉམ་སློབ་དང་དམངས་སེམས་མཉམ་འདྲེས་ལ་ཡར་སྐུལ་བྱེད་དགོས། རྒྱལ་སྤྱིའི་མཉམ་ལས་སྤེལ་བ་དང་། ཕྱོགས་མང་མཐུན་སྦྱོར་གཞོགས་འདེགས་ཇེ་དམ་དུ་གཏོང་བ། ཕྱོགས་མང་རིང་ལུགས་ལ་མཉམ་དུ་སྲུང་སྐྱོབ་བྱེད་པ། སྒོ་འབྱེད་རྣམ་པའི་འཛམ་གླིང་དཔལ་འབྱོར་འཛུགས་སྐྲུན་བྱེད་པ་བཅས་བྱས་ནས། རྒྱལ་སྤྱིའི་སྒྲིག་ལམ་སྔར་ལས་འདྲ་མཉམ་ལུགས་མཐུན་ཡོང་བར་བྱེད་དགོས་ཟེར།
ལོ་ལུན་སོ་ཡིས་བསྟན་དོན། ཨན་ཀོ་ལ་དང་ཀྲུང་གོས་མཐོ་རིམ་འགྲོ་འོང་ཟབ་མོ་སྲུང་འཛིན་བྱས་པ་དེས་ཕྱོགས་གཉིས་ཀྱིས་རྒྱལ་ཁབ་གཉིས་ཀྱི་འབྲེལ་བར་ཧ་ཅང་མཐོང་ཆེན་བྱེད་བཞིན་པ་མཚོན་ཡོད། དུས་ཡུན་རིང་པོར་ཨན་ཀོ་ལ་དང་ཀྲུང་གོའི་མཉམ་ལས་ཀྱིས་ཨན་ཀོ་ལའི་དཔལ་འབྱོར་དང་སྤྱི་ཚོགས་འཕེལ་རྒྱས་ཐད་ནུས་པ་ལེགས་པོ་བཏོན་ཡོད། ཨན་ཀོ་ལས་རྒྱལ་ཁབ་གཉིས་ཀྱི་རྨང་གཞིའི་སྒྲིག་ཆས་འཛུགས་སྐྲུན་དང་དམངས་ཚིས་ཁྱབ་ཁོངས་ཀྱི་མཉམ་ལས་ལ་སྔར་ལས་ཤུགས་བསྣན་ནས། ཨན་ཀོ་ལའི་འཕེལ་རྒྱས་ལ་གཞོགས་འདེགས་སྔར་ལས་བཟང་པོ་བྱེད་པར་རེ་སྒུག་བྱས་ཡོད། ཨན་ཀོ་ལས་ཀྲུང་གོའི་རྒྱལ་སྤྱིའི་ལས་དོན་ཁྲོད་ཀྱི་ཤན་ཤུགས་གལ་ཆེན་ལ་མཐོང་ཆེན་བྱེད་བཞིན་ཡོད་པ་དང་། ཀྲུང་གོས་ཨ་ཧྥེ་རི་ཁ་གླིང་གི་གནད་དོན་གཙོ་བོ་ལུགས་མཐུན་སྒོས་ཐག་གཅོད་པར་འཛུགས་སྐྲུན་རང་བཞིན་གྱི་ནུས་པ་བཏོན་པར་གདེང་འཇོག་མཐོན་པོ་བྱེད་བཞིན་ཡོད། ཨན་ཀོ་ལས་ཕྱོགས་མང་རིང་ལུགས་ལ་རྒྱབ་སྐྱོར་བྱེད་པ་དང་། འཛམ་གླིང་གི་མ་འོངས་པ་ནི་རྒྱལ་ཁབ་སོ་སོས་མཉམ་དུ་ཐག་གཅོད་དགོས་པའི་འདོད་བློ་བཅངས་ཡོད་ལ། ཀྲུང་གོའི་བར་གྱི་ཕྱོགས་མང་ལས་དོན་ཁྲོད་ཀྱི་མཉམ་ལས་ཇེ་ཟབ་ཏུ་གཏོང་འདོད་ཡོད་ཟེར།
གྲོས་མོལ་གྱི་རྗེས་སུ། རྒྱལ་ཁབ་གཉིས་ཀྱི་གཙོ་འཛིན་གྱིས་ཕྱོགས་མང་མཉམ་ལས་ཡིག་ཆ་བཀོད་པར་མཉམ་དུ་བདེན་དཔང་བྱས།
གྲོས་མོལ་གྱི་སྔོན་ལ། ཞི་ཅིན་ཕིང་གིས་མི་དམངས་ཚོགས་ཁང་ཆེན་མོའི་ཤར་སྒོའི་ཕྱི་རོལ་གྱི་ཐང་ཆེན་ནས་ལོ་ལུན་སོ་ལ་དགའ་བསུའི་མཛད་སྒོ་བསྡུས། ཕིན་ལིས་ཡོན་དང་དབྱང་ཅེ་ཁྲི། ཧྲིན་ཡེའོ་ཡེའོ། ཝང་དབྱི། ཧི་ལིས་ཧྥེང་། ཧི་ཝེ་སོགས་མཛད་སྒོར་ཞུགས།


text:
བོད་མི་དང་ཡུ་གུར། ལྷོ་སོག་པོ་དང་ཐའེ་ཝན། ཧོང་ཀོང་དང་རྒྱ་ནག་དམངས་གཙོ་དོན་གཉེར་བ་སོགས་ཚོགས་སྡེ་ ༡༣ གྱིས་ཞི་ཅིན་ཕིན་གྱི་དབང་ཆ་གཅིག་སྡུད་ལམ་ལུགས་ལ་མཉམ་འབྲེལ་ཐོག་ངོ་རྒོལ་ལས་འགུལ་སྤེལ།ཁ་སང་ཨ་རིའི་ནེའུ་ཡོག་ཏུ་མཉམ་རྒྱལ་ཚོགས་ཀྱི་ཚོགས་ཆེན་ཐེངས་ ༧༣ པ་ཚོགས་པ་དང་བསྟུན་རྒྱལ་ཚོགས་ལས་ཁུངས་མདུན་དུ། བོད་མི་དང་ཡུ་གུར། ལྷོ་སོག་པོ་དང་ཐའེ་ཝན། ཧོང་ཀོང་དང་རྒྱ་ནག་དམངས་གཙོ་དོན་གཉེར་བ་སོགས་ཚོགས་སྡེ་ ༡༣ གྱིས། ཞི་ཅིན་ཕིན་གྱི་མགོ་འཁྲིད་འོག་རྒྱ་ནག་གི་དབང་ཆ་གཅིག་སྡུད་སྔར་ལས་ཤུགས་ཆེ་རུ་འགྲོ་བཞིན་པ་དང་། དམངས་གཙོ་དང་རང་དབང་། འགྲོ་བ་མིའི་ཐོབ་ཐང་སོགས་འཐབ་རྩོད་ལ་བཙན་གནོན་བྱེད་བཞིན་པར་ངོ་རྒོལ་ལས་འགུལ་སྤེལ་འདུག
ཚོགས་པ་དེ་དག་གིས་མཉམ་འབྲེལ་ཐོག་གསར་འགོད་གསལ་བསྒྲགས་ཤིག་སྤེལ་བའི་ནང། ང་ཚོའི་དགོས་འདུན་ནི་བོད་དང་སོག་པོ། ཐའེ་ཝན་དང་ཤིན་ཅང་སོགས་ལ་རྒྱལ་ཁབ་ཀྱི་བདག་དབང་ངམ་རང་བཙན་སྤྲོད་དགོས་པ་དང་། རྒྱ་ནག་མི་མང་ལ་འགྲོ་བ་མིའི་ཐོབ་ཐང་དང་རང་དབང་སྤྲོད་དགོས་རྒྱུ། དེ་བཞིན་ཞི་ཅིན་ཕིན་གྱི་མི་ཚེ་ཧྲིལ་པོར་སྲིད་དབང་སྒེར་འཛིན་བྱ་རྒྱུར་མཐའ་གཅིག་ཏུ་ངོ་རྒོལ་ཡོད། ཅེས་འཁོད་འདུག
ངོ་རྒོལ་ལས་འགུལ་སྐབས་སྐད་འབོད་དང་ཁྲོམ་སྐོར་གནང་ཡོད་པ་མ་ཟད། རྒྱ་ནག་གི་སྤྱི་ཚོགས་དྲ་ལམ་དང་གློག་བརྙན་ཁང་ནང་བཀག་འགོག་བྱས་ཡོད་པའི་ཞི་ཅིན་ཕིན་དང་འདྲ་མཚུངས་ཡིན་པར་བརྗོད་བཞིན་པའི་ཊེ་སི་ནེ་གློག་བརྙན་བཟོ་སྐྲུན་ཁང་ (Disney) གིས་བཟོ་སྐྲུན་བྱས་པའི་འགུལ་རིས་གློག་བརྙན་ (Winnie the Pooh) ནང་གི་སྤྲང་རྩི་ལ་དགའ་པའི་དོམ་སེར་འཁྲབ་སྟོན་སོགས་བྱས་ཡོད་འདུག དེ་བཞིན་འདི་ལོའི་ཕྱི་ཟླ་ ༧ ནང་རྒྱ་ནག་གི་ཧྲང་ཧེ་གྲོང་འཁྱེར་ནང་རྒྱ་མོ་གཞོན་ནུ་མ་ཞིག་གིས་ཞི་ཅིན་ཕིན་གྱི་འདྲ་པར་ལ་སྣག་ཚ་བྱོས་ཏེ་ཁོའི་དབང་ཆ་གཅིག་སྡུད་ལ་ངོ་རྒོལ་བྱས་ནས་བོར་བརླག་ཏུ་ཕྱིན་པའི་གནས་ཚུལ་དེར་དཔེ་བླངས་ནས། སྣག་ཚ་བྱོ་བའི་ལས་འགུལ་ཤིག་ཀྱང་སྤེལ་འདུག
མཉམ་འབྲེལ་རྒྱལ་ཚོགས་ཀྱི་ཚོགས་ཆེན་ཐེངས་ ༧༣ པ་དེ་ནི་ཁ་སང་ནས་མགོ་འཛུགས་ཀྱིས་ཕྱི་ཟླ་ ༡༠ ཚེས་ ༥ ཉིན་བར་འཚོགས་ཀྱི་ཡོད་པ་དང་། རྒྱལ་ཚོགས་ནང་རྒྱལ་ཁབ་ ༡༩༣ ཡོད་པ་ལས་རྒྱ་ནག་ནི་ཚོགས་མི་གཙོ་བོ་ལྔའི་ནང་གི་གཅིག་ཡིན་འདུག གཞན་ཐེངས་འདིའི་ཚོགས་འདུ་དང་བསྟུན་ཕྱི་ཚེས་ ༢༥ ནས་ཉིན་ ༩ རིང་རྒྱལ་ཚོགས་ཆེས་མཐོའི་དཔོན་རིགས་ཚོས་མཉམ་འབྲེལ་རྒྱལ་ཚོགས་འགྲོ་བ་མིའི་རིགས་ཡོངས་ལ་འབྲེལ་བ་བཟོ་ཐབས་ཅེས་པའི་བརྗོད་གཞིའི་འོག་འཛམ་གླིང་ལ་ཞི་བདེ་སྐྲུན་ཐབས་དང་གློ་བའི་གཉེན་ཚད་ལ་གདོང་ལེན། འགོས་ནད་མིན་པའི་ནད་རིགས་ལ་བཅོས་ཐབས་དང་སྔོན་འགོག་ལ་བསྐྱར་ཞིབ་སོགས་ཀྱི་སྐོར་ལ་ཚོགས་འདུ་ཞིག་སྐོང་ཚོགས་གནང་གི་ཡོད་འདུག
ཐེངས་འདིར་མགོ་འཁྲིད་ཞི་ཅིན་ཕིན་ལ་ངོ་རྒོལ་ལས་འགུལ་གྱི་གོ་སྒྲིག་ཚོགས་པ་ཁག་ནི་ ༡༽ས་གནས་བོད་ཀྱི་གཞོན་ནུ་ལྷན་ཚོགས། ༢༽ས་གནས་མདོ་ཁམས་ཆུ་བཞི་སྒང་དྲུག ༣༽བོད་རང་བཙན་སློབ་ཕྲུག་ཚོགས་པ། ༤༽ཨར་བོད མཛའ་འབྲེལ་ཚོགས་པ། ༥༽རྒྱལ་སྤྱིའི་ཞིན་ཅང་ཚོགས་པ། ༦༽ལྷོ་སོག་པོ་ཚོགས་པ། ༧༽ཐའེ་ཝན་རང་བཙན་ཚོགས་པ། ༨༽ཉེའུ་ཡོག་གི་ཧོང་ཀོང་ལས་འགུལ་ཚོགས་པ། ༩༽རྒྱ་ནག་དམངས་གཙོ་ཚོགས་པ། ༡༠༽རྒྱ་ནག་འགྲོ་བ་མིའི་ཐོབ་ཐང་ཚོགས་པ། ༡༡༽རྒྱ་ནག་ལས་འགུལ་སྣེ་འཁྲིད་ཚོགས་པ།༡༢༽ཨ་རིའི་མི་སེར་ཡིན་པའི་ཤིང་ཅང་ལས་འགུལ་ཚོགས་པ། ༡༣༽རྒྱལ་ཁབ་ངེས་ཅན་མེད་པའི་འཛམ་གླིང་མི་མང་ལས་འགུལ་ཚོགས་པ་བཅས་ཡིན་འདུག
གསར་འགོད་པ། ཀླུ་མགོན་ཐར།


text:
རྫ་ཚེ་རིང་བཀྲ་ཤིས།
༡༽ གླེང་གཞི།དེ་རིང་ནི་གུས་པས་དད་གུས་ཆེན་པོ་ཞུ་ཡུལ་གྱི་རྫོགས་ཆེན་གྱི་རྣལ་འབྱོར་བ་དང་། ཞིང་བོད་ལོ་རྒྱུས་སྨྲ་བའི་མཁས་དབང་། བོད་ཀྱི་ཆོས་དང་རིག་གཞུང་ལ་བཀའ་དྲིན་གྱིས་བསྐྱངས་མྱོང་བའི་མི་རིགས་ཀྱི་སྤོབས་པ་སྟེ། ཆོས་རྒྱལ་ནམ་མཁའི་ནོར་བུ་རིན་པོ་ཆེ་ཉིད་སྐུ་ཞི་བར་གཤེགས་ནས་ཉིན་བཞི་ཟིན་གྱི་འདུག
སྤྱིར་གུས་པ་དེང་སྐབས་རེ་ཞིག་མཚམས་ལྟ་བུ་ཞིག་ཏུ་ཡོད་མུས་ཡིན་ན་ཡང་། གཟའ་ཉི་མ་འཆར་ཅན་ལ་ནི་རང་གིས་རང་ལ་གུང་སེང་སྤྲད་ནས། ངན་གོམས་ལངས་ཤོར་གྱི་འགྲོ་སྟངས་ལྟར་གཞི་བྱེས་དང་རྒྱལ་ཕྱི་ནང་གི་སྐབས་དོན་དག་ཆེ་ཕྲ་དང་། དྲ་དམངས་ཀྱི་འུར་སྒྲ་དེ་ཚོ་ལ་ཡང་ཉན་ཙམ་ཉན་ཙམ་རེ་བྱ་བཞིན་ཡོད་ལ། ལག་པ་མ་སྒུལ་ཐབས་མེད་ཀྱི་ཚོར་བ་ཐུན་ཐུན་འདྲ་སྐྱེས་ན། འཕྲལ་འཕྲལ་རྩོམ་ཡིག་ཏུ་འབེབ་བཞིན་ཡོད།
བདུན་ཕྲག་སྔ་མའི་གཟའ་ཉི་མར་ཡང་། ཕྱི་དྲོའི་ཆ་ལ་དཀྱུས་གཅིག་ཏུ་འདུག་ས་གཅིག་ཏུ་བསྡད་ནས་བརྗོད་གཞི་མི་འདྲ་བ་གཞི་དང་འབྲེལ་བའི་རྩོམ་ཡིག་རིང་པོ་ཞིག་ལུ་གུ་རྒྱུད་དུ་བྲིས་ནས་འཕྲལ་དུ་《 བོད་ཀྱི་བང་ཆེན་ 》 ལ་བཏང་བ་ཡིན། རྩོམ་སྒྲིག་པས། ཁྱོད་ཀྱི་དེ་རྩོམ་ཡིག་ཅིག་རེད་མི་འདུག དེབ་ཅིག་རེད་ཅེས་ཀུ་རེ་དང་སྦྲགས་ནས་གསུངས་བྱུང་། དེ་ནས་ཁོང་གི་དགོངས་ཚུལ་ལྟར། རྩོམ་ཡིག་དེ་ཡང་རྩོམ་ཡིག་མི་འདྲ་བ་བཞི་རུ་བཟོས་པ་ཡིན། དེ་འདྲའི་ཚིག་ཉོག་མང་པོ་ཆགས་ཟིན་པ་དེར་ང་རང་ཡང་ཧང་སང་སོང་། གང་ལྟར་འདི་ནི་ངའི་གོམས་གཤིས་རེད།
ཐེངས་འདིར་ཡང་། དྲ་གྲོགས་མང་པོ་ཞིག་གིས་ཉི་ཟླ་ས་ལ་ལྷུང་བ་དང་། གཟི་ཡི་ཀ་བ་ཆག་པ་སོགས་ཀྱི་བརྗོད་ཚིག ཟིལ་ཆེ་བ། ཧ་ལས་པ། ཧང་སང་བ། ཡིད་སྐྱོ་བ་དེ་འདྲ་སྤྱད་ནས་མྱ་ངན་ཞུ་ཚིག་གཅིག་རྗེས་གཉིས་འཐུད་དུ་འབྲི་བཞིན་འདུག་པ་ཚང་མས་གཟིགས་ཡོད་ངེས་རེད། ངས་ཀྱང་རང་གི་སེམས་ལ་བཅོས་མིན་གྱི་ཕངས་སེམས་ཤིག་སྐྱེས་པ་དང་མཉམ་དུ། འདས་པའི་དུས་རིམ་འགའ་ཞིག་གི་ནང་གུས་པས་རིན་པོ་ཆེ་མཆོག་སྐུ་དངོས་སུ་མཇལ་བའི་བརྒྱུད་རིམ་གྱི་ཕྱོགས་ལ་ཕྱིར་དྲན་ཞིག་ཞུ་ཆེད། སྤྱི་ལོ་༢༠༡༡ཟླ༤ཚེས་༨ཉིན་སྤེལ་བའི་རང་རྩོམ། 《 ཆོས་རྒྱལ་ནམ་མཁའི་ནོར་བུ་མཇལ་བ་ལས་འཕྲོས་པའི་གཏམ་ 》ཞེས་པ་དེ་ཡང་བསྐྱར་མགོ་ནས་མཇུག་གི་བར་ཚར་གཅིག་བཀླགས་པ་ཡིན།
༢༽ རང་རྩོམ་ཞིག་ལས་ཁོང་ལ་ཕྱིར་དྲན་ཞུ་བ།
རྩོམ་ཡིག་དེ་ནི་ངས་སྐབས་དེར་ཁ་བརྡ་དྲ་ཐོག་ཏུ་བཀོད་པ་ཡིན་ལ། ད་དུང་དེའི་རྩོམ་ཡིག་དེའི་མཇུག་ཏུ་ཞབས་མཆན་རིང་ཐུང་མི་འདྲ་བ་ཉིས་བརྒྱ་ལྷག་ཅིག་བཏབ་འདུག་པ་ལ་ཡང་མི་བཤེར་བམ་པ་ཙམ་ཞིག་བྱས། མཆན་འགའ་རེ་ནི་ཚེགས་ཁྱིམ་བརྒྱ་ནས་ཉིས་བརྒྱའི་བར་ཡོད་པའི་དཔྱད་བརྗོད་རིང་པོ་དེ་འདྲའང་ཡོད་པ་དང་། དེ་དག་གི་བརྗོད་བྱ་མང་པོ་ཞིག་ནི་ནམ་མཁའི་ནོར་བུ་བན་བོན་གང་ལ་གཏོགས་པ་ནས་འཕྲོས་པ་ཞིག་དང་། དེ་དང་འབྲེལ་བཏགས་ཏེ། བོན་དང་བན་དེ། ཧ་ཤང་དང་རྫོགས་ཆེན་སོགས་ལས་འཕྲོས་པའི་གླེང་མོལ་ཧ་ཅང་རིང་པོ་ཞིག་རེད། ལོ་ངོ་བརྒྱད་ཀྱི་སྔོན་གྱི་དྲ་གྲོགས་དག་དང་མཉམ་དུ་ཁ་བརྡ་མང་པོ་བྱས་པ་དེ་དག་མཐོང་བ་དང་དུས་ཚོད་ནི་ཅི་འདྲའི་མགྱོགས་པ་ཞིག་རེད་ཨང་སྙམ་པའི་བསམ་བློ་ཡང་འཁོར་བྱུང་།
ངས་རང་གི་རྩོམ་ཡིག་དེ་དང་། ཞབས་མཆན་དེ་དག་དེ་ལྟར་སླར་ཡང་བཀླགས་པ་དང་། གུས་པས་རིན་པོ་ཆེ་ཁོང་གི་སྐུའི་དབྱིབས་དང་ན་བཟའ་བཞེས་སྟངས། གསུང་གི་གདངས་དང་བཀའ་མོལ་གནང་སྟངས། ཐུགས་ཀྱི་གཤིས་ཀ་དང་མཁྱེན་པའི་རྩལ་སོགས་ལ་ཞིབ་ཅིང་ཕྲ་བའི་དོ་སྣང་དང་བཅས་ཏེ་ཡིག་ཐོག་ཏུ་བཀོད་འདུག་པ་མཐོང་བས་རང་ཉིད་ཀྱི་དྲན་ངོགས་ཀྱི་རིན་པོ་ཆེའི་སྣང་བརྙན་དེ་སླར་ཡང་གསལ་དུ་བཏང་བྱུང་།
༣༽ ཁོང་གི་བཀའ་ཆོས་གནང་སྐབས་ཀྱི་རྣམ་པ།
སྐབས་དེར་ངས་ཁོང་ལ་གཟབ་ནན་གྱི་མིག་གིས་མཇལ་འདུག་པ་དང་། གཟབ་ནན་གྱི་རྣ་བས་ཉན་འདུག་ལ། ཡིད་ཀྱང་རྩེ་གཅིག་ཏུ་བསྒྲིམས་ནས་ཡོངས་སུ་ཁོང་གི་བཀའ་མོལ་ལ་ཕྱོགས་འདུག སྐབས་དེའི་ཡུལ་ངོས་ཀྱི་སྣང་བརྙན་ཐད། ངས་ཟིན་བྲིས་རྩོམ་ཡིག་དེར་འདི་འདྲ་ཞིག་བྲིས་འདུག་སྟེ། “དགུང་ལོ་བདུན་ཅུ་དོན་གྲངས་ལ་ཕེབས་བཞིན་པ་དང་། བཀའ་མོལ་གསུང་སྐབས་དབུ་ཅུང་ཟད་འདར་ཞིང་། སྐུ་སྟོད་ལ་སྤྱིར་བཏང་གི་ནང་ལྭ་གསུམ་བརྩེགས་ནས་གསོལ་འདུག སྐུ་སྨད་ལ་རས་དམར་པོའི་ནབ་དོར་སྲབ་མོ་ཁེར་རྐྱང་པུས་མོ་མན་ལ་སླེབས་ཙམ་ཞིག་ལས་གཞན་གང་ཡང་མནབ་མི་འདུག རྒྱས་སྤྲོས་ཅི་ཡང་མེད་པའི་དེང་ལུགས་ཀྱི་ནབ་བཟའ་བཞེས་སྟངས་དེ་ནི་ཞོགས་པ་སྔ་པོར་གྲོང་ཁྱེར་སྤྱི་གླིང་གི་ལྕང་སྡོང་དག་གི་འགྲམ་ཏུ་གཟུགས་པོ་སྦྱོང་བཞིན་པའི་སྒྲེས་སོང་ཞིག་དང་ཧ་ཅང་འདྲ། དབུ་སྐྲ་འཇམ་པོར་ཤད་ནས་སྐུ་རྒྱབ་ཏུ་བཅིངས་ཡོད་ཅིང་། དབུ་སྐྲའི་ནང་དུ་སྐྲ་ནག་པོ་ཉག་མ་གཅིག་ཀྱང་མེད་པ་ལྟ་བུ་དཀར་སེང་ངེ་བར་འདུག ཞལ་ལ་གཉེར་རིས་ཧ་ལམ་མེད་ཅིང་། ཞལ་གྱི་མདངས་དང་བཀྲག་ནི་ལྟ་བས་ཆོག་མི་ཤེས་པ་ཞིག་སྟེ། དགེ་བསྙེན་ཆེན་པོ་འབྲོམ་སྟོན་པ་ཡང་འདི་འདྲ་ཞིག་མེད་དམ་སྙམ་པ་འཆར།
འདི་ལོ་སྐུ་ལུས་ལ་གཤག་བཅོས་ཞུས་ཡོད་འདུག་ཀྱང་། བཀའ་མོལ་གསུང་སྐབས་སོགས་ལ་མ་བདེ་བའི་རྣམ་པ་ཡེ་མེད་པ་དང་གསུང་གདངས་ཤིན་ཏུ་ཆེ། ནང་ཆོས་ཀྱི་ཆེད་སྤྱོད་ཀྱི་ཐ་སྙད་དང་ལུང་འདྲེན་བོད་སྐད་ཐོག་སྐྱོར་གནང་མཛད་སྐབས་ཁམས་སྡེ་དགེའི་སྒྲ་གདངས་ཀྱི་རྣམ་པ་ཤིན་ཏུ་གསལ། མཚན་མོ་ཆུ་ཚོད་གཉིས་ལྷག་གི་བཀའ་ཆོས་དེ་དབུ་བཙུགས་པ་ནས་ཉན་མཁན་སུ་ལ་ཡང་ངལ་དུབ་ཀྱི་རྣམ་པ་སྤུ་ཙམ་མེད་པར་ཧ་ཅང་འཁྲུག་ཆ་དོད་པའི་ཕུལ་བྱུང་གི་གློག་བརྙན་ཞིག་ལྟ་བཞིན་པ་ལྟར་ཡུད་ཀྱིས་འདས། ང་ལ་མཚོན་ན་དབྱིན་སྐད་གཏན་ནས་མི་ཤེས་ཀྱང་ཁོང་གི་ཆགས་ཐོག་བྲལ་བའི་གསུང་གི་མཉམ་འགྱུར་དང་། བཟབ་ནན་ལས་སྤུ་ཙམ་མི་གཡོ་བའི་རྣམ་འགྱུར་རེ་རེ་ནི་སེམས་ལ་སྨྲ་རུ་མི་གཏུབ་པ་ཞིག་རེད།” ཅེས་བྲིས་སོ། །
༤༽ བཀའ་ཆོས་ཀྱིས་བློ་ཡིད་འཕྲོག་པ།
ད་དུང་ཁོང་གི་བཀའ་ཆོས་གནང་སྟངས་ཀྱིས་རང་ཉིད་ཀྱི་བློ་ཡིད་ཇི་ལྟར་འཕྲོག་པའི་སྐོར་ལ་ངས་ཟིན་བྲིས་དེར་མུ་མཐུད་བྲིས་པ། “ཁོང་གི་བཀའ་མོལ་དེ་དག་ནི་འགོ་བཙུགས་ཙམ་ནས་ཤ་འོད་དྲག་ཏུ་རྒྱུག་པ་ལྟར་ཚམ་ཚོམ་མེད་པ་དང་། ཕར་ལྟས་ཚོད་ལ་ཁོང་གི་དྲན་མཛོད་དུ་འཁྱིལ་བའི་མཁྱེན་རབ་ཀྱི་རྒྱ་མཚོ་ལས་ཐོན་པའི་ལེགས་བཤད་ཀྱི་རྦ་རླབས་དེ་དག་རེ་རེ་བཞིན་དུས་ཚོད་དང་བང་ཁ་འགྲན་པའི་སྒོ་ནས་ཧ་ཅང་མགྱོགས་པོའི་སྒོ་ནས་གསུང་ཅི་ཐུབ་བྱེད་ཀྱིན་ཡོད་པ་ལྟར་སྣང་ཞིང་། ཁོང་བཀའ་མོལ་གྱི་མཇིངས་སུ་ཞུགས་པའི་ངང་ཚུལ་དེ་ནི། སྦྱོང་བརྡར་ཧ་ཅང་ལེགས་པའི་རྒྱལ་སྤྱིའི་ལུས་རྩལ་པ་ཞིག་རྩེད་འགྲན་གྱི་ཡུལ་ས་ན་མཆིས་པ་དང་འདྲ། ཁོང་ལ་ཚིག་གི་བརྗོད་ལེགས་པ་དང་། དོན་གྱི་གནད་ཟབ་པ། ཀུན་གྱིས་གོ་སླ་བ་བཅས་ཀྱི་འཆད་སྟངས་ཕུལ་དུ་ཕྱིན་པ་ཞིག་ཡོད་པ་ལས་གཞན་པའི་ཁྱད་ཆོས་ཤིག་ནི། རང་ཉིད་ཀྱི་ཚད་དུ་སོན་པའི་རྟོགས་པ་དང་རྨད་དུ་བྱུང་བའི་མཁྱེན་རབ་ལ་ཐེ་ཚོམ་སྤུ་ཙམ་མེད་པ་དང་། རང་དབང་གི་བཙན་ས་ཟིན་པ། འཆད་མི་ཚར་བའི་གནད་འགག་ཁྲི་ཁྲི་འབུམ་འབུམ་གྱིས་གཅིག་གིས་གཅིག་བསུས་ཏེ། རྒྱུག་ར་ན་ཁ་རྡང་སྒྲིག་བཞིན་པའི་རྒྱུག་རྟ་བཟང་པོའམ། རག་ཁ་ཤོར་བའི་ཆུ་མཛོད་བཞིན་ཁོག་དཀའ་བ་ལྟ་བུའི་འཆད་སྟངས་ཤིག་ཡོད་པ་དེ་ནི་ཤེས་རབ་ཅན་གྱི་འཆད་པ་པོ་སུ་ཞིག་གི་ཐོག་ནས་ཀྱང་མཐོང་དཀའ་བ་ཞིག་རེད། ཡིད་ཕངས་པ་ཞིག་ལ་ཡུལ་ས་དངོས་ཀྱི་ཚོར་སྣང་ཅི་བཞིན་པ་ནི་བརྡ་སྤྲོད་ཀྱི་ཚད་གཞི་དམའ་བའི་ངའི་སྙུག་རྩེ་ནས་གཏན་ནས་བརྗོད་ཐུབ་ཀྱི་མི་འདུག” ཅེས་བྲིས་འདུག
སྤྱིར་མཚོ་སྔོན་དཔེ་སྐྲུན་ཁང་གིས་ཁོང་གིས་གསུང་འབུམ་པར་དུ་བསྐྲུན་ཡོད་འདུག་པས་དེར་ནི་རྣམ་ཐར་རྒྱས་བསྡུས་ཅི་རིགས་ཡོད་སྲིད་མོད། བོད་ཕྱི་ནང་གི་བོད་ཡིག་གི་གསར་ལམ་ཕལ་མོ་ཆེས་ཀྱང་ཡོང་ཁུངས་སྨོས་དང་མ་སྨྲོས་ཅི་རིགས་འདུག་པ་མ་གཏོགས། གུས་པའི་སྔར་བྲིས་པའི་རྩོམ་དེའི་མཇུག་གི་རིན་པོ་ཆེའི་ལོ་རྒྱུས་ཉིང་བསྡུས་དེ་ཉིད་ཚིག་རིས་ཇི་བཞིན་འདྲེན་བཀོལ་བྱེད་ཅིང་འདུག་པས་སོགས་མཐོང་བས། ཕྲན་གྱིས་སྐབས་དེར་དོ་གལ་ཆེན་པོ་བྱས་ནས་ཁོང་དང་མཇལ་བའི་ཟིན་བྲིས་དང་། ཁོང་གི་མཛད་རྣམ་དང་བཅས་པ་རྒྱ་བོད་ཡིག་རིག་གཉིས་ཆར་ལས་བཏུས་ཏེ་རིན་པོ་ཆེ་ཉིད་ལ་དངོས་སུ་སྤྱན་བསྟར་ཞུས་ཐོག དྲ་ལམ་དུ་ངོ་སྤྲོད་ཅུང་ཟད་ཞུ་བའི་གོ་སྐབས་བྱུང་བ་དེ་ནི་སྐུ་གཤེགས་ཚར་རྗེས་ཐེངས་དང་པོར་ཁོང་ལ་རྒྱུས་ལོན་བྱས་ནས་ཕངས་སེམས་སྐྱེ་བ་དག་དང་བསྡུར་ན། རང་ངོས་ནས་ནོར་བུ་ལ་ནོམ་ངོ་ཤེས་པའི་བྱ་བ་ཕྲན་བུ་ཞིག་བྱས་ཡོད་ཨང་སྙམ་པའི་དགའ་སྤོབས་ཡང་ཅུང་ཟད་ཅིག་བྱུང་།
༥༽ བོད་པ་དང་ནམ་མཁའི་ནོར་བུ།
ཁོང་ཐའེ་ཝན་ལ་ཕེབས་པའི་སྐབས་དེར། དེར་བཞུགས་པའི་བོད་ཀྱི་དགེ་འདུན་པ་དང་མི་མང་ཚོས་ཁོང་ལ་དོ་སྣང་གང་འདྲ་གནང་ཡོད་པའི་ཐད་ལ་ཡང་ངས་ཟིན་བྲིས་སུ་འདི་འདྲ་ཞིག་བྲིས་འདུག་སྟེ། “ཐའེ་ཝན་ན་ཡོད་པའི་བོད་པ་དག་གི་ནང་ལ་ཁོང་རྫོགས་པ་ཆེན་པོའི་རྣལ་འབྱོར་པ་ཞིག་ཏུ་བརྩིས་ནས་བཀའ་ཆོས་ཞུ་བར་གཅར་མཁན་དང་། བོད་ཀྱི་རིག་གཞུང་ལ་མཛད་རྗེས་རྨད་དུ་བྱུང་བའི་ངེས་པ་དོན་གྱི་གངས་ཅན་གྱི་ཁྱད་ནོར་ཞིག་ཏུ་རྩིས་ནས་འཚམས་ཞུར་གཅར་མཁན། ཡང་ན་ཁོང་ནི་རིག་པའི་ནོར་གྱི་གཏེར་མཛོད་ཆེན་པོ་ཞིག་ཏུ་རྩིས་ནས་བཀའ་སློབ་ཞུ་མཁན་དང་རང་རང་གི་ཆོས་ཚོགས་སུ་གདན་ཞུས་བྱེད་མཁན་བཅས་ཀྱི་མཇལ་གཅར་མཁན་ཞིག་ཧ་ལམ་མི་འདུག” ཅེས་དང་། “ང་མདང་ནུབ་ཁོང་གི་བཀའ་ཆོས་ལ་བཅར། བཀའ་ཆོས་དེར་རྒྱ་རིགས་དང་ཕྱི་རྒྱལ་གྱི་མིས་ཚོགས་ཁང་ཧྲིལ་གྱིས་གང་ཞིང་། ཁོང་གི་བཀའ་ཆོས་དེ་འཛམ་གླིང་ཡོངས་སུ་ཐད་གཏོང་གིས་སློབ་མ་ཁྲི་སྟོང་མང་པོས་གསན་རྒྱུ་ཡིན་འདུག་ན་ཡང་། བོད་བརྒྱུད་ཀྱི་རྗེས་འཇུག་རྒྱའི་གྲྭ་བཙུན་རྒན་ཁོག་གཅིག་གཉིས་ཤིག་ལས་གཞན་པའི་བོད་ཀྱི་བླ་མ་དང་གྲྭ་པ་ནི་ང་གཅིག་པུ་རེད།” ཅེས་གསལ། མདོར་ན་སྐབས་དེར། ཁོང་གི་བཀའ་ཆོས་གནང་ས་དང་གཏམ་བཤད་བྱེད་སར་ཐའེ་ཝན་གྱི་བོད་རིགས་ཕལ་ཆེར་མི་གཅིག་ཀྱང་ཡོང་མཁན་མེད།
བོད་ནང་དུ་ཡང་། བོད་རིག་པའི་ཁྱབ་ཁོངས་སྤྱི་དང་། ཁྱད་པར་པེ་ཅིན་སོགས་ཀྱི་བོད་རིག་པའི་མཁས་པ་རྒན་པ་དག་གིས་ནི་ཁོང་ལ་ཧ་ཅང་གདེངས་འཇོག་བྱ་བཞིན་ཡོད་པར་མ་ཟད། ཕལ་མོ་ཆེ་ཞིག་ཁོང་གི་སློབ་མར་ཡང་སོང་ཡོད་མོད། མི་མང་གི་ཁྲོད་དུ་ནི་ཁོང་ངོ་ཤེས་མཁན་ཧ་ཅང་ཉུང་ལ། གྲྭ་བཙུན་དག་གི་ཁྲོད་དུ་ནི་ཁོང་ལ་ལྟ་སྟངས་ཡག་པོ་མེད་མཁན་ཡང་ཡོད། དེ་ནི་དངོས་ཡོད་རེད།
༦༽ སྐུ་དངོས་ལ་བཅར་འདྲི་དང་བཀའ་མོལ་ཞུས་པ།
གུས་པ་ཁོང་དང་མཇལ་བའི་བརྒྱུད་རིམ་དེ་དེ་ལྟར་ཐུང་ཐུང་ཞིག་ཡིན་ན་ཡང་། ཐའེ་ཝན་རང་ནས་སྔ་ཕྱི་དུས་ཚོད་མི་འདྲ་བར་ཐེངས་གཉིས་ལ་མཇལ་ཞིང་། ཐོག་མར་མཇལ་བ་དེ་སྤྱི་ལོ་༢༠༡༡ཟླ་བ་༤པའི་ནང་རེད། སྐབས་དེར་གུས་པ་ཁོང་གི་བཀའ་ཆོས་དང་གསུངས་བཤད་ལ་བཅར་བར་མ་ཟད། ཁོང་སྒེར་གྱི་བཞུགས་གནས་སུ་ཡང་བཅར་ནས་བཀའ་མོལ་ཞིབ་ཏུ་ཞུས་པ་ཡིན། ཁོང་གིས་ཀྱང་། ཆོས་དང་རིག་གནས་ཀྱི་ཕྱོགས་དང་། ཁོང་སྐུ་སྒེར་གྱི་སྐུ་ཚེ་དང་འབྲེལ་བའི་བཀའ་མོལ། ཞིང་བོད་ལོ་རྒྱུས་ཞིབ་འཇུག་གི་བརྒྱུད་རིམ་དང་དེའི་ཁྲོད་དུ་འཕྲད་པའི་དཀའ་རྙོག་སོགས་རེ་རེ་ནས་ལྷུག་པོར་གསུངས་བྱུང་།
ཁྱད་པར་དུ་གུས་པས་བོན་དང་འབྲེལ་བའི་ལོ་རྒྱུས་ཀྱི་ཕྱོགས་ལ་ཁོང་གི་གཟིགས་ཚུལ་དངོས་མ་གང་ཡིན་བཀའ་འདྲི་གལ་ཆེན་འགའ་ཞིག་ཞུས་ཤིང་།སྐབས་དེར་སྐད་ཆའི་ནང་དོན་སྒྲ་འཇུག་ཏུ་ཡོད་པ་ཁག ༼ནམ་མཁའི་ནོར་བུས་གསར་རྙིང་གི་བོན་གླེང་བ་༽དང་། ༼ནམ་མཁའི་ནོར་བུས་རང་ཉིད་ཀྱི་འདས་དོན་དྲན་པ།༽༼ ནམ་མཁའི་ནོར་བུས་ཉེ་དུས་ཀྱི་ཕྱག་ལས་བརྗོད་པ་༽སྟེ་དོན་ཚན་གསུམ་དུ་བགོས་ནས་ཡི་གེར་བཀོད་ཐོག ཐུན་མོང་གི་ཁ་བྱང་ལ། ༼ནམ་མཁའི་ནོར་བུ་ལ་བོན་དྲིས་པ་༽ཞེས་བཏགས་པའི་བཅར་འདྲི་རིང་པོ་དེ་དུས་ཐོག་དེ་ཙམ་དུ་བོད་ཕྱི་ནང་གི་གཟིགས་པ་པོ་ཚོའི་སྤྱན་ལམ་དུ་ཕུལ་བ་ཡིན། (རྩོམ་ཡིག་འདི་སྐབས་དེར་སེང་རྡོར་དྲ་བ་སོགས་སུ་བཀོད་ན་ཡང་། ད་ཆ་དུམ་བུ་གཉིས་པ་དང་གསུམ་པའི་དཔེ་མི་འདུག་ལ། དྲ་ལམ་ནས་ཀྱང་མ་རག་པས་ཡོད་མཁན་ཡོད་ན་གུས་པར་གནང་རོགས)
བཀའ་མོལ་དེ་ཉིད་ཡིག་ཐོག་ཏུ་འགོད་དགོས་པའི་རྒྱུ་མཚན་ཡང་། ཁོང་ནི་དེང་རབས་ཀྱི་ལམ་སྲོལ་དང་མཐུན་པའི་སྒོ་ནས་རྒྱལ་སྤྱིའི་རང་བཞིན་གྱི་བོན་དང་འབྲེལ་བའི་ལོ་རྒྱུས་ཉམས་ཞིབ་པ་ཆེས་གལ་ཆེ་ཤོས་དེ་ཡིན་པས་ཁོང་གི་གཟིགས་ཚུལ་དེ་དག་ལ་དཔྱད་གཞིའི་རིན་ཐང་ཆེན་པོ་ཡོད་ངེས་སྙམ་པ་དང་གཅིག དེ་དང་ཆབས་གཅིག ཁོང་སྒེར་གྱི་ལྟ་བ་དང་ཆོས་བརྒྱུད་སོགས་ལ་ཡང་འོས་འཚམས་མིན་པའི་གོ་ནོར་དང་བཤད་སྲོལ་ཅི་རིགས་ཡོད་པ་དེ་ཚོ་ལ་ཁ་གསལ་ཡོང་བའི་ཆེད་དུ་ཁོང་གིས་གང་གསུངས་པའི་འཕྲོས་མོལ་དག་མ་སྐུལ་དང་བླངས་ཀྱིས་ཡི་གེར་བཀོད་པ་དེ་འདྲ་ཞིག་ཡིན།
༧༽ སྐུ་ཚེའི་མཛད་པ་གལ་ཆེན་དང་ལོ་རྒྱུས་ཀྱི་གཟིགས་ཚུལ།
ཁོང་གི་སྐུ་ཚེ་གང་པོར་བོད་ཀྱི་རིག་གཞུང་ཞིབ་འཇུག་དང་། ལོ་ཉི་ཤུ་རྩ་གྲངས་ཀྱི་སྔོན་ནས་རྫོགས་ཆེན་གྱི་འདུས་སྡེ་ཆེན་པོ་མང་པོ་གང་སར་བཙུགས་ནས་རྫོགས་ཆེན་གྱི་བསྟན་པ་ཁྱབ་སྤེལ་གྱི་ཕྲིན་ལས་རྒྱ་ཆེན་པོ་ཞིག་བསྐྱངས་མགོ་ཚུགས་པ་རེད། དེ་ནི་ཁོང་གི་སྐུ་ཚེའི་མཇུག་གི་མཛད་པ་གཙོ་བོ་དེ་རེད། ཡིན་ན་ཡང་། ཁོང་གིས་སྐབས་དེར་ཡང་རྫོགས་པ་ཆེན་པོ་སྒྲ་ཐལ་འགྱུར་རྩ་བའི་རྒྱུད་ཀྱི་བི་མ་མི་ཏྲའི་རྒྱ་འགྲེལ་ཆེན་མོ་དཔེ་བསྡུར་སོགས་ཉམས་ཞིབ་དང་འབྲེལ་བའི་ཕྱག་ལས་ཀྱང་གནང་ཡོད་པར་མ་ཟད། ཁོང་གིས་རྗེས་སུ་སྒྲ་ཐལ་འགྱུར་རྩའི་རྒྱུད་ཀྱི་འགྲེལ་ཆེན་དཔེ་བསྡུར་མའི་མ་དཔེ་ཞིག་ཀྱང་གནང་བྱུང་།
ཁོང་གིས་ཁ་གསལ་པོའི་སྒོ་ནས་བོན་གྱི་རྫོགས་ཆེན་དེ་རྫོགས་ཆེན་ཡང་དག་ཏུ་ཁས་ལེན་གྱི་ཡོད་པས། ཁོང་གིས་བོན་གྱི་བླ་མ་དེ་འདྲའི་འདུན་ནས་རྫོགས་ཆེན་གྱི་ཁྲིད་ལུང་དེ་འདྲ་ཡང་ཞུས་ཡོད་པར་གྲགས་མོད། འཇམ་མགོན་ཀོང་སྤྲུལ་རིན་པོ་ཆེས་ཀྱང་གཏེར་མཛོད་དུ་བོན་གྱི་ཆོས་སྐོར་མང་པོ་ཞིག་བཅུགས་ཡོད་པས། རིན་ཆེན་གཏེར་མཛོད་ཆེན་མོ་ཞུས་ཚར་མཁན་ཞིག་ཡིན་ན་བོན་གྱི་དབང་ཆོས་མ་ཞུས་པ་ཞིག་མེད་པ་ལྟ་བུ་ཆགས་ཡོད་པ་འདི་ངེས་པར་དྲན་དགོས་པ་ཞིག་ཡིན། དེ་ཙམ་གྱིས་ཁོང་གི་རྩ་བའི་ཆོས་བརྒྱུད་ང་ཉམས་ལེན་གྱི་ཕྱག་བཞེས་ལ་སྡོམ་ཚིག་འཇོག་ཐུབ་པ་ཞིག་མིན། སྐད་ཆ་དྲང་མོ་བཤད་ན་དེ་འདྲ་ཞིག་རེད།
དེས་ན་ཕྲན་གྱིས་ཤེས་གསལ་ལྟར་ན། ཁོང་གི་རྩ་བའི་ཆོས་བརྒྱུད་དང་ཉམས་བཞེས། རྒྱུན་གྱི་ཆོས་ཚོགས་ཁག་གི་ཡོངས་ཁྱབ་ཀྱི་གཅིག་གྱུར་གྱི་ཞལ་འདོན་ཡན་ཆོད་རྙིང་མ་དང་། དེའི་ནང་ནས་སྙིང་ཐིག་རང་གནང་བཞིན་ཡོད་པར་མ་ཟད། ཁོང་གི་ཡོངས་གྲགས་རྫོགས་ཆེན་གྱི་བརྒྱུད་པ་ཡང་ཨ་འཛོམ་འབྲུག་པ་འགྲོ་འདུལ་དཔའ་བོ་རྡོ་རྗེ་ནས་བརྒྱུད་དེ་ཉག་བླ་བྱང་ཆུབ་རྡོ་རྗེ་ལས་ཞུས་པ་ཡིན་པར་དངོས་སུ་ཞལ་གྱིས་བཞེས་གནང་མྱོང་། དེ་རིང་ངས་ཁོང་གི་ཆེད་དུ་དག་འབུད་ཞུ་གིན་མེད་ལ། དེ་ནི་དགོས་ངེས་ཞིག་མ་རེད་ལ། ཐ་ན་དེ་ནི་དུས་ལས་ཡོལ་བའི་སྐད་ཆ་ཞིག་རེད། མ་གཞི་ངའི་ཆོས་གྲོགས་དེ་འདྲའི་ནང་ན་ཡང་། ཁོང་གིས་རྙིང་མའི་རྫོགས་ཆེན་གྱི་ཁུངས་བོན་པར་གཏུགས་འདུག དེ་ཧ་ཅང་རྫབས་ཆེན་རེད་བསམ་མཁན་དེ་འདྲ་ཡང་ཡོད་པ་ངས་ཤེས་ཀྱི་ཡོད། དེ་ཡང་བསམ་ཤེས་ཐུབ་པ་ཞིག་རེད།
ཁོང་གི་ལོ་རྒྱུས་ཀྱི་གཟིགས་ཚུལ་ཁག་ཅིག་གི་ཐད། རང་རེ་སྔ་འགྱུར་གྱི་ཕྱོགས་ནས་འགའ་ཞིག་གི་ཐུགས་ལ་མ་བབ་པ་བྱུང་ཡོད་པ་དངོས་ཡོད་ཡིན་ན་ཡང་། ཁོང་ཉིད་རྒྱལ་སྤྱིའི་བོད་རིག་པའི་ཁྱབ་ཁོངས་སུ་གོ་གནས་ཆེན་པོ་ཟིན་པའི་མཁས་པ་ཞིག་གི་ཞིབ་འཇུག་གི་ལྟ་ཚུལ་ཐད་དེ་ལ་དེའི་འཆད་ཚུལ་ཞིག་ཡོད་ཆོག་པ་ཞིག་རེད། ཡིན་ན་ཡང་། ཁོང་གིས་རྒྱལ་སྤྱིའི་ཉམས་ཞིབ་པ་ཞིག་གི་ཉམས་ཞིབ་བྱ་ཐབས་སྤྱད་པའི་ལངས་ཕྱོགས་དང་། སྐབས་དེར་རྒྱལ་སྤྱིའི་ཁྲོད་བོད་རིག་པའི་འབྱུང་ཁུངས་ཚང་མ་རྒྱ་གར་མིན་ན་རྒྱ་ནག་ཡིན་དགོས་པ་ཞིག་ཆགས་པའི་ཚབ་ཆེའི་གཞན་རྟེན་གྱི་གནས་སྟངས་འོག དགོས་དབང་གིས་བཤད་པ་གནང་བ་ཡིན་ནའང་འདྲ། ཁྱད་པར་ཁོང་སྐུ་དངོས་ཀྱིས་ཕྲན་ལ་སངས་རྒྱས་ཞལ་བཞུགས་དུས་བོད་ནང་ཆུས་གང་བ་སྟེ། མིའི་འགྲོ་བ་ཡེ་མེད་པ་ལྟ་བུའི་ལྟ་ཚུལ་ལ་བློ་དོགས་ཆེན་པོ་སྐྱེས་ནས་ཐོག་མར་ལོ་རྒྱུས་ཀྱི་བཤད་རྒྱུན་གསར་པའི་བསམ་ཚུལ་ཐུགས་ལ་འཁྲུངས་ཚུལ་དང་། དེ་ཉིད་ཕྱི་ཚོགས་དུ་བཀྲམ་རྒྱུར་བློ་དོགས་ཆེན་པོ་སྐྱེས་ཚུལ། ༧གོང་ས་སྐྱབས་མགོན་ཆེན་པོའི་ཐུགས་དགོངས་བཞེས་སྟངས་དང་ཉེ་བོ་ཡོད་མིན་ཁ་གསལ་མེད་བཞིན་དུ་ཡང་བློ་ཁོག་བསྐྱེད་ནས་ཡར་ཞུ་བྱས་པ་དང་། ༧གོང་ས་མཆོག་གིས་ཁོང་གི་ལོ་རྒྱུས་ཀྱི་བཤད་ཐབས་ལ་ཞིབ་འཇུག་བྱས་པའི་བསམ་བློའི་ས་བོན་དག་ལ་མཉེས་ཚོར་ཆེན་པོ་གནང་ནས་བློ་སྟོབས་སྤེལ་གནང་མཛད་ཚུལ། ཁོང་གིས། དཀར་ནག་རྒྱ་དང་ཞང་ཞུང་ཀུན་ཏུ་ཤེས་རིག་དེ་ཙམ་རྒྱས་པའི་དུས། །བོད་ཕྲུག་སྤྲེལ་རྒན་རྔ་མ་མ་ཆད་རྗེས་སུ་ལུས་འདི་ཅི་ཡིས་ནོངས། །སོགས་བྲིས་རབས་བཅས་གསུངས་སྐབས་ངས་ཁོང་གིས་གང་བཤད་པ་དེ་དག་གི་རྒྱུ་མཚན་དང་གཞི་འཛིན་སའི་རྒྱབ་ལྗོངས་དག་ལ་ཡང་གོ་བ་གང་ལེགས་ལེན་ཐུབ་པ་བྱུང་། གོང་གི་ཚིགས་འདི་ནི་གུས་པ་བོད་ནང་དུ་ཡོད་དུས་ཉན་ཤུལ་མཁྱེན་རབས་འོད་གསལ་གྱི་གསུང་རྩོམ་ཞིག་ཏུ།
“དེ་བཞིན་ད་ལྟ་ཕྱི་རྒྱལ་དུ་བཞུགས་པའི་བོད་ཀྱི་མཁས་དབང་ནམ་མཁའི་ནོར་བུས་ཀྱང་། “འཇིག་རྟེན་མགོན་དེས་རིགས་ཅན་གསུམ་ལ་ཆོས་ཀྱི་འཁོར་ལོ་བསྐོར་བའི་ཚེ། །ཕྱག་ན་པདྨོས་གངས་ལྗོངས་འདུལ་བར་ཞལ་གྱིས་བཞེས་གང་དྲིན་ཆེ་ཡང་། །དཀར་ནག་རྒྱ་དང་ཞང་ཞུང་ཀུན་ཏུ་ཤེས་རིག་དེ་ཙམ་རྒྱས་པའི་དུས། །བོད་ཀྱི་སྤྲེལ་རྒན་རྔ་མ་མ་ཆད་རྗེས་སུ་ལུས་པ་ཅི་ཡིས་ནོངས། །”ཞེས་གསུངས་འདུག་པའང་རྒྱུ་མཚན་ཅན་གྱི་གསུང་དུ་སྣང་།” ཞེས་དྲངས་པ་ཞིག་མཇལ་མྱོང་ཞིང་། མ་གཞི་འདི་ནི་ངས་ལོ་མང་སྔོན་ནས་བློ་ལ་བཟུང་ནས་ངག་སྐྱོར་བྱེད་མྱོང་བའི་ཚིགས་བཅད་ཅིག་དང་། བོད་ཀྱི་ལོ་རྒྱུས་ཀྱི་འགང་ཧྲིལ་པོ་ལ་བསམ་གཞིག་གི་བློ་སྒོ་འབྱེད་པའི་ནུས་པ་ཆེན་པོ་ཡོད་པའི་ཚིགས་བཅད་ཡིད་འཁུལ་བ་ཞིག་ཡིན།
གོང་གི་བརྗོད་གཞི་འདིའི་ཐོག་ངས་ཀྱང་སྐབས་དེའི་ཟིན་བྲིས་སུ། “དོན་དངོས་ཐོག་ཁོང་ལོ་རྒྱུས་ཀྱི་འཆད་སྟངས་འགའ་ཞིག་ལ་ཐུན་མོང་མིན་པའི་འཆད་ཐབས་མཛད་པ་ནི་བོད་ཀྱི་ཆོས་དང་རིག་གཞུང་གི་འབྱུང་ཁུངས་འཛམ་གླིང་སྤྱི་འགྲོས་དང་མཐུན་པར་འཆད་པའི་ལོ་རྒྱུས་སྨྲ་བ་ཆེན་པོའི་བླ་ན་མེད་པའི་ཁྱད་ཆོས་དང་། རྒྱལ་སྤྱིའི་གཙུག་ལག་སློབ་ཁང་གི་ཉམས་ཞིབ་པ་ཞིག་གི་ངོས་ནས་ལོ་རྒྱུས་ཉམས་ཞིབ་བྱེད་སྟངས་ཁྱད་པར་ཅན་ཡིན་པ་ལས་ཁོང་སྒེར་གྱི་ཆོས་ལུགས་གང་ཡིན་སོགས་དང་འབྲེལ་བ་གཏན་ནས་མེད་ལ། བོད་ཀྱི་ཆོས་རིག་གི་འབྱུང་ཁུངས་ལོ་རྒྱུས་ལ་འཛམ་གླིང་མཁས་པའི་སྤྱན་ལ་ཐོགས་པའི་ཉམས་ཞིབ་ཀྱི་འཆད་སྟངས་ཀྱང་ཁོང་གི་འཆད་པ་ཁོ་ན་ཕུལ་དུ་ཕྱིན་པ་ཡིན།” ཞེས་བྲིས་འདུག
༨༽ བོད་པའི་སྡེ་ཚན་ལོགས་སུ་འཛུགས་གནང་མཛད་པ།
འདིའི་ཐད། ཉིན་འདི་གར་རྗེས་དྲན་འབྲི་མཁན་གྲས། ཨ་རིར་གནས་བཞུགས་མཁས་པ་ཆབ་མདོ་ཤེས་རབ་ལགས་ཀྱིས། “རྒྱལ་སྤྱིའི་ཐོག་བོད་ཀྱི་ཆོས་དང་རིག་གཞུང་ངོ་སྤྲོད་ཁྱབ་སྤེལ་བྱེད་པར་མཛད་རྗེས་ཆེན་པོ་བཞག་ཡོད་འདུག རྒྱུས་ཡོད་ཚོས་བཤད་པ་ལྟར་ན། ནུབ་ཕྱོགས་ཀྱི་གཙུག་ལག་སློབ་གྲྭ་ཁག་ཏུ་སྔར་བོད་ཀྱི་སྡེ་ཚན་ཟུར་དུ་མེད་པར་རྒྱ་དཀར་ནག་གང་རུང་གི་ཁོངས་སུ་བསྡུ་སྲོལ་ཡོད་པ་ལ། ཕྱིས་བོད་པའི་སྡེ་ཚན་ཟུར་དུ་བཙུགས་པའི་ཐད་མཛད་རྗེས་ཆེན་པོ་བཞག་ཡོད་པ་རེད་ཟེར། རྒྱུ་མཚན་དེ་དང་། ཁོང་གིས་བརྩམས་པའི་ལོ་རྒྱུས་ཁག་མཐོང་བ་ལས་ང་ཡང་རང་དབང་མེད་པར་ཁོང་ལ་དགའ་མོས་བྱེད་མཁན་ཞིག་ཏུ་གྱུར།” ཅེས་བཤད་པ་དང་གོང་བསྒྲིགས་ན། ང་ཚོས་ཁོང་ལ་བོན་རྒན་རེད་ཅེས་སྡང་པོ་བྱེད་བཞིན་པའི་སྐབས་དེར། ཁོང་གིས་ནི་འཛམ་བུ་གླིང་གི་རྒྱལ་སྤྱིའི་ཤེས་རིག་གི་སྡིང་ཆ་ཆེན་པོ་དེའི་ཐོག་ནས་བོད་ཀྱི་ལོ་རྒྱུས་ཀྱི་འབྱུང་ཁུངས་ལ་དེང་དུས་རིག་པ་དང་མཐུན་པའི་ར་སྤྲོད་གནང་སྟེ། བོད་ཀྱི་སྡེ་ཚན་གསར་དུ་འཛུགས་རྒྱུར་རྒྱལ་སྤྱིའི་མཁས་པའི་ཚོགས་སྡེས་དངོས་སུ་ངོས་ལེན་དང་མཐུན་གྱུར་ཐོབ་པ་བྱས་ཐོག རྒྱལ་སྤྱིའི་ཤེས་རིག་གི་གཡུལ་ས་ཆེན་མོ་ནས་ཐུའུ་བྷོད་ཆེན་པོའི་རིག་གནས་ཀྱི་རང་བཙན་ལེན་བཞིན་པའི་སྐབས་ཡིན་པ་འདྲ།
མ་གཞི་ངས་ཁོང་ལ་བཏུད་པ་དེར་ཡང་། ཁོང་གི་ལོ་རྒྱུས་ཀྱི་གསུང་སྒྲོས་དང་ཞིབ་མཇུག་གི་གྲུབ་དོན་ཡོངས་རྫོགས་རྟག་བརྟན་གྱི་བདེན་དོན་དུ་ཁས་ལེན་པའི་སྔོན་འགྲོའི་ཆ་རྐྱེན་མེད་ལ། དེ་དག་ཁས་ལེན་མིན་དེ་ཡང་ངས་ཁོང་ལ་དད་གུས་དང་དག་སྣང་བྱེད་པར་དམིགས་བསལ་གྱི་གནད་འགག་ཅི་ཡང་ཆགས་ཀྱི་མེད་པ་རེད། དེ་ནི་ཞིབ་འཇུག་ཁྱབ་ཁོངས་ཀྱི་སྐད་ཆ་ཤོད་སྟངས་ཤིག་རེད། མ་ཟད། ཁོང་གི་ལོ་རྒྱུས་ཀྱི་ཡིག་འཇོག་དག་གི་ནང་དུ་ཡང་དེ་ནི་ཕྱི་རབས་པ་དག་ལ་ཞིབ་འཇུག་གི་ཁུངས་སྣེ་དང་། དོགས་སློང་གི་ས་བོན་ཙམ་ཡིན་ཞེས་ཁ་གསལ་པོས་བཤད་ཡོད་པ་ལྟར། ངས་འདིར་བཤད་པ་དེ་དག་ཀྱང་སྤྱིར་བཏང་གི་རང་གི་བསམ་ཚུལ་དང་ལོ་རྒྱུས་ཀྱི་རྒྱབ་ལྗོངས་གླེང་བ་ཙམ་ལས་གཞན་ཅི་ཡང་མིན།
༩༽ གླེང་རིན་ཡོད་པའི་གློ་བུར་བའི་ཚོར་སྣང་ཞིག
དེ་དང་ཆབས་གཅིག དེ་རིང་གློ་བུར་དུ་ང་ལ་ཚོར་སྣང་ཤུགས་ཆེན་པོ་གཞན་ཞིག་བྱུང་བ་ནི། དམ་པ་གང་ཉིད་སྐུ་འཚོ་བཞུགས་སྐབས་སུ་ཁོང་བོན་རྒན་རེད་ཅེས་ལབ་མཁན་དང་། ངན་སྨོད་བྱེད་མཁན། ཁོང་གི་སློབ་མ་དག་ལ་ཐུག་མཁན་ཚོས་དེ་ཚོའི་ངོ་ལ་བལྟས་ནས་ནམ་མཁའི་ནོར་བུས་ག་རེ་བཤད་ཀྱི་འདུག ཁོ་བོན་རྒན་རེད་ཅེས་ལབ་མཁན་སྟེ། ཁོང་ལ་ལྟ་སྟངས་འཛིན་མཁན་དང་སྐུར་ཞུས་བྱེད་མཁན། དགག་པ་རྒྱག་མཁན་སོགས་གང་འཚམས་ཤིག་བྱུང་མྱོང་ཡོད་ན་ཡང་། སྐབས་དེ་ཚེ་དེ་དུས་ན་ཡང་། ཁོང་ནི་དེ་ཚོའི་ཁ་གཏད་དུ་ལངས་ནས་དེང་སང་གི་མཁས་དབང་དང་འབུམ་རམས་པར་གྲགས་དེ་ཚོ་ནང་བཞིན། བདག་བསྟོད་གཞན་སྨོད་ཀྱི་སྨྲ་བ་ལྷུར་ལེན་པའི་ལན་འདེབས་བྱ་རྒྱུར་རྩོལ་བ་གནང་མེད་པ་དང་། ཁོང་གིས་གང་ཡིན་པ་ནི་ཡིན་པ་དང་མིན་པ་ནི་མིན་པ་རེད། ང་ལ་ཁྱད་པར་གང་ཡང་འགྲོ་གི་མ་རེད། ཅེས་གསུངས་ནས་བཞུགས་པ་དང་། གུས་པ་དང་རིན་པོ་ཆེའི་བར་ལ་བཀའ་མོལ་བྱུང་བའི་བརྒྱུད་རིམ་ཁྲོད་དུ་ཡང་། ང་ལ་ཁོང་གི་ཐུགས་ལ་ལོ་རྒྱུས་ཀྱི་བྱུང་བ་དེ་དག་གཟིས་བཟོས་པའི་རྨ་ཁ་ཞིག་ལྷག་འདུག་སྙམ་པའི་ཚོར་བ་གཏན་ནས་སྤྲད་མ་བྱུང་།
དེ་བཞིན་དུ། ཡི་ཆད་དང་འཁར་ར་སོགས་ཀྱི་རྣམ་འགྱུར་དང་བློ་ཕམ་གྱི་གསུང་ཡེ་མེད་པར་ཧ་ཅང་རྒྱུན་ལྡན་དང་སྤྲོ་སྣང་གིས་ཁེངས་པའི་རྣམ་འགྱུར་དང་སྤོབས་པ་ལས་ཁོང་ཉིད་ལ་མི་འགའ་རེས་ག་འདྲ་ཞུས་མིན་དང་ག་འདྲ་བསམ་མིན་ལ་མ་བལྟོས་པར། ཁོང་གིས་འཛམ་བུ་གླིང་གི་སྐྱེ་བོ་ཁྲི་སྟོང་མང་པོར་རང་ཉིད་ཀྱི་བླ་མ་བརྒྱུད་པའི་མན་ངག་གི་གདམས་ཁྲིད་གནང་སྟེ་བཞུགས་པའི་རང་ཉིད་གང་ཡིན་པ་དེས་ཐུགས་ཡིད་ཧ་ཅང་ཚིམ་པར་བཞུགས་ཡོད་པའི་ཚོར་བ་བཅོས་མིན་བྱུང་ཞིང་། དེ་ནི་གཞན་གྱིས་གང་ཞིག་བཤད་ཀྱིན་འདུག་ལ་དོ་སྣང་མི་གནང་བར། རང་གིས་གང་ཞིག་གནང་དགོས་པ་དེར་ཐུགས་གཏད་ནས་བཞུགས་མཁན་གྱི་སྐྱེས་བུ་དམ་པའི་རང་གཤིས་དངོས་གནས་ཤིག་ཡིན་པ་འདྲ་སྙམ་པ་ཞིག་བྱུང་། ཉམས་ལེན་པ་ཟེར་ན་ཡང་དེ་འདྲ་ཞིག་ལ་ཟེར་བ་ལོས་ཡིན་ཨང་།
ངའི་བསམ་ཚུལ་འདི་དང་གཅིག་མཚུངས་ཀྱི་བསམ་ཚུལ་ཡོད་མཁན་གཞན་ཡང་བྱུང་འདུག་སྟེ། ཉིན་འདི་གར་རྗེས་དྲན་འབྲི་མཁན་མང་པོའི་ཁྲོད་ཀྱི་གཅིག་སྟེ། ཆབ་མདོ་ཤེས་རབ་ལགས་ཀྱི་རྗེ་དྲན་རྩོམ་ཐུང་དེར། “ཁོང་གི་ཐུགས་དམ་གྱི་མཐིལ་ནི་རྫོགས་ཆེན་ཡིན་པ་དང་། ནུབ་ཕྱོགས་སུ་རྫོགས་ཆེན་ཁྲིད་མཁན་ཐེངས་དང་པོ་ཡང་ཁོང་ཡིན་པའི་ཤོད་སྲོལ་འདུག །དེ་དང་འབྲེལ་བའི་ཀླན་ཀ་འགའ་རེ་བྱུང་འདུག་ལ། སྤྱིར་མཁས་པའི་གསུང་དང་ལྟ་གྲུབ་ལ་དགག་གཞག་བྱེད་པ་ནི་མཁས་པའི་བྱ་བ་ཞིག་ཡིན་ཡང་། ཆུང་ཆུང་ཆེ་བཟོས་ཀྱིས་དགག་ལན་དུ་སྙད་དེ་དུས་ཚོད་འཕྲོ་བརླག་ཏུ་མ་བཏང་པར། ཙི་ཙི་ཟིན་ན་ཞི་མི་དཀར་ནག་ལ་ཁྱད་པར་མེད་པའི་རིས་མེད་དང་གུ་ཡངས་ཀྱི་སེངྒེའི་སྒྲ་ཆེན་པོ་བསྒྲགས་པར་མཛད་པ་ཡང་གདམས་ངག་ཏུ་གོ།” ཞེས་བྲིས་འདུག་ལ། རང་རེའི་སྐད་གྲགས་ཅན་གྱི་དྲ་གྲོགས་དང་དང་རིན་པོ་ཆེའི་དངོས་སློབ་ཀྱང་ཡིན་པ། ལོ་རྒྱུས་སྨྲ་བ་མཁས་ཅན་ཐུབ་བསྟན་ཕུན་ཚོགས་ཀྱིས་ཀྱང་། “འབྱུང་བྱའི་མིག་ལ་ཉི་འོད་ཇི་བཞིན་དུ། །བློ་དམན་རྣམས་ཀྱིས་དམོད་དང་བསྐུར་འདེབས་ལ། །དགྱེས་པའི་བཞིན་ལ་འཛིུམས་པའི་མདངས་ཕྱུག་པས། །རྒྱལ་སྲས་སྤྱོད་པའི་ཁོ་ལག་ཁྱེད་ལ་རྫོགས། །” ཅེས་བྲིས་འདུག་པའང་། ཕྲན་གྱིས་མིག་ལ་ཐོགས་མ་ཐག ད་རེས་རྒན་ལགས་ཀྱིས་ཁོང་ཉིད་སློབ་དཔོན་མཆོག་དང་མཇལ་བའི་མྱོང་ཚོར་དངོས་ཤིག་རྒྱུས་ཡོད་ཀྱི་བདེན་གཏམ་བྲིས་འདུག་ཨང་སྙམ་པའི་ཚོར་བ་ཤུགས་ཆེན་པོ་ཞིག་བྱུང་། འདི་ཁོ་ནའང་དེང་གི་དུས་འདིར་ཆེས་རིན་ཐང་བྲལ་བའི་ཡོན་ཏན་ཞིག་ཏུ་སྣང་ངོ་། །
༡༠ ༽ ༧ མེ་ལྟར་འབར་བའི་རུས་ཞེན་དང་ལ་རྒྱ།
ཁོང་ལ་འཇིག་རྟེན་མི་ལུགས་ཀྱི་དབང་དུ་བྱས་ན་ཡང་། བོད་མི་རིགས་དང་རང་གི་རིག་གཞུང་ལ་ཧ་ཅང་ཚད་མཐོའི་བའི་ལར་ཞེན་ཡོད་པ་ཞིག་ཡིན་སྟེ། ཁོང་གིས་ཨ་རིའི་རླུང་ཕྲིན་ཁང་གི་བཅར་འདྲི་ཞིག་ཏུ་གསུང་སྐབས། ཁོང་གིས་སློབ་ཆེན་དུ་ཡོད་སྐབས་བོད་ནི་ལོ་རྒྱུས་མེད་པའི་མི་རིགས་ཀྱི་ཁུངས་སུ་རྩི་བཞིན་པ་གཟིགས་ནས་ཐུགས་ཀྱིས་མ་བཟོད་པར། ལོ་རྒྱུས་ཀྱི་ཁུངས་ལ་ཞིབ་འཇུག་བྱེད་པའི་བསམ་བློ་འཁོར་ཞིང་ཆོད་བསམ་བརྟན་པོས་བོད་ཀྱི་ལོ་རྒྱུས་ཀྱི་འབྱུང་ཁུངས་ཐད་ཕུལ་དུ་བྱུང་བའི་ཞིབ་འཇུག་གནང་རྒྱུའི་དམ་བཅའ་བཞག་པ་ལྟར་མངོན་གྱུར་བྱུང་བ་དེ་ཡང་། སྐབས་དེར་འཕྲད་པའི་རང་མི་རིགས་ཀྱི་ལོ་རྒྱུས་ཀྱི་གོ་གནས་ཀྱི་གནས་བབ་དངོས་སུ་གཟིགས་པའི་རུས་ཞེན་དང་འབྲེལ་བ་ཞིག་ཡིན་འདུག
ཡང་ཁོང་གི་ཞལ་ནས། ང་ཐེངས་མ་གཅིག་བོད་ལ་འགྲོ་སྐབས་རྟའུ་ལ་སླེབས་པ་དང་སློབ་ཕྲུག་མང་པོ་ཞིག་མཐོང་བྱུང་། དེ་མ་ཐག་ངས་རླངས་འཁོར་གྱི་ཁ་བཀག་བཅུག་སྟེ། དེ་དག་ལ་ཕར་བཅར་ནས་ཁ་བརྡ་བྱས་པར་མ་ཟད། ཕྲུ་གུ་ཚོ་ལ་སྨྱུ་གུའི་རྔམ་པ་སྤྲད་ནས་སྐད་ཆ་བཤད་པ་ཡིན། ཡིན་ན་ཡང་། ཚང་མ་རྒྱ་སྐད་ཀྱིས་ལན་རྒྱག་གིན་འདུག དེ་ནས་ངས་ཁྱོད་ཚོ་དང་གོ་བརྡ་འཕྲོད་པའི་ཆེད་དུ་ཆེད་དུ་ཁམས་སྐད་རང་རྒྱག་གིན་ཡོད། ཁྱེད་ཚོས་གོ་ནི་གོ་གིན་འདུག ཁྱེད་ཚོས་རྒྱ་ཡིག་རྒྱ་སྐད་ལོས་བཤད། དེ་ཤེས་དགོས་པ་རེད། ཡིན་ན་ཡང་། རང་ཉིད་ཀྱི་སྐད་ཡིག་དེ་རྒྱ་སྐད་མིན་པ་ཤེས་དགོས་པ་རེད་ལབ་པ་ཡིན། ཡང་རྒྱ་སྐད་ཀྱིས་ཏུའི་ཏུའི་ཟེར་ནས་ལན་བརྒྱབ་བྱུང་། དེ་དུས་ང་སེམས་པ་ཧ་ཅང་སྐྱོ་བྱུང་། ཡིན་ན་ཡང་། རྗེས་ནས་བོད་ནང་གི་གླུ་གཞས་དེ་ཚོའི་ཚིག་གི་ལམ་ནས་མི་རིགས་ཀྱི་འཚོ་བ་དང་ལར་ཞེན། སེམས་འདུན་སོགས་བརྗོད་བཞིན་པ་དང་། ཁོང་ཚོར་རྒྱ་ཡིག་གི་གོ་རྟོགས་ཆེན་པོ་ཡོད་ན་ཡང་། བོད་སྐད་རང་གིས་གླུ་ལེན་པ་མཐོང་ནས་ངས་དེ་ནས་རྟག་ཏུ་བོད་སྐད་ཀྱི་བཞས་ཉན་བཞིན་ཡོད་པར་མ་ཟད། རང་གི་སློབ་མ་དག་ལ་ཡང་ཆེད་དུ་སྦྱང་བཅུག་པ་ཡིན་ཞེས་གསུངས་འདུག
དགོང་ལོ་ཡང་མཐོན་པོར་ཐོན། ཞིབ་འཇུག་པ་དང་མཁས་པ་ཆེན་པོའི་མཚན་གནས་ཡང་མངའ། ཁོར་སློབ་ཀྱི་སྙན་པ་ཡང་རྒྱས་ཏེ་ཡོད་ན་ཡང་། ད་དུང་དེ་ད་ལྟ་བུའི་ཤེས་ཡོན་སློབ་གསོ་དང་འབྲེལ་བའི་ཕ་ཡུལ་གྱི་གནས་སྟངས་སྤྱིར་བཏང་བ་དག་ལ་ཡང་རྨང་གཞིའི་ཐོག་ནས་དོ་སྣང་གནང་བ་ནི་སེམས་འགུལ་ཐེབས་པ་ཞིག་མ་རེད་དམ།ད་དུང་ཁོང་གི་སྐུ་ཚེའི་རྣམ་ཐར་དང་འབྲེལ་བའི་དངོས་བཤུས་གློག་བརྙན་ཞིག་ཏུ་གསལ་བ་ལྟར་ན། ཁོང་གིས་༧གོང་ས་མཆོག་ཁོང་གི་ཆོས་སྒར་དུ་གདན་འདྲེན་ཞུ་སྐབས་། རི་སྒང་ཞིག་ཏུ་ཆེད་དུ་འབྲོག་པའི་རེ་སྦྲ་ཞིག་གོ་སྒྲིག་ཞུས་ཏེ། ངའི་བླ་མ་ཉག་བླ་བྱང་ཆུབ་རྡོ་རྗེའི་སྒར་དུ་ཡང་ནག་ཚང་འདི་ལྟར་ཕུབ་པ་ཡིན་གསུངས་ནས་ཁོང་རང་གིས་ཆོན་ཐག་འཐེན་པ་སོགས་གནང་བར་མ་ཟད། ༧གོང་ས་མཆོག་དངོས་སུ་རེ་སྦྲ་དེའི་ནང་དུ་གདན་འདྲེན་ཐོག ༧གོང་ས་མཆོག་གིས་ཀྱང་ཐུགས་དགྱེས་མཉམ་ཆེན་པོས་སྒྱེད་པུའི་འགྲམ་དུ་བཞུགས་ཏེ་ཁོལ་མོ་འབུད་སྟངས་གཟིགས་འབུལ་ཞུས་པ་ལ་གཟིགས་ནས་སྐུ་དངོས་ཀྱིས་ཁོལ་མོ་འབུད་(རྒྱག)གནང་མཛད་ཅིང་། བཞད་མོ་དང་བཅས་དེ་ནི་ངོས་ཀྱི་སྐུ་ཚེའི་ནང་ཐོག་མ་ཡིན་པར་གསུངས་ཡོད།
དེ་ལྟར་ཁོང་གཉིས་ཀྱིས་ཤིན་ཏུ་ཡིད་དུ་འོང་བའི་དཀྱུས་མའི་སྣང་བརྙན་གྱི་ལམ་ནས་རང་གི་ཕ་ཡུལ་ཁ་བ་ཅན་གྱི་སྣོད་བཅུད་ལ་ཕྱིར་དྲན་བྱས་ཡོད་ལ། ལར་༧གོང་ས་མཆོག་ལ་འཛམ་བུ་གླིང་དུ་རྒྱས་སྤྲོས་ཅན་གྱི་ཕེབས་གསུ་ཞུ་མཁན་རང་རིགས་གྲངས་མེད་པ་ཞིག་ཡོད་ངེས་ན་ཡང་། རིན་པོ་ཆེ་ཁོང་གི་གནང་སྟངས་དེ་ལ་དམིགས་བསལ་གྱི་གོ་དོན་དང་བྲོ་བ། བརྩེ་དུང་བཅས་ཁྱད་པར་ཅན་ཞིག་ཡོད་པ་ཚོར་ནས་ཡིད་འགུལ་མྱོང་། ང་ཚོ་ཚང་མ་མི་ཡིན་པར་འདྲ་ན་ཡང་། རྣམ་དཔྱོད་ཀྱི་འཆར་སྒོ་དང་། གཟིགས་རྒྱང་ལ་མི་འདྲ་བའི་ཁྱད་པར་འབྱུང་བ་འདི་ནི་ལར་ནས་ཀྱང་ལྡོག་ཏུ་མེད་པའི་ཆོས་ཉིད་ཅིག་ཀྱང་རེད་འགི་ཨང་།
༡༡༽ བཀའ་དྲིན་གསོབ་པར་ད་དུང་འཕྱི་དྲགས་མེད་པ།
ཡང་ཁར་རྩང་དེ་རིང་མང་པོ་ཞིག་གིས་ཁོང་མཁས་པ་དང་སྐྱེས་བུ་དམ་པ་ཡིན་པའི་ཚུལ་དང་། རིག་པའི་དེད་དཔོན་ཡིན་པའི་སྐོར་མང་དག་ཅིག་བཤད་བཞིན་པ་ནི་གཞི་རྩའི་ཆ་ནས་ཅུང་ཟད་འཕྱི་ཟིན་པ་ཞིག་ཡིན་ཏེ། དངོས་གནས་བྱས་ན་ང་ཚོས་ཁོང་དངོས་སུ་བཞུགས་བཞིན་པའི་ངོ་ཐོག་དེར་དངོས་ཡོད་ཀྱི་ཆེ་མཐོང་དེ་ལས་མང་ཙམ་ཞིག་འབུལ་ཐུབ་ཡོད་ན། ཐ་ན་ང་རང་ཚོའི་ཆེད་དུ་ཡང་ཁོང་གི་སྐུ་གསུང་ཐུགས་ཀྱི་ཡོན་ཏན་དེ་ལག་ལ་བེད་སྤྱོད་མང་ཙམ་བྱེད་ཐུབ་ཡོད་ན་དེ་ད་ལྟ་གདུང་འབོད་ཀྱི་སྐད་ཅོར་རྒྱག་པ་ལས་ཡག་ཙམ་ཡོད་པ་ཡིན་ལ། འདིའི་ཐད་ངས་ཁོང་ཐའེ་ཝན་ལ་ཕེབས་སྐབས་སུ་ཕྲན་ལ་བསམ་ཚུལ་ཇི་ལྟར་འཁོར་བའི་ཚུལ་ངས་ཟིན་བྲིས་དེར་འདི་འདྲ་ཞིག་ཀྱང་བྲིས་འདུག་སྟེ། “དེང་སྐབས་ཐའེ་ཝན་གྱི་ས་ཆ་འདིར་མཚོན་ན། ང་ཚོའི་བོད་བརྒྱུད་ནང་ཆོས་ཀྱི་མཐོང་དང་ཆ་འཇོག་རྒྱལ་སྤྱིའི་དངུལ་རྩ་ལྟར་བརྟན་ལ་མི་བརྟན་པ་ཞིག་ཏུ་འགྱུར་བཞིན་པའི་དུས་རིམ་འདིར་། ཁོང་ལྟ་བུའི་ཁྱད་དུ་འཕགས་པའི་ཆོས་ཀྱི་སློབ་དཔོན་དག་ལ་ང་ཚོ་བོད་པ་ཚོས་ཐུན་མོང་གིས་སྒྲིག་འཛུགས་ལྡན་པའི་གོ་སྒྲིག་གིས་སྣེ་ལེན་ཞུས་ཏེ་བཀའ་སློབ་གནང་དུ་འཇུག་པ་དང་། ཐའེ་ཝན་གྱི་བརྒྱུད་ལམ་ཆེན་པོ་ཁག་དང་། གཙུག་ལག་སློབ་ཆེན་ཁག་ཏུ་སྐུལ་སློང་གིས་ལེགས་སྦྱར་དང་གཞི་རྒྱ་ཆེ་བའི་ནང་ཆོས་ངོ་སྤྲོད་སོགས་ཀྱི་ལས་རིམ་རེ་བཀོད་སྒྲིག་ཞུ་ཐུབ་ཡོད་ན་ཅི་མ་རུང་སྙམ་པ་དང་། ང་ཚོས་སོ་སོ་དང་སོ་སོའི་འབྲེལ་ཡོད་བླ་ཆུང་སྤྲུལ་ཆུང་དག་གི་དོན་དག་ཉེ་ཚེ་བའི་ཆེད་དུ་ཁྱབ་བསྒྲགས་ཆེན་པོ་བྱ་རྒྱུ་དང་འབྲེལ་ལམ་འཛིན་རྒྱུ་སོགས་གལ་ཆེན་ཏུ་མ་བརྩིས་པར་སྐྱེས་བུ་དམ་པ་འདི་ལྟ་བུ་ལ་ངོ་རྟགས་ཆོད་པའི་འོས་འཚམས་ཀྱི་ཞབས་ཏོག་ཕུལ་ཡོད་ན་སྙམ་པ་དང་། ང་ལ་ཡང་ནུས་ཤུགས་ཤིག་ཡོད་ན་རྒྱུ་མཚན་གང་ཡང་མེད་པའི་ཐེ་ཚོམ་ཉི་ཚེ་བ་དེ་དག་ཡོངས་སུ་དོར་ནས་འདི་ལྟ་བུའི་སྐྱེས་བུ་དག་ལ་བསྙེན་བཀུར་ཞུ་ངེས་སྙམ་པ་སོགས་ཀྱི་ཚོར་བ་དང་རྣམ་རྟོག་བར་མེད་དུ་གཡོས།” ཞེས་བྲིས་འདུག སྐབས་དེར་ང་རང་ངོས་ནས་ཐའེ་ཀྲོང་ཧྲན་སློབ་ཆེན་གྱི་རྒྱ་ཡིག་ཆེད་སྦྱོང་གི་སློབ་མ་ཞིག་ཡིན་སྟབས་ལག་ལེན་གྱི་ནུས་པ་གང་ཡང་མེད་པ་རེད། འོན་ཀྱང་། ངའི་བསམ་ཚུལ་འདི་ཁ་ཞེ་གཉིས་མེད་ཀྱི་དད་འདུན་ཞིག་ཡིན། མ་ཟད། ངས་ཁོང་ལ་དེ་ལྟར་ཆེ་མཐོང་དང་གུས་ཞབས་ཞུ་བ་དེ་ཡུལ་དངོས་ཀྱི་ཚོར་བ་ཙམ་མིན་པར་རྒྱུ་མཚན་གཉིས་ཤིག་ཡོད་པ་ཟིན་བྲིས་དེར་གསལ་འདེབས་ཤིག་བྱས་འདུག་སྟེ། ཟིན་བྲིས་སུ། “ངས་ཁོང་ལ་འདི་ལྟ་བུའི་གུས་ཞབས་བྱེད་པ་དེ་དེ་རིང་གི་ཡུལ་ས་དངོས་ཀྱི་ཐད་ཀའི་ཚོར་བ་ལས་གཞན་པའི་རྒྱུ་མཚན་ཁག་གཉིས་ཡོད་དེ། གཅིག་ནི་ཁོང་ཉིད་རྫོགས་པ་ཆེན་པོའི་བསྟན་པ་ལ་གཞན་དྲང་མི་འཇོག་པའི་ཆོས་ཀྱི་སློབ་དཔོན་ཞིག་ཡིན་པ་དང་། གཞན་ཞིག་ནི་༸གོང་ས་མཆོག་ལ་དམ་ཚིག་ཧ་ཅང་བརྟན་པའི་ཐོག་ནས་ཁ་བ་གངས་ཅན་གྱི་ལྗོངས་ལ་ལྷག་བསམ་དང་བོད་རིག་པ་ལ་མཛད་བརྗེས་འགྲན་ཟླ་དང་བྲལ་བ་ཞིན་ཡིན་པས་བཅས་ཡིན། འདི་དག་ནི་ངས་སྔ་མོ་ནས་ཁོང་གི་རྨད་དུ་བྱུང་བའི་གསུང་རྩོམ་ཁག་མཇལ་བ་ལས་ཐོབ་པའི་ངེས་ཤེས་ཡིན།” ཅེས་བྲིས་ཡོད། འོན་ཀྱང་། ད་དུང་ཡང་ང་ཚོས་ཁོང་ལ་བཀའ་མོལ་ཞུ་བའི་བརྒྱུད་ལམ་མེད་པའང་མ་ཡིན་ཏེ། ཁོང་གིས་སྐུ་ཚེའི་ཤེས་རབ་ཀྱིས་བསྐྲུན་པའི་གསུང་རྩོམ་གྱི་གླེགས་བམ་དེ་དག་ནི་ང་ཚོས་རིན་པོ་ཆེ་མཆོག་ཉིད་སྐུ་འཚོ་ཞིང་བཞུགས་པའི་སྐབས་སུ་ཁོང་གི་བོད་མི་རིགས་ལ་བཅིངས་པའི་བརྩེ་སེམས་དང་ལ་རྒྱ། ཞང་བོད་རིག་གནས་ཀྱི་ཞིབ་འཇུག་ལ་བཞག་པའི་རྣམ་དཔྱོད་དང་བརྩོན་པ། རྫོགས་ཆེན་འོད་གསལ་སྙིང་པོའི་བསྟན་པ་ལས་བརྙེད་པའི་ཉམས་རྟོགས་དང་ལྟ་དགོངས་དེ་ཚོ་ལ་ཞལ་མཇལ་ཞུ་ཆོག་པ་ཡིན། འདི་ནི་དངོས་གནས་ཁོང་ལ་གུས་པ་ཡོད་མཁན་ཞིག་ཡིན་ཕྱིན། ཁོང་ཉིད་ཐུགས་མཉེས་ཤོས་ཀྱི་རྗེས་དྲན་དང་དྲིན་བཟོ་ཆེས་ལེགས་ཤོས་དེ་ཡང་ཡིན་ངེས།
༡༢༽ མ་ལེ་ཞི་ཡའི་ཆེས་ཐ་མའི་ཞལ་མཇལ།དེ་རྗེས་གུས་པ་རིན་པོ་ཆེ་དང་མཇལ་བ་ཐ་མ་དེ་ནི་སྤྱི་ལོ་༢༠༡༦ལོའི་ཟླ་༩པའི་ཚེས་༡༧ ཉིན་སྟེ། གུས་པ་ཐའེ་ཝན་ནས་ཐོངས་མཆན་སླར་གསོའི་ཆེད་འགྲོ་བ་དང་རིན་པོ་ཆེ་མཆོག་དེར་ཕེབས་ནས་ཆོས་འཁོར་སྐོར་བཞིན་པ་དུས་ཚོད་འགྲིགས་པ་བྱུང་ཞིང་། གུས་པ་ཁོང་དང་ཞལ་མཇལ་ཞུས་པར་མ་ཟད། ཐུགས་མཉེས་ཚོར་ཆེན་པོའི་བཀའ་མོལ་གནང་བ་དང་། གུས་པས་ཀྱང་ཕྲན་གྱི་རྒྱ་ཡིག་གི་ཐོག་ཏུ་ཡོད་པའི་དེབ་འཛམ་གླིང་དུ་བསྐྱོད་པའི་བོད་ཀྱི་འབྲོག་ཕྲུག་སོགས་མཇལ་རྟེན་དུ་ཕུལ་བ་ཡིན།
སྐབས་དེར་རིན་པོ་ཆེས། “གལ་ཏེ་རྗེས་མ་དུས་ཚོད་བྱུང་ན་ཨོ་ཏ་ལི་ཡར་ཁོང་གི་གཞུགས་གནས་སུ་ཡོང་ན་དགའ་བསུ་ཡོད།” ཅེས་གསུངས་ན་ཡང་། ད་ནི་དེ་ཡང་མངོན་གྱུར་མ་བྱུང་མོད། ཁོང་གིས་གུས་པར་སྔ་རྗེས་སུ་བློ་སྒོ་འབྱེད་པའི་ཞིབ་འཇུག་གི་ཁོངས་སྣེ་དང་དགོངས་ཚུལ་རགས་པ་རེ་གསུངས་པ་དག་དང་། ཁྱད་པར་དུ། ཁོང་གིས་ད་ནི་ང་ཚོ་ལོ་ཆེན་པོ་ཆགས་ཚར་བ་རེད། ཞིབ་འཇུག་ལ་སོགས་པ་འདི་རིགས་ཡོང་བ་ཞིག་མ་རེད། ཁྱེད་ཚོ་ལོ་གཞོན་པ་རྣམ་རིག་གསལ་པོ་ཡོད་པ་ཚོས་ངེས་པར་དུ་ཕྱོགས་མང་པོ་ཞིག་ལ་ཞིབ་འཇུག་དགོས་པ་རེད་ཅེས་གསུངས་པ་དེ་ད་ཆ་ངས་ཁོང་གིས་ང་ཚོ་ད་ལྟའི་མི་ཐོག་གསར་པ་འདིའི་ཤེས་ཡོན་པའི་གྲལ་མཐར་སྡོད་པ་ཐམས་ཅད་ལ་ཐུན་མོང་དུ་གདམས་པའི་ཁྱེད་ཀྱི་ཐ་མའི་ཞལ་ཆེམས་སུ་གོ་བ་བླངས་ནས་མུ་མཐུད་ཐོས་པ་དང་མི་འབྲལ་བ་ཞིག་གི་དམ་བཅའ་ཞུ་རྒྱུ་ཡིན།
༡༣༽ མཇུག་བསྡུ་བ།
ད་ནི་ཕྲན་གྱིས་བྲིས་པའི་རྩོམ་ཡིག་གི་མཇུག་ཏུ་བྲིས་པའི་ཚིགས་སུ་བཅད་པ་གསུམ་གྱིས་རྩོམ་ཡིག་འདིའི་མཇུག་བསྡུ་བར་བྱ་སྟེ།
ཁོང་ནི་རིག་འཛིན་བརྒྱུད་པའི་སྲས་ཡིན་པས། །
མཁའ་འགྲོའི་སྙིང་ཐིག་འདོད་ན་ཁོང་ལ་དྲིས། །
ཁོང་ནི་འཛམ་གླིང་ཤེས་བྱའི་ནོར་ཡིན་པས། །
རིག་པའི་གཏེར་མཛོད་འདོད་ན་ཁོང་ལ་དྲིས། །
ཁོང་ནི་ཞང་བོད་སྲིད་པའི་ཁྱིམ་ཡིན་པས། །
མེས་པོའི་བླ་སྲོག་འཚོལ་ན་ཁོང་ལ་དྲིས། །
ཁོང་ནི་གངས་ཅན་ནམ་མཁའི་ནོར་ཡིན་པས། །
ནོར་བུའི་ཐང་མ་འདོད་ན་ཁོང་ལ་དྲིས། །
བདག་ཀྱང་སྐྱེ་བ་ནས་བཟུང་སྐྱེ་བ་རུ། །
སྐྱེས་བུ་དམ་པ་བླ་མར་བྱེད་པ་དང་། །
རྡུལ་དང་བྲལ་བའི་ཤེས་རབ་མིག་ཐོབ་ནས། །
རང་དབང་ཉིད་ཀྱིས་མཇུག་པ་ལྷུར་བྱེད་ཤོག །
ཞེས་པ་འདི་ནི། སྤྱི་ལོ་༢༠༡༨ཟླ་༩ ཚེས་༣༠ ཐམ་པའི་ཕྱི་དྲོར། དམ་པ་གང་གི་སློབ་འབངས་སུ་གཏོགས་པའི་གུས་པ་རྫ་ཚེ་རིང་བཀྲིས་ཀྱིས་རི་བོ་ཝི་ལན་ཁྲོན་གྱི་ཡིད་དུ་འོང་བའི་ནགས་ཀྱི་མཐོངས་ཡངས་པ་ཞིག་ཏུ་དད་གུས་ཀྱི་བློས་བྲིས་པ་ཁོང་གི་བཀའ་དྲིན་དང་ཆེ་བའི་ཡོན་ཏན་དྲན་པའི་རྒྱུར་གྱུར་ཅིག །


text:
སྟོད་ཀྱི་བླ་མ་ཆེ་དྲུག་དང་གདུང་རྒྱུད་བཅུ་གསུམ་སོགས་ཀྱི་སྐོར་ལ་དྲི་བ།
ལན་འབུལ་མཁན། རྩོམ་སྒྲིག་པ། དྲི་བ་གནང་མཁན། ཁྱུང་ཐོག་རྒོད།
དྲི་བ། སྟོད་ཀྱི་བླ་མ་ཆེ་དྲུག བར་གྱི་གདུང་རྒྱུད་བཅུ་གསུམ། སྨད་ཀྱི་མཁས་པ་མི་བཞི། ཞེས་སུ་གྲགས་པ་ལྟར་འདི་དག་ལ་སྟོད་སྨད་བར་གསུམ་གྱི་བརྡ་སྦྱར་ལུགས་འདི་ས་ཆའི་དབང་དུ་ཡིན་ནམ་དུས་ཀྱི་དབང་དུ་ཡིན། ཡང་ན་གནད་དོན་གཞན་ཞིག་གིས་བཏགས་པ་ཡིན། ད་དུང་གདུང་རྒྱུད་བཅུ་གསུམ་ལ་ “གདུང་རྒྱུད་” ཞེས་སྨོས་པ་འདིའང་བླ་མའི་རུས་རྒྱུད་ལ་གདུང་རྒྱུད་ཅེས་འབོད་སྲོལ་ཡོད་པ་ལྟར་བཏགས་པ་ཡིན་ནམ་ཡང་གཞན་གང་གིས་སྒོ་ནས་བཏགས་པ་ཡིན།
དང་པོ་ལྟར་ན་གདུང་རྒྱུད་བཅུ་གསུམ་རེ་རེའི་གདུང་རྒྱུད་གང་ཡིན་པ་གསལ་ཁ་ཡོད་དམ། རྨོངས་འཆར་འདི་དག་ལ་མཁས་དབང་རྣམ་པས་ལན་ཞིག་ཅིས་ཀྱང་བཀའ་དྲིན་བསྩལ་བར་འཚལ།
ལན། འདི་སྐབས་སྟོད་སྨད་བར་གསུམ་ནི། བོན་བསྟན་དར་རིམ་གྱི་དུས་སམ་རྒྱུད་རིམ་གྱིས་འཇོག་པ་མིན་ནམ་སྙམ། དེའང་གསང་བ་འདུས་པ། སྟག་ལ་མེ་འབར། རྨ་ལོ། ཡོངས་སུ་དག་པ། མི་ལུས་བསམ་ལེགས། ཡེ་ཤེས་སྙིང་པོ་བཅས་(སྟོད་ཀྱི་བླ་མ་ཆེ་དྲུག་ལ་འཇོག་ཚུལ་འགའ་ཞིག་ཡོད་ཀྱང་གསང་སྔགས་མ་རྒྱུད་ལྟར།)ནི་བོད་རྒྱལ་གཉའ་ཁྲི་མ་བྱོན་པའི་སྔོན་ནས་ཡོད་སྐོར་ལ། སྟོན་པས་གསང་སྔགས་ཀྱི་བསྟན་པ་འཇོག་ས་གཙོ་བོ་ཡང་ཡིན་བཟོ་འདུག་པས་ན་སྟོད་དམ་ཐོག་མའི་སྔགས་སེམས་གྱི་གཤེན་པོ་གཙོ་བོའི་ཆ་དང་།
སྣང་བ་མདོག་ཅན། མུ་ཁྲི་བཙད་པོ། ཧ་ར་ཅི་པར། སྟག་ཝེར་ལི་ཝེར། ཨ་ནུ་འཕྲག་ཐག སད་ནེ་གའུ། ཟིང་པ་མཐུ་ཆེན། ཤད་པུ་ར་ཁུག སྤེ་བོན་ཐོག་རྩེ། སྤེ་བོན་ཐོག་འཕྲུལ། ཐིས་མར་ཐད་ཀེ། སུམ་པ་དབུ་དཀར། གླང་ཆེན་མུ་ཝེར་(བར་གྱི་གདུང་རྒྱུད་བཅུ་གསུམ་ལའང་འཇོག་ཚུལ་འགའ་ཞིག་ཡོད་ཀྱང་གསང་སྔགས་མ་རྒྱུད་ལྟར།)བཅས་ནི་བོད་རྒྱལ་གཉའ་ཁྲི་བོད་རྗེར་བྱོན་པའི་དུས་ཙམ་ནས་རིམ་པར་བྱོན་པ་ཡིན་རྩང་བར་རམ་བར་གྱི་སྔགས་སེམས་གྱི་གཤེན་པོ་གཙོ་བོའི་ཆ་དང་།
སྟོང་རྒྱུང་མཐུ་ཆེན། ཤ་རི་དབུ་ཆེན། ལྕེ་ཚ་མཁར་བུ། གྱིམ་ཚ་རྨ་ཆུང་བཅས་ནི་གཉའ་ཁྲི་བྱོན་ནས་མི་ལོ་བརྒྱ་དང་དྲུག་ཅུ་ཙམ་ནས་བྱོན་པས་སྨད་དམ་ཕྱིས་ཀྱི་སྔགས་སེམས་གྱི་གཤེན་པོ་གཙོ་བོའི་ཆ་བཅས་ཡིན་ནམ་སྙམ།
བཀའ་དྲི་གཉིས་པ་བར་གྱི་གདུང་རྒྱུད་བཅུ་གསུམ་སྐབས་ཀྱི་ “གདུང་རྒྱུད་” ཅེས་པ་ནི། བོད་རྒྱལ་གཉིས་པ་མུ་ཁྲིའི་སྐབས་སུ་རྒྱལ་པོ་རང་ཉིད་གསང་སྔགས་ཀྱི་ཐེག་པ་ལ་མངོན་ཞེན་ཆེ་དྲགས་ནས་གདུང་རྒྱུད་གསུམ་དུ་མ་བསྟན་པས་གསང་རྩ་འགག་སོང་བར་གསུངས་པ་ལ། སྐྱབས་སྟོན་གྱིས། “ རྒྱལ་པོས་གདུང་རྒྱུད་གསུམ་དུ་མ་བསྟན་པ་ནི། སྙ་ནམ་པས་འབངས་ཀྱི་མི་རབས་གསུམ་གྱི་ཡུད་ཙམ་ལས་འདོད་ཀྱང་། སྔགས་ཀྱི་སློབ་མ་གསུམ་བརྒྱུད་ཚར་བའི་ཡུད་ཙམ་སྟེ། འདིར་སློབ་རྒྱུད་ལ་ཡང་གདུང་རྒྱུད་བཅུ་གསུམ་ཟེར་བས་ཤེས་སོ། །” ཞེས་གསུངས་པར་བརྟག་ན་སྐབས་དེར་གསང་སྔགས་ཀྱི་གདམས་པ་རྩ་འགག་སོང་རྗེས་མུ་ཁྲིའི་སློབ་མ་ཧ་ར་ཅི་པར་ནས་སླར་ཡང་གསང་སྔགས་ཀྱི་གདམས་རྒྱུད་འཕེལ་བས་ན་རྒྱུད་པ་དང་། གདུང་ནི་གོང་ལྟར་རྒྱལ་པོ་རང་གི་གདུང་རྒྱུད་གསུམ་དུ་མ་བསྟན་ཞེས་པའི་དོན་ནས་འགྲེལ་དགོས་པ་མིན་ནམ་སྙམ།
དེ་འབྲེལ་གདམས་ངག་གི་རྒྱུད་ཁུངས་སློབ་དཔོན་ལ་ཡང་གདུང་རྒྱུད་ཅེས་པའི་ཐ་སྙད་སྤྱོད་པ་འདུག་སྟེ། ཡེ་ཁྲི་མཐའ་སེལ་ལས། “ བརྒྱུད་པའི་སློབ་དཔོན་གདུང་རྒྱུད་འཛིན། །ཕ་ལྟར་བསམ་པའི་འདུ་ཤེས་བཞག །དམ་ཚིག་སློབ་དཔོན་མགོ་ལྟར་བསམ། །མན་ངག་ལུང་སྟོན་སྲོག་ལྟར་བསམ། །” ཞེས་སོགས་གསུངས་སོ། །